
Pratarmė 


Tėvai visada nori tik gero! Dar nesu sutikęs tėvų, kurie norėtų pakenkti 
savo vaikams. Jei ir darė ką nors, kas gal buvo beprasmiška ar klaidinga, 
tai tik iš bejėgiškumo, baimės ir abejonių. Niekada nemačiau tėvų, linkin- 
čių vaikams blogo (kalbu apie 99,9 procento šeimų, ne apie tą 0,1 procen- 
to, taip sensacingai nušviestą žiniasklaidos). Meilė, siejanti vaikus ir tėvus, 
kur kas stipresnė, nei manome. Ji pagrįsta tuo, kas esminga. Kasdieniški 
mažmožiai, tokie kaip sutartų taisyklių laikymasis arba nesilaikymas, čia 
nieko nelemia. Svarbu tai, ką darome ir sakome mes, tėvai. Dažnai tai 
neduoda norimų rezultatų. Bet visuomet daro mūsų vaikams įspūdį. 

Danų šeimos terapijos specialistas Jesperis Juulas, konsultuodamas 
šeimas, stengiasi padėti tėvams, ieškantiems naujų kelių pas savo vaikus. 
Kaip man, tėvui arba motinai, nepažeminti vaikų ir pačiam nenusižeminti ? 
To siekdami tėvai suvokia, ko nori ir. kokie bus padariniai abiem pusėms. 
Toks suvokimas gali ateiti kalbantis, jei tėvai pamatys, kad nėra vieniši. Ir 
dar supras, kad ir specialistai ne viską gali, tačiau bent jau patarti sugeba. 
Kad visa gudrybė susidūrus su auklėjimo problemomis - užmegzti ryšį su 
partneriu ir vaikais, bent jau „ganėtinai gerą“, nebūtinai „tobulą“. 

Šioje knygoje kalbama apie paauglius, apie vaikų brendimo laikotarpį, 
apie tai, kaip tėvams ir vaikams bendromis jėgomis įveikti to audringo 
meto sunkumus. Norėtume kuo mažiau apsunkinti jus teorijomis ir kuo 
daugiau duoti praktiškų patarimų. Tad remdamiesi Jesperio Juulo nuo- 
statomis apie tai, kas gali būti pravartu tėvams ir bręstantiems jų vaikams, 
pateikiame jums Jesperio Juulo susirašinėjimą su tėvais ir paaugliais, 
kurie jam rašė apie savo sunkumus. Laiškuose kalbama apie rūpesčius, 
kurių tuo laikotarpiu dažnai kyla ir vieniems, ir kitiems (pavyzdžiui, dėl 
mokymosi problemų, atsakomybės sau ir visuomenei, alkoholio, bausmių 
ir jų padarinių, bendravimo ir pasitikėjimo). Sužinosite, kaip tokios pro- 
blemos sprendžiamos. 

Kaip paauglių tėvams sekasi nuo auklėjimo pereiti prie bendravimo, 


dar vaizdžiau pasakojama trečioje šios knygos dalyje. Mat 2009 metų 
kovo mėnesį dešimt šeimų dalyvavo Seimų laboratorijos eksperimente. 
Jos labai atvirai kalbėjo apie savo santykius ir sunkumus. Per įtemptą tri- 
jų dienų programą Jesperis Juulas su tėvais ir paaugliais stengėsi apibrėž- 
ti naująjį tėvų vaidmenį ir uždavinius vaikų brendimo laikotarpiu. Mat 
kai vaikai tampa paaugliais, jau vėlu imtis tradicinio auklėjimo. Vis dėlto 
tėvai bei šeima paaugliams ir toliau lieka labai svarbūs, nors daugiausia 
jie bendrauja su bendraamžiais. Knyga konkrečiais pavyzdžiais atskleis 
naujų būdų, kaip gerai sutarti. Todėl aš, kaip Vokietijos šeimų laborato- 
rijos vedėjas ir šios knygos sudarytojas, kuo nuoširdžiausiai dėkoju už 
atvirumą šeimoms, dalyvavusioms eksperimente! 

Tėvai ir jaunuoliai brendimo laikotarpiu turi nuostabią galimybę taip 
pakeisti tarpusavio santykius, kad tai, kas iki tol buvo neįmanoma, taptų 
galima. Vadovauti turi imtis tėvai. Šiuo atveju, kaip ir visais kitais, va- 
dovauti reiškia suprasti tą, kuriam vadovauji, įsigilinti į jo požiūrį, o ne 
įsakinėti, kontroliuoti ir reikalauti paklusnumo. Ne auklėti, ne manipu- 
liuoti, o paremti, tapti pagalbininku. Tai taip sunku, nes nauja —- mums 
visiems. 

Kalbėdamasis su viena mama, Jesperis Juulas į jos klausimą „Kaip 
man elgtis su devyniolikmečiu sūnumi?“ atsako taip: „Tai priklauso nuo 
tavo galimybių. Su kuo tu gali susitaikyti, o su kuo — ne? Tėvai net ir su- 
augusiems vaikams tebėra svarbus modelis, pavyzdys ir diskusijų part- 
neris. Nereikėtų dėl vaikų aukoti savo pačių vertybių, jausmų ir nusista- 
tytų ribų. Nepasitikiu idėjomis, kurios skatina prireikus veikti ryžtingai. 
Tai visuomet yra ne kas kita kaip tam tikra manipuliacija: atseit elgiuosi 
šitaip, nes noriu, kad tu pasikeistum. Meilės santykiuose tai niekada ne- 
bus veiksminga.“ 

Šiais laikais tėvams keliami reikalavimai, su kuriais jie niekada anks- 
čiau nesusidurdavo: jiems tenka atrasti naujovišką partnerystę, tapti vi- 
siškai kitokiais tėvais. Tai jau kur kas daugiau negu vien kartų kaita. Dar 
prieš pusę šimtmečio mums būtų užtekę paprasčiausiai pakartoti auklėji- 
mo metodus, kuriais naudojosi mūsų tėvai. O dabar daugeliui porų ir tėvų 
tai nebepriimtina, jie jaučia, kad šeimos struktūra nebėra saugi. 

Santuoka - jau ne būtinybė, o egzistencinio ir emocinio pasirinkimo 
dalykas; matome naujas partnerystės formas; lyčių vaidmenys baigia iš- 
blukti; ir tokiomis sąlygomis turime bendrauti su vaikais ir paaugliais, 


kurių statusas tiek šeimoje, tiek visuomenėje tapo naujoviškas. Nėra ko 
stebėtis, kad mes, tėvai, nuolat pasijuntame silpni ir bandome išlaikyti val- 
džią įsakymais, bausmėmis ir kontrole. Žinoma, iš to nieko neišeina! Vai- 
kai ir paaugliai jaučia mūsų netvirtumą ir sąžinės graužatį dėl bergždžių 
pastangų laikytis kurso. Jesperis Juulas savo veikalais ir patirtimi drąsina 
tėvus - jie neprivalo būti tobuli. Juk ne taip jau svarbu, ar gražiai mano 
vaikas valgo; daug svarbiau, ar mes gražiai sutariame ir ar mums skanu! 

Didžiai gerbiu daugybę tėvų, kuriems pakanka drąsos pripažinti visas 
tas abejones ir tokiu būdu bendravimą su vaikais išlaikyti visą gyvenimą. 
Jų labui sukurta Šeimų laboratorija familylab, siūlanti visokeriopą paramą 
tėvams, partneriams, šeimoms, mokykloms ir įmonėms. Šiais laikais mes, 
prie siauros, nelanksčios vertybių sistemos. Siekimas tvirtai Žinoti, kas 
yra „gerai“ ir kas — „blogai“, lengvai virsta priklausomybe. Jei norime 
suderinti priklausomybės poreikį su autonomijos poreikiu, turime remtis 
sava patirtimi. Tam reikia laiko, be to, nuolat kyla abejonių, ar neiname 
klaidingu keliu. Tokią kainą teks mokėti artimiausiais dešimtmečiais už 
galimybę prisitaikyti prie naujoviškų santykių. Deja, nėra jokių „penkių 
lengvų žingsnelių“ į gerus santykius. Ne visa bloga, kas sena, ir ne visa 
gera, kas nauja, todėl patartina budėti atmerkus akis, tik ne taip plačiai, 
kad išlėktų sveikas protas. 

Linkiu jums ir jūsų šeimai iš šios knygos pasisemti kuo daugiau nau- 
dos. 


Mathias Voelchert, 
familylab.de vadovas 


PIRMA DALIS 
Nuo liepimų prie 
bendravimo 


Bręsta vaikai - pamažu 
keičiasi ir tėvai 


Kai kas mane vadina auklėjimo žinovu. Noriu pabrėžti, jog tai visiški nie- 
kai. Manau, kad auklėjimo žinovų apskritai nėra. Gal ir galima kalbėti apie 
specialistus, išmanančius kūno arba kalbos raidą, galvos smegenų tyrimą 
ir t. t., bet ne auklėjimą. Nėra vieno teisingo auklėjimo būdo. Aš nežinau, 
kaip teisingai auklėti. Pavyzdžiui, Danijoje arba Vokietijoje tėvai tiki, kad 
vaikai turi eiti gulti visada tuo pačiu metu. Bet jeigu jums yra tekę lanky- 
tis į pietus nuo Alpių, tai turbūt matėte, kad Italijoje arba Ispanijoje į tai 
žiūrima visai kitaip. Žinau nebent, ką daryti, kai esi nepatenkintas, įniršęs, 
nuliūdęs ar susinervinęs. Apie tai galiu pasakyti labai daug. 

Tapę tėvais norėtume savo vertybes, nuomones ir įsitikinimus perduoti 
vaikams. Ir vaikai mums padeda, jie bendradarbiauja su mumis. Iki brendi- 
mo pradžios. O tada bendradarbiavimas nutrūksta - pamažu arba staiga. 

Kai vaikui maždaug dvylika, auklėti jį jau per vėlu. Vaikai patys tai 
mums sako, tik mes dažniausiai neišgirstame. Iš pradžių jie kalba itin di- 
plomatiškai, bet matydami, kad nesuprantame, prabyla garsiau, kai kada 
net labai garsiai. Arba griebiasi kūno kalbos. 

Vadinamoji problema arba simptomas nedaug teturi reikšmės. Svarbu 
asmenybė, kurią tas simptomas kamuoja. Mes negalime išspręsti proble- 
mos, bet galime padėti žmogui destruktyvias sistemas, perspektyvas ir 
elgseną paversti konstruktyviomis. 

Paauglystė - faktas, o ne liga 


Mūsų gyvenime iš tiesų labai maža problemų. Tačiau yra daugybė daly- 
kų, į kuriuos galima pažvelgti daugiau ar mažiau problemiškai. Vienas iš 
jų - paauglystė. 

Kas yra šeima? Šeima - tai santykiai. Bendras dalykas įvairiausioms 
šeimoms - didelėms ir mažoms, suvestinėms, vienišoms motinoms ir vie- 
nišiems tėvams, patėvių šeimoms - yra jų narių santykiai. Nesgi tai, kas 
vyksta tarp žmonių, yra užvis svarbiausia. Kai svarstome, kas teisinga, 
o kas klaidinga, ką reikia daryti, o ko nereikia, vadinasi, kai nagrinėjame 
moralės klausimus, kalbame apie turinį. Kokia konflikto esmė, kur glūdi 
problema, kokiomis taisyklėmis turime vadovautis, kaip atrodo sprendi- 
mas? Taip, svarbūs ir turinio klausimai. Vis dėlto procesas dar svarbes- 
nis už turinį. 

Svarbiausias klausimas - ne ką, o kaip. 

Štai vienas pavyzdys. Trimetės dukrelės mama rašo man, kad nebeži- 
no, ką ir daryti. „Kas rytą mudvi turime laiku išeiti iš namų: dukrelė - į 
vaikų darželį, aš - į darbą. Bet kuo toliau, tuo sunkiau. Neseniai grie- 
biausi tokios gudrybės. Padėjau mašinoje pakelį guminukų ir pasakiau 
dukrelei: „Jeigu dabar eisi, gausi guminukų.“ Pirmas tris dienas tai pa- 
dėjo. O dabar ji stovi tarpduryje ir sako: „Nebenoriu guminukų, noriu ko 
nors kito. Įdomesnio.“ 

Lengva įsivaizduoti, kas bus per tolesnius 14 metų. Kyla klausimas, 
ar guminukai vaikams pavojingi? Žinoma, ne. Ar pavojinga manipuliuoti 
vaiku, valdyti jį grasinimais arba pažadais? Taip, ko gero, pavojinga. Tai 
kodėl taip elgiuosi? Nes nežinau, kaip kitaip suktis iš bėdos. Svarbu pa- 
klausti save patį - kodėl. Kodėl taip darau? 

Taigi svarbiausia ne turinys (guminukai gerai ar blogai), o pats pro- 
cesas. Ne dėl ko ginčijamės ar nesutariame, o kaip bendraujame? Kokie 
yra mūsų santykiai? 

Kokios atsakomybės gali imtis vaikai ir paaugliai? | 


Terminas „bręstantys jaunuoliai“ man nelabai patinka. Kodėl jaunuoliai 
skirstomi pagal hormonus? Aš vos ne kasdien susiduriu su profesiona- 
liais auklėtojais, dirbančiais ugdymo ir lavinimo darbą, ir girdžiu, kaip jie 
per pertraukėles šnekasi apie savo pačių vaikus. Jie klausia: „Kiek metų 
tavo sūneliui?“, ir kai kolega atsako: „Keturiolika“, sulaukia užuojautos: 
„Taigi pats sunkiausias amžius.“ O jei pašnekovas sako: „Vienuolika“, 
tada išgirsta: „Na, tai netrukus prasidės.“ Tarsi patys berniukai ar mer- 
gaitės būtų problema arba problemos kaltininkai. O juk jie daro tai, ką ir 
privalo daryti - auga. 

Todėl, kai dirbu su šeimomis, nekalbame apie priežastis. Nekalbame 
ir apie kaltes. Daugiausia šnekame apie procesus, vykstančius šeimoje, 
ir apie tai, kaip juos pagerinti. Kiekviena šeima, kiekvienas ryšys turi ir 
neigiamų, ir teigiamų elementų. Juos dera išryškinti ir bendromis pastan- 
gomis ieškoti būdų, kaip neigiamus, destruktyvius elementus pakeisti. 

Prieš keletą metų Danijoje surengiau didelę apklausą, kurioje dalyvavo 
1 000 būsimųjų tėvų ir motinų. Prašiau juos žvilgtelėti į netolimą ateitį ir 
paklausti savęs, ko jie norėtų būti pasiekę auklėjimu, kai jų vaikui bus 14 
arba 15 metų. Kas jiems yra svarbu? . 

Iš dešimties galimų atsakymų visada pirma arba antra vieta atitekdavo 
atsakingumui. Paskui kai kuriuos apklausos dalyvius paprašiau patikslin- 
ti: „Kaip jūs.konkrečiai įsivaizduojate tą atsakingumą?“ Ir būdavo taip, 
kad vienas iš tėvų atsako vienaip, o jo partneriui atsakingumas reiškia 
visai ką kita. Taigi kyla klausimas - kaip suvokiame atsakingumą ? 

Kai palyginu pasaulį, kuriame aš, penkiolikametis, gyvenau prieš 
45 metus, su dabartinių penkiolikamečių pasauliu, kartais man rodosi, 
jog tai visai kita planeta. Visiškai kiti iššūkiai ir reikalavimai. Mano kar- 
tai suaugusieji kėlė iš esmės tik vieną reikalavimą: būti paklusniems. 
Du dalykai buvo laikomi ypač pavojingais: seksas ir alkoholis. Nuo tada 
mūsų gyvenimo tikrovė labai pakito. Aklas paklusnumas šiandien ne- 
bevertinamas. Kasdien tenka pačiam spręsti daugybę dalykų. Bet mano 
auklėtojai mokykloje ir namie manęs tam neparengė. 

Ką reiškia būti atsakingam už save? Privalau atsakyti už tai, ką kalbu 
ir ką darau. Vaikai nuo pat mažumės pajėgia atsakyti už save. Jų (biolo- 
ginė) sklaida tai leidžia. Tarkim, jau nuo kokių penkerių metų vaikai gali 


patys spręsti, kada gulti, kada keltis. Bet mūsų tradicijos trukdo palikti tai 
jų nuožiūrai. Mes labiau pratę penkiamečius rytais penkiskart žadinti, o 
penkiolikamečius — penkiolika sykių. Mums atrodo, jog taip ir reikia. 

Tradicija skatina suaugusiuosius prisiimti atsakomybę už daug ką. 
„Mama ir tėtis žino, ko tau reikia ir kas tau naudinga“: kada vaikui eiti 
gulti („Tu pavargęs, juk jau pusė dešimtos“), kada ir ką jam valgyti („Ne, 
tu dar nealkanas, juk prieš valandą valgei“), ar jis ištroškęs, ar ne. Tačiau 
pastaraisiais dešimtmečiais vaikai daugeliu atžvilgių yra savarankiškesni 
už ankstesniųjų kartų vaikus: jie patys nutaria, kaip jiems rengtis ir su 
kuo Žaisti. Vaikas šiandien gali turėti savo nuomonę - ir kartais tėvai į ją 
net atsižvelgia. Šiais laikais šeimose diskutuojama dėl daugelio dalykų, 
apie kuriuos mano jaunystėje negalėjo būti nė kalbos. Būdavo sakoma: 
„Taip negalima, mes to neleidžiam, ir baigta.“ Dabar daugiau tariamasi, 
ir tai labai svarbu. 

Už ką vaikai ir paaugliai gali patys atsakyti, o už ką - ne? Mums, tė- 
vams, sunku kaskart rasti atsakymą ir suvokti, kodėl į tą klausimą atsa- 
kome taip, o ne kitaip. Pavyzdžiui, kai aš svarstau, ar mano trylikametis 
sūnelis gali pats pasirinkti draugus, kas man tada rūpi? Ar tikrai tik vaiko 
gerovė? O gal mano paties? Gal mano įvaizdis, mano reputacija šeimoje, 
tarp kaimynų, mokykloje? 

Nėra paprastų ir aiškių atsakymų, už ką vaikai gali patys imtis atsa- 
komybės, o už ką ne, nėra patarimų ar taisyklių, tinkamų visiems atve- 
jams. Viena tik aišku: jei žmogus, kuriam dabar 13, 14, 25 arba 40 metų, 
gyvena šiandieniniame pasaulyje, jis turi sugebėti atsakyti už save. Nes 
yra tik dvi galimybės: arba aš atsakau už save, arba esu auka - kaltas kas 
nors kitas. 


Padariniai ir asmeninė atsakomybė 


Gal jau du šimtus metų tėvai skundžiasi, kad 14-15 metų jaunikliai nenori 
galvoti apie padarinius. Bernaitis nori važiuoti motociklu be šalmo; mama 
sako: „Dar pateksi į avariją ir užsimuši!“, o vaikinas atšauna: „Nieko ne- 
atsitiks.“ Tokiais atvejais tėvai linkę teigti, kad vaikas maištauja. Tačiau 
naujausi galvos smegenų tyrimai skatina manyti, kad tokia reakcija ne- 
turi nieko bendro su maištavimu. Veikiau toji smegenų dalis, kuri turėtų 


16 


pagalvoti apie padarinius, tiesiog neveik į. Paaugliai neįstengia mąstyti 
apie pasekmes. Neurobiologai teigia, kad to nesugeba apie 85 procentus 
paauglių. Tuo laikotarpiu neveikia tam skirtos smegenų jungtys. Tai bio- 
loginis faktas, todėl nederėtų jo priskirti konkrečiam asmeniui. Senas pa- 
pokštavimas, kad paaugliai turėtų nešiotis iškabą „Uždaryta dėl remon- 
to“, ne toks jau ir nepagrįstas. Beje, jie Aar ir nenori mūsų klausyti, kai 
bandome jiems tai paaiškinti. Vadinasi, Mes, tėvai, tuo laikotarpiu turime 
ištverti gausybę baimių ir rūpesčių. Bet tai ne mūsų asmeninė dalia, ne 
kieno nors kaltė. 

Kalbant apie atsakomybę svarbu skirti dų lygmenis. Yra atsakomybė 
už savo šeimą: „Ką turiu duoti visuomenej?“ Ir yra atsakomybė už patį 
save. Siedu lygmenys labai dažnai painiojami. Vaikai turėtų prisiimti at- 
sakomybę patys už save, bet ją stengiasi Derimti tėvai. Mainais tėvai ban- 
do įdiegti vaikams daugiau visuomeninės atsakomybės. Iš tokių mainų 
dažnai neišeina nieko gero, mat per daug jau skirtingos „valiutos“. 

Daug ką paaiškina šios vieno tėvo Mintys: „ Atsakomybė yra ne kas 
kita kaip gebėjimas suvokti savo veiksmų padarinius ir pačiam už juos 
atsakyti. Kita vertus, jūs remdamasis Neurologijos duomenimis teigia- 
te, kad to amžiaus jaunuoliai dėl biologinių priežasčių išvis neįstengia 
perprasti visų savo veiksmų padarinių ir už juos atsakyti. Tad mums, 
tėvams, nori nenori tenka numatyti galimas pasekmes ir įsikišti, Dėl to ir 
kyla kontliktas, į kurį visi klimpstame, aklapatvis, kurio priežastis — skir- 
tingi požiūriai. Juk tėvų piešiami padariniai paaugliams anaiptol nėra 
akivaizdūs, nes jiems paprasčiausiai neįžiūrimi. Mes nuolat nesupranta- 
me vieni kitų.“ 

Galime tik pasvajoti, kad vieną gražią dieną paaugliai ateis pas tėvus 
ir tars: „Žinai, pastebėjau, kad nebeveikia dalis mano smegenų. Ar tu 
negalėtum porą metelių spręsti už mane? Paskui aš sugrįžčiau į vėžes ir 
vėl imčiausi atsakomybės už sprendimus.“ Deja, to nebus. 

Aš mėgstu remtis analogija su sparingų, Sparingo partneris maksi- 
maliai priešinasi, bet minimaliai pakenkia. Paaugliui labai svarbu žinoti: 
„Ką galvoja mano tėvas! Ką galvoja mano motina?“ Tėvų nuomonę la- 
bai rimtai vertina 99 procentai vaikų, jei tik tėvai pirmuoju šeimyninio 
gyvenimo laikotarpiu bent šio to pramoko, Deja, vargu ar daug rastume 
paauglių, kurie atvirai pasisakytų tėvams, ką galvoja. Tad jei tėvas pa- 

sakys: „Aš griežtai nesutinku su tavo ketinimais. Jokiu būdu nenoriu, 


17 


kad taip pasielgtum!“, nėra ko laukti, kad paauglys nulenks galvą ir tars: 
„Žinai, gerai pamąstęs supratau, jog tu teisus. Ačiū, tėti.“ To neleidžia jo 
savigarba. Bet tai nereiškia, kad tėvų žodžiai nedaro jam įtakos. Viskas 
priklauso nuo to, kokie santykiai buvo su sūnumi ar dukra per pirmuosius 
13 metų, nes tai yra visa ko pamatas. Cia taip kaip apskritai gyvenime — 
nebūna tobulų sprendimų. Nieko nenulemsi, gali tik gyventi - geriau arba 
blogiau. Iš toliau cituojamų laiškų ir pašnekesių matysime, kokių esama 
galimybių taip pakeisti savo elgseną, kad būtų geriau suaugusiesiems. O 
juk kuo geriau suaugusiesiems, tuo geriau ir vaikams. 


Tėvų atsakingumas ir 
visuomeninio sutarimo stoka 


Šiais laikais sunku kalbėti apie visuomeninį sutarimą, apie konsensusą. 
Tiek mūsų kaimynai, tiek klasės draugų tėvai visiškai skirtingai vertina, 
kas yra gerai ir kas blogai. Ir mes, tėvai, privalome būti atsakingi už 
savo vertybių sampratą, už savo norus ir pažiūras. Tas prasmingų atsa- 
kymų ieškojimo procesas yra sunkus ir varginantis visiems, ne tik vaikų 
tėvams. Mums dažnai esti nelengva pasitikėti ne tik savimi, bet ir savo 
vaikais. 

Tuo atžvilgiu tėvai ir paaugliai jau turi naujų ambicijų. Mes norėtume 
kitaip bendrauti su bręstančiais savo vaikais, nei dauguma iš mūsų ben- 
dravo arba bendrauja su savo pačių tėvais. Daugelis tėvų norėtų išugdyti 
kažką panašaus į suaugusių žmonių draugystę. Kaip tai padaryti? Tokiu 
atveju turime kartu su vaikais mokytis atsakingumo. Žinoma, galiu ir to- 
liau vaidinti mamytę arba tėvelį. Bet tada nebus ryšio. Jei man pasiseks, 
greitai susilauksiu anūkų ir galėsiu toliau vaidinti tuos vaidmenis. Bet 
paprastai mes dar netrokštame anūkų, kai mūsų pačių vaikams vos 17 ar 
19 metų. 

Tad kaip mums teisingai pasielgti? Ogi niekaip. Nėra teisingo būdo. 
Užtat galime apsispręsti, ko norime. Ir tada pabandyti to siekti. Galime 
sau kelti ir tokį klausimą: ar noriu mylėti savo vaikus, ar noriu, kad jie 
mane mylėtų? Turėti ir viena, ir kita ne visada įmanoma. 

Džiaukitės savo vaikais! 


Auklėjimas, pagrįstas vien tėvų vaidmenimis, yra betikslis. Kai tėvai fil- 
muojami namie, užfiksuojamas įprastas jų elgesys ir paskui ta vaizda- 
juostė kartu peržiūrima, dažnai tėvus apima siaubas: „Nejau aš tikrai taip 
kalbėjau?!“ Jie įsitikina, kad su savo vaikais bendrauja nė kiek ne geriau 
ir net labai panašiai, kaip su jais kitados bendravo jų tėvai. Tačiau pakeisti 
tokią kalbėseną daugeliui suaugusiųjų, rodos, labai sunku ir reikalauja 
per daug pastangų. 

Jei šnekėsime su vaikais apsivilkę „tėvo uniformą“ arba nutaisę „mo- 
tinos balsą“, tai mūsų žodžiai pro vieną ausį įeis, o pro kitą išeis. Aišku, 
jog iš tokio auklėjimo maža naudos. Dauguma tėvų tai Žino ir esti dėl to 
baisiai nelaimingi. Bet jiems gal ir neaišku, kas auklėja už juos. Veiksniai, 
darantys jiems įtaką, dažnai lieka tarsi tarp eilučių. Tai ir tonas, kuriuo 
mes, tėvai, bendraujame tarpusavyje, ir mūsų bendravimas su aplinki- 
niais, šeimos narių santykiai. Visa tai auklėja. 

Vaikams įžengus į brendimo laikotarpį pamatome, ką bendromis jėgo- 
mis esame sukūrę. Tą ribą pasiekėme kartu —- mes, tėvai, prie vairo, vaikai 
irgi prisidėjo; ir koks rezultatas, ar mes juo patenkinti? Deja, dauguma 
tėvų tuo momentu nesidžiaugia ir griebiasi auklėjimo paskubomis, sten- 
giasi paskutinėmis minutėmis dar ką nors pataisyti. Tai ne tik siaubinga, 
bet ir begėdiška. Ir iš to nėra naudos. Tada tėvai klausia - o ko kito grieb- 
tis? Juk negalime sėdėti rankas sudėję ir žiūrėti, kaip vaikai daro ką nors 
mums nepriimtina. 

Galiu pasiūlyti tokį dalyką: susėskite šį vakarą pusvalandžiui arba va- 
landai, žiūrėkite į savo vaikus ir džiaukitės jais. „Štai mano trylikametis 
sūnus arba mano penkiolikametė dukra... Šitiek metų gyvenome kartu, 
kol jie sulaukė tokio amžiaus, ir mums visai neprastai sekėsi.“ 

Tėvai ima ir paprieštarauja: „Taigi, bet rezultatas ne toks jau ir geras. 
Jei tik išvystumėte mano sūnų...“ Ką gi aš atsakysiu? Jeigu ieškote to- 
bulybės, atsisėskite prieš veidrodį ir porą minučių pažiūrėkite į save. To 
turėtų pakakti, kad dingtų noras svajoti apie tobulybę. Laikau tai labai 
svarbiu pamatiniu pratimu: žiūrėkite į savo vaiką ir pagalvokite, į ką su- 
telktas jūsų dėmesys: ar pastebite tai, kas puiku, ar pirmiausia jums į akis 
krinta tai, ko dar stinga, kas negerai? 

Iki tos dienos, kai vaikams sukanka, tarkim, 15 metų, dauguma su- 

tuoktinių porų esti jau liovęsi svajoti, koks turėtų tapti partneris ir kaip 
būtų galima jį perauklėti. Dažnai po pirmojo rausvų akinių laikotarpio 
ateina etapas, kai jis arba ji tikisi galėsiantys išsiųsti partnerį į tam tikrą 
taisyklą ir atgauti jį jau sutvarkytą - tokį, kokio norėta. Anksčiau ar vė- 
liau visi įsitikiname, kad to nebus. Ne kitaip yra ir su vaikais. Brendimo 
laikotarpiu, nuo 12-14 metų, mūsų vaikams reikia iš mūsų tik vieno daly- 
ko: žinoti, kad pasaulyje yra bent vienas arba du žmonės, tikrai tikintys, 
kad esu geras. Štai ko jiems reikia. Dažnas iš mūsų neturi gyvenime nė 
vieno tokio žmogaus. Jei turėtume bent vieną, būtų jau neblogai, o jei 
du — gyvenimas būtų nuostabus. Deja, mūsų visuomenėje gyva kitokia 
tėvų tradicija. Mes elgiamės veikiau kaip mokytojai, sėdime su raudonu 
pieštuku rankoje ir tik ieškome klaidų. 
Tai nenaudinga nei vaikams, nei tėvams. 


Bendravimo problemos: 
kalbame iš širdies ir remiamės protu 


Daugelio šeimų, kurios augina vaikus, ko gero, net daugumos tų, kurias 
pažinau per daug metų, abi pusės dejuoja dėl „bendravimo problemų“: 
pasak jų, vis nepavyksta pasišnekėti taip, kad kiekvienas kalbantysis 
būtų pamatytas, išgirstas ir suprastas. Tai pasakytina tiek apie vaikus, 
tiek apie tėvus; tuo užvis dažniau skundžiasi poros, ateinančios pasitarti 
ar gydytis. 

Būtų galima ilgai kalbėti apie istorines tokios problemos priežastis; to 
aš nedarysiu, tik noriu atkreipti dėmesį į kai kuriuos dalykus: 


+ Tėvų ir vaikų žodinio bendravimo tradicinė forma yra tokia: tėvai 
klausinėja vaikus, tarsi ima iš jų interviu, o vaikai ligi tam tikro 
amžiaus stengiasi prasmingai atsakyti į klausimus. 

+ Panorėję „rimtai pasikalbėti“ su vaikais, tėvai dažnai šneka vieni: 
dėsto savo nuomonę arba pamokymus. 

+ Demokratėjant šeimai ir visuomenei pakilo mūsų svarstymų ir de- 
rybų kultūra. Ir vieni, ir kiti yra svarbūs, bet jų dalyviams svarbu 
laimėti, o ne pagerinti žmonių santykius. 

+ Tėvai, pedagogai ir mokytojai paprastai ignoruoja asmeninę vaiko 
kalbėseną ir stengiasi skiepyti jam „kultūringą“ šneką. Mokymui 
tos pastangos nieko neduoda, užtat labai trukdo lavėti vaiko protui 
ir slopina jo gebėjimą užmegzti glaudžius asmeninius santykius. 


Asmeninė ir „kultūringa“ šneka 
Mandagi, kultūringa šneka praverčia socialiniam bendravimui. Bet asme- 
ninę kalbėseną vaikai gali išsiugdyti ir išlaikyti tik tada, jei suaugusieji 


savo aplinkoje taip pat kalba natūraliai ir aiškiai skatina vaikus sekti jų 
pavyzdžiu. 

Stai asmeninės kalbėsenos pradžiamokslis: 


+ noriu - nenoriu, 
+ man patinka - man nepatinka, 
+ noriu turėti - nenoriu turėti. 


Viena mano teta ištekėjo už kilmingo vyro, tad aš iš pat mažens buvau 
mokomas, kad nedera sakyti: „Nenoriu svogūnų“, o reikia sakyti: „Deja, 
svogūnai man nepatinka“. Dėl to turbūt ėmiau tvirčiau jaustis aukštuo- 
menėje, bet tuo pačiu moju buvo nuvertinta asmeninė mano kalbėsena. 

Asmeninė kalbėsena perteikia žmogaus jausmus ir mintis kitam Žmo- 
gui, ir ne apskritai, o kalbamuoju momentu. Ji turi suasmenintą „kūną“, 
todėl yra šiltesnė už žodžius, plaukiančius vien iš galvos. Ji padeda kal- 
bėtojui ir daro įspūdį klausytojui. Tai autentiška asmeninės išraiškos 
ypatybė. Intelektualioji jos dalis išreiškia siekį suteikti pavidalą sakomai 
minčiai ir kartu atsižvelgti į klausytoją, ypač jei tas žmogus yra kalbėtojo 
mylimas arba jam pavaldus. Asmeninė išraiška visuomet apibūdina kal- 
bantįjį, todėl niekada nesti nei kritiška, nei pamokoma. 

Labai dažnai, ypač pirmaisiais meilės santykių arba draugystės me- 
tais, tenka ilgai ieškoti ir eksperimentuoti, kol randi asmeninę išraišką, 
nes ji klostosi per abipusį bendravimą, pagrįstą pasitikėjimu. Tačiau net 
ir nelabai sėkmingi eksperimentai naudingesni už frazes, kurios mus nu- 
tolina, nes manome, kad taip kalbėti verčia mūsų vaidmuo. 

Nepeikiu tėvų, kurie rūpinasi, kad jų vaikai pramoktų ir socialinės 
kalbėsenos. Be galo pravartu gebėti ja naudotis. Bet man visiškai nepa- 
tinka tėvai, kurie ir iš savęs, ir iš savo vaikų atima galimybę išsiugdyti as- 
meninę kalbėseną ir ją vartoti. Tai trukdo ir vieniems, ir kitiems užmegzti 
tokius artimus santykius su draugais, partneriais, vaikais ir tėvais, kai 
vienas kitą puikiai supranta, girdi ir rimtai vertina. 

Gražios, kultūringos kalbos priešprieša yra šiurkšti, netašyta šneka, ir 
visai suprantama, kad daugumai tėvų nemalonu girdėti savo vaikus ši- 
taip šnekant. Alternatyva būtų asmeninė išraiška. Daugelis tėvų kremtasi 
dėl netašytos vaikų šnekos, juoba kad jie patys kalba taip „švariai“. Bet 
jei tiedvi kalbėsenos susikerta, iniciatoriai visada būna tėvai, nors to ir 
nesuvokia. Taip nutinka, kai jie pabando pasakyti vaikams ką nors itin 
asmeniška ir stengiasi išreikšti tai „delikačiai“, išmintingai arba nepažeis- 


22 


dami „politinio korektiškumo“. Tokiais atvejais erdvę tarp eilučių užpildo 
santūri kritika, priekaištai ir pamokymai — visa tai, kas vaikų ir paauglių 
ausims skamba šiurkščiai ir netašytai. 

Dailios, kultūringos kalbos yda yra ta, kad ji visiškai netinka asmeni- 
niams ir tarpusavio konfliktams spręsti. O jei tėvai vis dėlto pabando tą 
daryti, tai paskui, žiūrėk, ir skundžiasi: „Mes šimtąsyk apie tai kalbėjo- 
me - ir jokios naudos!“ Tėvai tuos pačius ginčus, kurie kyla tarp jųdviejų, 
kartoja su vaikais. Todėl „konfliktiniai pokalbiai“ dažnai ne itin verti- 
nami, ir pagrįstai. Jei du Žmonės kalba ir stengiasi nieko nepasakyti, tai 
tik veltui gaišta laiką (tai netinka socialiniam dialogui, kurio tik tam ir 
griebiamės, kad išlaikytume distanciją ir pademonstruotume geras ma- 
nieras). 


Dialogas vietoj konfliktinio pokalbio: 
vienas pavyzdys 


Taigi bergždžius konfliktinius pokalbius verta pakeisti asmeniniu ir da- 
lykiniu dialogu. Pabrėžiu: dialogu - pokalbio forma, iš esmės skirtinga 
nuo diskusijos, derybų, debatų ir, žinoma, nuo monologo (du monologai, 
sakomi toje pačioje vietoje tuo pačiu metu, nėra dialogas). 

Dialogui reikia, kad abi pusės būtų atviros, suinteresuotos ir nevengtų 
įsipareigoti. Ar dėl dalyko, ar dėl vienas kito, ar ir dėl to, ir dėl ano. Gali- 
ma pateikti savo samprotavimus, pažiūras ir patirtį, bet reikia nusiteikti 
iš dialogo susidaryti naujų įžvalgų. Kitaip tariant, reikia surizikuoti tapti 
protingesniam. 

Štai vienas pavyzdys. Mohamedas yra 13 metų, ir atrodo, kad nebeturi 
jokio noro mokytis. Ir tėvai, ir mokytojai daug sykių su juo kalbėjosi ir 
vis tiek neišsiaiškino, kodėl taip yra ir ką jis sau galvoja. Todėl tėvai ry- 
žosi griebti jautį už ragų. 


TĖVAS. Man krito į akis, kad tu jau kiek laiko nebe taip mielai vaikštai į 
mokyklą kaip seniau. Norėčiau žinoti kodėl, jei tu pats tai Žinai. 


MOHAMEDAS. Nežinau... nesinori, ir tiek. Tie mokytojai veda mane iš 
kantrybės. 

TĖVAS. Kaip? 
MOHAMEDAS. Pats nežinau... jie tokie buki, tokie... abejingi. 
MOTINA. Ką tu turi galvoj? Jie abejingi savo darbui ar jums? 


MOHAMEDAS. Mums. Mes turim daryti, ką liepia, o jie net nepadeda. Ką 
tada išvis veikti mokykloj ? 

TĖVAS. Man vis tiek sunkoka įsivaizduoti. Ar galėtum papasakoti kokį 
atsitikimą, kai mokytojas abejingai pasielgė su jumis? 


MOHAMEDAS. Na ne... tikrai nežinau. Bet tai ne taip jau ir svarbu. Ar 
dabar jau viskas? 


TĖVAS. Ne, dar ne viskas. Man liūdna dėl to, kad tau mokykloj nepatinka, 
ir man rūpi, kodėl taip yra. Negi jau nerastum man jokio pavyzdžio? 
MOHAMEDAS. Na, Žinai, aną savaitę per matematikos pamoką nesupra- 
tau vieno dalyko, o jai išvis nė motais. 

MOTINA. Ką gi pasakė mokytoja? 


MOHAMEDAS. Ji sako, jei būčiau atidžiai klausęsis, būčiau supratęs. Bet 
aš juk klausiausi. 


MOTINA. Ar taip ir atsakei? 

MOHAMEDAS. O koks tikslas? Tada ji tik sugiš ir bus dar blogiau. Ji yra 
sakiusi Matiasui, kad jis visai kvailas, jei nesupranta, ką ji aiškina. 
TĖVAS. Ar ji ir tau yra sakiusi, kad esi kvailas? 

MOHAMEDAS. Taip, bet ne taip dažnai kaip Matiasui. 


TĖVAS. (Motinai) Mane siutas ima, kai išgirstu tokius dalykus. Juk ly- 
giai taip pat buvo tada, kai dar mes lankėm mokyklą. Negi niekas nepa- 
sikeitė? 

MOTINA. Matyt, kad ne. Bet dabar geriau suprantu, kodėl tavęs, Moha- 
medai, nebetraukia mokykla. Juk skaudu, kai tave pavadina kvailiu, nors 
gerai žinai, kad taip nėra. Ar galim tau kuo nors padėti? Gal pakalbėti su 
ta mokytoja? 


MOHAMEDAS. Ne, jokiais būdais. Bus tik blogiau, daug blogiau! 

MOTINA. Bet man taip liūdna, kai pagalvoju, kad tau tenka vienam iš- 
tverti tokius dalykus. Tu mano sūnus, ir niekas neturi teisės sakyti, kad 
esi kvailas. Aš draudžiu! 


MOHAMEDAS. Ar dabar jau galiu eiti? Mes susitarę su Matiasu. 


TĖVAS. Taip, žinoma. Ačiū tau už pagalbą! Turiu vilties, kad tu rasi išeitį. 
Tik pasakyk, jei tau reikės mūsų paramos. 


Per šį dialogą išminties įgavo abi pusės. Tėvai sužinojo kai ką svarbaus 
apie sūnaus gyvenimą ir pamatė, kaip jis reaguoja, o Mohamedas įsitiki- 
no, kad tėvai jį remia - net jeigu ir ne kažin ką gali padaryti. Jeigu tėvai 
būtų kalbėję kad ir taip: „Kartais tu, Mohamedai, iš tiesų nesiklausai, net 
kai ir mes tau ką sakom. Gal tavo mokytoja ir teisi. Gal tau reikia tiesiog 
labiau pasistengti. Juk Žinai, kaip svarbu geras išsilavinimas“, tai Mo- 
hamedas būtų likęs toks pat vienišas kaip iki tol. Ir tai būtų jam tik dar 
vienas įrodymas, kad su suaugusiaisiais kalbėtis neįmanoma. 

Pasišnekėjęs su tėvais Mohamedas liko vis toks pat vienišas prieš mo- 
kytoją, bet šeima jau suprato ir pripažino jo vienatvę, o tai visuomet su- 
teikia naujų jėgų abiem pusėms - ir suaugusiesiems, ir vaikams! 


Ar ribos būtinos? 
Taisyklės ir jų pažeidimai 


Nuo mano vaikystės pasaulis neabejotinai tapo pavojingesnis. Vos tik 
atsiranda koks naujas reiškinys, keliantis mums nerimo, išauga poreikis 
„nubrėžti ribas“, kaip kad mes klaidingai sakome, nors turime omenyje 
kai ką kita, būtent „nustatyti taisykles“. 

Leiskite man šį tą pasakyti apie tai, kam taisyklės praverčia ir kam 
netinka. 

Kiekvienai šeimai reikalingos taisyklės, skatinančios tarpusavio ben- 
dravimą ir socialinius procesus, vykstančius šeimoje. Kokios jos bus, pri- 
klauso vien nuo tėvų požiūrio į gyvenimą, nuo jų vertybių sampratos ir 
patirties. Aišku, galėtume suformuluoti kokią dešimtį bendrų taisyklių, 
kaip sugyventi šeimoje, bet tai būtų neįdomu, nes tos taisyklės visada turi 
atspindėti individualius tėvų įsitikinimus. 

Taisyklės, jei pateikiamos išmintingai — ne pakėlus smilių, ne kontro- 
liuojant ir baudžiant, — praverčia tiek bendruomenei, tiek kiekvienam 
šeimos nariui. Ypač tai pasakytina apie pirmuosius 10-12 vaiko gyve- 
nimo metų. Nuo tėvų elgsenos tuo laikotarpiu, nuo jų tono labiausiai 
priklauso susiformuosiantis vaikų požiūris į taisykles apskritai. Pavyz- 
džiui, jei su vaikais kalbama per griežtai, įsakmiu tonu, kyla pavojus, 
kad iš jų išaugs teisės pažeidėjai. Netvirtinu, kad jie neišvengiamai taps 
nusikaltėliais ir supus kalėjime, bet jie visomis jėgomis priešinsis tėvų 
skelbtoms taisyklėms ir, be kita ko, išmoks įtikinamai meluoti. Kita ver- 
tus, jei tėvai abejingai vertins vaikų elgesį, viską jiems leis, vaikams 
gali pasirodyti, kad tėvams jie nė kiek nerūpi. 

Taigi tėvams tenka balansuoti ant plono lyno, ir juos lydės sėkmė tik 
tada, jei patys nesužlugdys atviro dialogo su vaikais. Balansą reikės nuo- 
lat koreguoti, kad nenugalėtų problemos ir konfliktai, kurių išvengti kaip 
tik ir siekiama tomis taisyklėmis. Jeigu tėvai iki pradedant vaikams bręsti 
neįsisąmonino, kad „auklėjimas“ yra abipusio mokymosi procesas, jiems 
tai suprasti arba atkentėti už praeities monologus teks bent jau tam lai- 

kotarpiui prasidėjus. Abiem atvejais atsakomybė už tai teks suaugusie- 
siems. 

Nustatyti taisykles visai nesunku: ne daugiau kaip dvi valandos inter- 
neto per dieną, šiokiadieniais pareiti namo iki 21 valandos, penktadieniais 
ir šeštadieniais — iki 22, patiems susitvarkyti kambarį, nė lašo alkoholio 
iki 18 metų ir t. t. Tam nereikia gudrios galvos. Svarbiausia, kaip reaguos 
tėvai, jei vaikai tų taisyklių nesilaikys. Bet pradėkime nuo pradžios. 


Lygiateisis dialogas su paaugliu 
apie taisykles 


Tarkim, vaikui greitai prasidės brendimo laikotarpis, o tėvai, ko gero, gal- 
voja apie tai, kokie pavojai jam gresia ir ką jie galėtų arba turėtų pada- 
ryti. Tokiu metu tiktų, pavyzdžiui, pasikviesti savo atžalą valgyti picos 
ir pasakyti jam maždaug tokius žodžius: „Dabar, kai jau šitiek paaugai, 
mums rūpi susitarti su tavim dėl kai kurių dalykų. Dėl tavo bendravimo 
su draugais, dėl to, kada tau vakare dera pareiti, dėl mokyklos, alkoholio, 
vakarėlių, interneto ir pan. Gal bus geriausia, jei parašysim tau elektroni- 
nį laišką, kad galėtum ramiai parengti savo pasiūlymus šiais klausimais. 
Paskui galėtume susitarti dėl kiekvieno punkto. Mes nemanom, kad tos 
taisyklės turėtų galioti septynerius metus, vadinasi, turėtume kartkartė- 
mis vėl nueiti į piceriją ir pritaikyti taisykles naujoms aplinkybėms. Ar 
tau priimtinas toks pasiūlymas?“ 

Panašus lygiateisis pokalbis gali įvykti bet kada - net kai paaugliui jau 
penkiolika ir praeityje ne viskas vyko sklandžiai. Idealu tokius pokalbius 
pradėti su vaiku jau nuo šeštųjų jo gyvenimo metų. 

Lygiateisis dialogas nėra duoklė demokratijai, politinėms ir juridinėms 
vaiko teisėms. Svarbiausia, kad vaikai pajustų atsakomybę, o tėvai išmok- 
tų naudotis turimomis galiomis ir pelnytų pasitikėjimą. Kuo labiau būsi- 
me vertinami bendruomenėje, tuo mažiau mums rūpės „būti teisiems“ 
arba kad būtų „mūsų viršus“. Tai lygiai tinka ir tėvams, ir vaikams. Ki- 
taip bus viena iš dviejų: arba nuolatinė kova dėl viršenybės, arba pries- 
pauda. Dar dauguma ankstesnės kartos vaikų buvo verčiami paklusti ir 
paslapčia gyventi dvilypį gyvenimą, nes jis nesutapo su tėvų vertybėmis. 
O dabar neretai paklūsta tėvai — ar bijodami konflikto, ar nežinodami, ko 

griebtis, juoba kad vaikai puikiai moka argumentuoti. Tada jie sako „ge- 
rai“ arba „tegul bus taip“, nors dėl to, kad sutiko su kompromisu, jaučia 
sąžinės priekaištus ir kaltę. 

Esminis klausimas - apie galias. Kaip tėvai naudojasi, o gal piktnau- 
džiauja savo galiomis? Atsakymas į šį klausimą lemia tėvų ir vaikų san- 
tykius, vienų ir kitų savijautą ir vaiko gebėjimą prisitaikyti prie tikrovės 
už šeimos ribų. Tėvai daro didelę įtaką jaunuolių lavėjimui ir elgsenai, 
net jei patys pasirenka ne išmintingiausius sprendimus. Tėvų galios kyla 
iš abipusės meilės, bendros praeities ir bendro troškimo nesusvetimėti, 
likti artimiems. 

Kalbėdamas apie kitus dalykus (pavyzdžiui, knygose „Kas palaiko 
šeimas“ arba „Nusimananti šeima“) esu iškėlęs tėvų galimybę pabūti 
sparingo partneriais vyresniesiems vaikams. Sparingo partnerio sąvoka 
paimta iš bokso: tai toks treniruočių partneris, kuris maksimaliai prie- 
šinasi, bet daro tik minimalią žalą. Tai produktyviausias ir veiksmin- 
giausias metodas, kuriuo naudodamiesi tėvai gali įgauti didžiausią įtaką. 
Bausmės, mano nuomone, reiškia piktnaudžiavimą galiomis, be to, jos 
greitai tampa visiškai neveiksmingos. 


Tinkama reakcija į taisyklių pažeidimus 


Tėvų tarpusavio diskusijose viešpatauja toks pat sąmyšis kaip ir Žinia- 
sklaidoje, kai tik svarstomos bausmės ir padarinių sąvokos. Jau nebe pirmi 
metai labiau linkstama kalbėti apie padarinius - šiek tiek švelniau skamba. 

Štai pavyzdys: Gabrielė, kuriai 14 metų, vėlų šeštadienio vakarą pa- 
reina namo akivaizdžiai išgėrusi, tokia jos būklė neleidžia tuoj pat protin- 
gai pasikalbėti. Ji pažeidė vieną iš šeimos taisyklių ir sulaužė susitarimą 
su tėvais. Kitą rytą ji pagirioja ir piktinasi jai skirta bausme: „Visą mėnesį 
niekur neisi iš namų!“ 

Gabrielės pagirios yra alkoholio vartojimo padarinys. Draudimas išei- 
ti iš namų — bausmė. Tai tėvų mėginimas elgtis „nuosekliai“: pasakius A 
(t. y. susitarus), jų manymu, reikia tarti ir B (už susitarimo nepaisymą baus- 
ti). Jis grindžiamas prielaida, kad toks nuoseklumas liudija tėvų tvirtumą. 

O dabar pabandykime įsivaizduoti kitokią įvykių eigą, pagrįstą įsijau- 
timu, pasitikėjimu ir abipuse pagarba. 

Gabrielė pareina išgėrusi. Mama ją apkabina ir paguldo į lovą. Ryto- 
jaus rytą per pusryčius tėtis meiliai žiūri į dukrelę ir klausia: „Ar tau labai 
bloga?“ Gabrielė linkteli, aiškiai matyti, kad jai ir galvą skauda, ir be galo 
nesmagu. Tėvai gali būti ramūs. Jų duktė pirmą kartą patyrė, kokie būna 
padariniai — fiziniai ir psichologiniai — išgėrus daugiau alkoholio, nei gali 
pakelti, ir gėdijasi dėl to, kad peržengė ribą. Tolesnis jos elgesys priklausys 
nuo to, kokias išvadas ji padarys po šio įvykio. Apie tai tėvai galės su ja 
pasišnekėti artimiausiomis dienomis. Nereikės nei pamokslų, nei bausmių, 
ir jeigu jie atidžiai įsiklausys į Gabrielės žodžius, galės labiau pasikliauti jos 
atsakingumu, o patiems nebeliks rūpesčio. Jaunystė pilna eksperimentų, ir 
jaunuolis subręsta tik tada, kai turi galimybę pasidalyti su šeima ir nesėk- 
mėmis. Kuo labiau juos izoliuosime, bausime, mokysime ir kritikuosime, 
tuo mažiau jie pasimokys patys, mažiau suvoks savo stiprybes ir silpnybes. 

Taigi taisyklių rinkinys turi padėti išvengti tam tikrų problemų bei 
konfliktų ir sykiu išryškinti tėvų pažiūrą į vertybes. Dažnai matome, kad 
taisyklėmis bandoma išspręsti konfliktus ir problemas, tačiau vis nesėk- 
mingai. Tada tėvai bent jau manosi „padarę viską, kas nuo mūsų pri- 
klauso“, ir tuo dangsto savo bejėgystę. O juk kur kas naudingiau atvirai 
parodyti vaikams, kad nežinai, ko griebtis, ir bendromis jėgomis ieškoti 
konfliktų sprendimo būdų. 


Kultūros ir prigimties konfliktai 
"brendimo laikotarpiu 


Toje pasaulio dalyje, kurioje gyvename, per pastaruosius šimtą metų vis 
daugiau problemų kėlė tas vaikų amžiaus tarpsnis, kai vyksta natūralios 
psichoseksualinės kūno permainos. Per neilgą laiką vaikai virsta daugin- 
tis pajėgiais jaunuoliais ir suaugusiaisiais. Kartu natūraliai vyksta ir dva- 
sinė jų raida: vaikai, buvę priklausomi nuo tėvų, tampa savarankiški ir 
autonomiški. Taip vaikai, sulaukę dvasinės brandos, įgyja dvi savybes, 
kurių jiems linki tėvai; kitose kultūrose tas įvykis iškilmingai atšvenčia- 
mas, jaunuoliai gauna daugiau atsakomybės, aukštesnę padėtį ir naują 
vaidmenį šeimoje, visuomenėje. 


Jaunimas ir seksualumas 


Natūralus vaikų ir paauglių seksualumas įprastai kelia religinių, morali- 
nių ir socialinių problemų. Mano jaunystės laikais visi kaip susitarę ty- 
lėjo. Labai retas suaugęs Žmogus pasišnekėdavo su vaikais apie lytinius 
dalykus. Daugių daugiausia būdavome įspėjami saugotis nėštumo, bet 
niekas nepasirūpindavo mums paaiškinti, kaip išvis pastojama ir kaip to 
išvengti. Nuo to meto viešoji erdvė tapo be galo seksualizuota; iš to su- 
laukėme ir naudos, ir žalos. Aštuoni iš dešimties keturiolikmečių jau yra 
matę pornografinių filmų ir turi visokeriopos lytinės patirties, kuri dar 
ankstesnės kartos gyvenime nebuvo nei aprašoma, nei filmuojama. Žmo- 
gaus seksualumas pirmiausia išreiškia jo individualybę ir autonomišku- 
mą - dalykus, kurie, be abejo, erzina suaugusius „valdovus“ ir dar labiau 
skatina bergždžiai kovoti su laiku. 

Kita vertus, susiklostė specifinė jaunimo kultūra, kuriai gerokai įtakos 
padarė suaugusiųjų gerovė ir vartotojų visuomenė. Bet iš tiesų ta kultūra 
dabar tik labiau matoma - arba ir įžūliau reiškiasi - nei kitados. Ryškiausi 
jos požymiai natūraliai plėtojasi pagal tą patį pavyzdį kaip prieš daugelį 

kartų. Po 10-15 metų dabartiniai paaugliai elgsis lygiai taip pat, kaip šian- 
dien elgiasi 25-35 metų žmonės. Vaikai ir paaugliai buriasi, mėgdžioja ir 
prisitaiko. Tai nuolatinis procesas, kurio niekas negali bent kiek pakeisti. 

Mąstysenos požiūriu žmonės mūsų dienomis yra laisvesni negu dar 
prieš dvi tris kartas. Jie tuo mažiau slopina vienas kito individualybę ir 
veikimo laisvę, kuo daugiau sau leidžia jaunimas, darantis tai, apie ką 
ankstesnių kartų žmonės negalėjo nė pasvajoti. Šeimos gyvenimo eta- 
pas, kurį lemia tai, ką vadiname vaikų auklėjimu, trunka vos apie dešimtį 
metų. Šiais laikais 9-10 metų vaikai priskiriami „pereinamajam amžiui“: 
nors jiems tuo metu vis dar svarbiausia yra šeima ir tėvai, jie kuo toliau, 
tuo labiau stengiasi visais atžvilgiais lygiuotis į paauglius. Tėvai liaujasi 
buvę vaikui pavyzdžiu, nors jų elgesys lieka giliai įstrigęs jo sąmonėje. 
Tuo metu vaikas pirmąsyk konkrečiai pasako tėvams, ko jie verti kaip 
tėvai ir kaip Žmonės. 


Visi vaikai visuomet nukenčia nuo auklėjimo 


Svajonė užauginti „natūralų vaiką“ nesiimant manipuliavimo, įžeidinėji- 
mo ir priespaudos, taigi nepatyrusį jį supančios kultūros įtakos, yra iliu- 
zija. Nė vienas, dešimt metų išgyvenęs tam tikroje visuomenėje ir tam 
tikroje šeimoje, nelieka jų nepaveiktas, o riba, skirianti nesirūpinimą nuo 
priespaudos, tokia plonytė, kad tobulos pusiausvyros neranda nei tėvai, 
nei mokytojai. 

Laikas, vaikų išgyventas su mumis, padaro jų asmenybei didesnę ar 
mažesnę žalą; laimei, jiems lieka pakankamai laiko — visas gyvenimas — 
tai žalai užglaistyti. Kuo laisviau ir sveikiau vaikams bus leista vystytis, 
tuo atviriau jie tapę paaugliais reikš tėvams tiek padėką, tiek priekaištus. 
Juk visai taip pat rutuliojasi poros santykiai: moters grįžtamasis ryšys 
su partneriu ilgainiui tampa kur kas atviresnis ir tiesesnis, vadinasi, ir 
naudingesnis partnerystei. 

Tėvus irgi daugiau ar mažiau veikia gimtojo krašto, tikėjimo ir sociali- 
nės klasės įtaka, tik visada reikia prisiminti, kad suaugusiesiems kultūra 
jau „jaugusi į kraują“, todėl jie gali gan laisvai vertinti, kas priimtina, o 
kas ne. Tai svarbu, nes konfliktų šeimoje su paaugliais dažniausiai kyla 
dėl kultūros ir prigimties priešpriešos. Pavyzdžiui: 

+ Kokias taisykles dera nustatyti savo 14 metų vaikui? Ar jos turi 
būti pritaikytos prie vaiko individualybės? 

+ Kokią reikšmę Žmonės teikia mokyklai ir išsilavinimui? Ar sutin- 
kame su jų nuomone? 


Tie konfliktai, kuriuose dažnas paauglys daugiau ar mažiau sąmoningai 
stoja prieš tėvus, yra abiem pusėms skausmingi ir keblūs. Ypač su tuo 
susiduria tėvai, kilę iš imigrantų šeimų, kai jų vaikai, geriausių norų ska- 
tinami, stengiasi vadovautis ir savo šeimos vertybėmis, ir prisitaikyti prie 
visuomenės, kurioje gyvena. 

Yra trys tipinės tėvų reakcijos į tuos konfliktus: 


1. Jie dantimis ir nagais gina savąsias vertybes ir bando manipuliuoti 
vaikais arba verčia juos prisitaikyti. 

2. Bando išlaviruoti prastais kompromisais, kitaip tariant, eina ma- 
žiausio pasipriešinimo keliu, tikėdamiesi, jog tada konfliktų kils 
mažiau. Dėl to neišvengiamai jaučia kaltę ir sąžinės priekaištus, o 
ilgainiui koniliktų tik padaugėja ir jie esti sunkesni. 

3. Bėga nuo kontlikto ir tam tikra prasme patys tampa vaikais, kad 
galėtų su jais bendrauti kaip lygūs su lygiais. Dėl tokios strategijos 
vaikai praranda sparingo partnerį, taip labai jiems reikalingą. 


Iš patirties galiu pasakyti, jog tie trys keliai neveda į tikslą, nes pažeidžia 
tėvų ir vaikų santykius. Vaikai tada bijo, pyksta ir jaučia netikrumą, o 
tėvus kankina nepasitenkinimas, nusivylimas ir kaltės jausmas. 


Konfliktai - ir dovana, ir iššūkis 
Alternatyva - esamus konfliktus vertinti kaip dovaną ir iššūkį. Tai dova- 
na, nes po 10-12 metų, per kuriuos mes labai atsakingai ir iš visos širdies 
stengėmės būti kuo geriausi tėvai, pagaliau sulaukėme galimybės plačiai 
atvėrę akis ir ausis sužinoti savo pastangų rezultatus. Turime grįžtamąjį 
ryšį - matome savo vaikų asmeninę ir visuomeninę elgseną, kur kas įvai- 
resnę, negu paauglys galėtų išreikšti žodžiais. 

O iššūkiai laukia mūsų įvairiuose bendravimo lygmenyse. 


+ Mūsų pažiūroms ir vertybėms tenka sunkus išmėginimas, nes mūsų 
vaikai tikrins, ar tai tos vertybės, kuriomis jie patys norėtų vado- 
vautis. Geriausiu atveju dėl to kils daug intelektualių svarstymų 
ir konfliktų, gal vaikai net gan tiesmukai puls tėvų įsitikinimus ir 
tradicijas. Kartais bus nelengva ar net ir baugoka leistis į ginčą dėl 
savo vertybių sistemos, bet pravartu tuo šansu pasinaudoti. Ir ne 
tik tam, kad tvirtėtų ryšys su paaugliais, bet ir todėl, kad mūsų gy- 
venime daug dalykų ilgainiui sustabarėja ir verta juos protarpiais 
perkratyti, peržiūrėti: tai naudinga visiems. 

+ Mūsų skirtingumas tuo labiau bado akis, kuo dažniau jaučiamės 
provokuojami. Dėl to galime įdėmiau į tai pažvelgti. Juk tėvams 
teks ir toliau susidurti su įvairiausiomis nuostatomis ir požiūriais į 
gyvenimą, ir pažindami bei pripažindami tą skirtingumą jie ateityje 
bus geresni uošviai ir seneliai. 

+ Santuokoje mums dažnai tenka kur kas ilgiau būti tėvais nei myli- 
maisiais. Didėjant vaikų savarankiškumui ir tolstant jiems nuo tėvų 
atsiranda galimybė vėl labiau suartėti kaip brandiems partneriams. 
Ypač dažnai mamos vis labiau bijo išleisti vaikus į gyvenimą, nes 
per daugybę metų visiškai susigyveno su motinos vaidmeniu ir 
neįstengia jo atsisakyti. Tokiais atvejais vaikai arba ir toliau lieka 
priklausomi, arba šiurkščiai protestuoja prieš tėvų manipuliacijas. 
Abu variantai vienodai nepageidautini. 

+ Auklėtojo vaidmens reikia atsisakyti dar ir todėl, kad ateina laikas 
užmegzti draugiškus, bičiuliškus ryšius su paūgėjusiais vaikais. 
Šiuolaikiniai tėvai ne taip seniai priėmė tą iššūkį ir, be abejo, tai 
teikia labai daug naudos. Jeigu jiems pavyksta, tai praverčia abiem 
pusėms. 

+ Verta daugelį konfliktų, net ir neišvengiamų, aiškinti natūralių gy- 
venimo procesų susikirtimu su kultūrinėmis pažiūromis ir normo- 
mis. Gal tėvams savosios kultūrinės pažiūros tokios svarbios, kad 
ryžtasi žūtbūt jų laikytis. Kuo atkakliau jie tai daro, tuo didesnė jų 
atsakomybė už konfliktus su vaikais. 

Vaikai, mokykla, tėvai — 
gyvybiškai svarbus trikampis 


Norint, kad vaikui mokykloje gerai sektųsi ne tik mokytis, bet ir megzti 
socialinius ryšius, mokytojams, vaikams ir tėvams reikia nuolat išmo- 
ningai bendradarbiauti. Tokio bendradarbiavimo pasigendama visoje Eu- 
ropoje. Jo stokai pateisinti randamos trys rimtos priežastys ir daugybė 
tuščių atsikalbinėjimų. 

Pirmiausia mokytojai nėra mokomi vaisingai diskutuoti su vaikais. 
Antra, jie nežino, kaip tais klausimais kalbėtis su tėvais, ir trečia, tradi- 
cinėje mokykloje neplėtojama dialogo kultūra, tenkinamasi monologais 
ir paklusnumu. Mokykla vis dar panaši į industrializacijos (ekonominio) 
klestėjimo meto fabriką. 

Žinoma, pasitaiko ir džiugių išimčių, bet jų reta. Teigiamų prošvaisčių 
daugiau matyti Šiaurės Europos šalyse, bet ir ten konservatyvūs ugdymo 
politikos veikėjai ilgisi tų laikų, kai vaikai bijojo suaugusiųjų ir todėl mo- 
kykla galėjo praktikuoti „valdymą baime“. 


Sistemos ydos 


Jau penkiolika metų mokykla tik ginasi ir be paliovos dejuoja dėl užgai- 
džių dabartinių vaikų, kuriems apsileidę tėvai laiku neįskiepijo paklus- 
numo ir nuolankumo. Mokytojų: rengimo sistema ir senoviška viešųjų 
mokyklų kultūra nebesiderina su šiuolaikiniu žmogumi. 

Štai vienas pavyzdys. Berlyno mokykloje vienuolikos metų berniukas 
jautėsi toks nelaimingas, kad vis dažniau praleidinėjo pamokas ir mal- 
daute maldavo tėvų leisti jam mesti mokslą. Vaiko tėvai prašė mokytoją 
susitikti ir paieškoti visus tenkinančio sprendimo. Tačiau jų pasiūlymas 
buvo šiurkščiai atmestas. Atseit vaikas galėsiąs po pusmečio apsilankyti 
pas psichologą, be to, iš principo neleistini esą jokie asmeniški pokalbiai 
su problemiškais vaikais! 

Kaip mokykla, kuri laikosi tokio požiūrio, gali tikėtis mokinių ir tėvų 
pagarbos? Ar labai reikėtų stebėtis, jei tas vienuolikametis visai palūžtų 
arba kurią dieną pasirodytų mokykloje su užtaisytu ginklu? Si tvarka 
tokia žeminanti, tokia nežmoniška ir primityvi, jog reikia tik stebėtis, 
kad visos Vokietijos tėvai, nebeapsikentę tokių principų, iki šiol ne- 
bando organizuotai sukilti. Bet ne, sukilimo nėra. Dauguma tėvų, bijo- 
dami sistemos ir galimo vaikų konflikto su visuomene, ne tik taikstosi 
su esama padėtimi, bet ir neparemia vaikų, kai šiems iškyla problemų 
mokykloje. 

Pripažįstu, kad tėvams tenka priimti be galo sunkų sprendimą rizikuo- 
jant „nukristi nuo lyno“: ar solidarizuotis su sistema užkraunant vaikams 
ir santykiams su jais sunkiai pakeliamus išmėginimus, ar didinti vaikų 
atsparumą ir būgštauti, kad tai nepakenktų jų ateities perspektyvoms? 

Vokietijoje ši problema ypač opi, nes vis dar laikomasi nuostatos su- 
skirstyti vaikus, vos jie baigia pradinę mokyklą. Ko tie vaikai galės mo- 
kytis ateityje, sprendžia Žmonės, dažnai neturintys nei laiko, nei noro 
gilintis į kiekvieno 10-11 metų mokinio individualybę. Bet tokia politika 
neturi jokio rimto mokslinio pamato. Ji nors ir netiesiogiai, bet aiškiai 
pažeidžia Jungtinių Tautų Vaiko teisių konvenciją ir išnaudoja tiek tėvus, 
tiek vaikus, kai kada stačiai nežmoniškai. Ko gi tad stebėtis, kad vis dau- 
giau vaikų ir jaunuolių nusigręžia nuo mokyklos ir praranda norą siekti 
žinių. 

Kol kas visa kaltė tenka tėvams: juk jie sprendžia, kam teikti pirmeny- 
bę. Tai nedėkingas uždavinys, ir aš nesiliauju stebėjęsis, kad tėvai vis dar 
sutartinai savo ir vaikų vardu nereikalauja pakeisti įstatymų. 


Remti vaikus ir paauglius 


Taigi daugeliui tėvų tenka rinktis: ar tapti valstybės valios vykdytojais, 
ar savo vaikų vardu ginčytis su valstybės institucijomis. Visų partijų 1a- 
bui tikiuosi, kad kuo daugiau tėvų pasirinks antrąjį kelią. Nė akimirkos 
neabejoju, kad tai vaikams suaugus padėtų geriau gyventi, tapti geres- 
niais tėvais ir duoti daugiau naudos visuomenei. 

Tuo tarpu politikai galėtų nuveikti tai, kas priklauso nuo jų valios: pir- 
ma, taip pertvarkyti mokytojų rengimą, kad jie išmoktų bendrauti su šiuo- 

klose, kurios sąžiningai elgiasi tiek su savo darbuotojais, tiek su mokiniais 
ir jų tėvais. 

Tėvams derėtų įsisąmoninti, kad vaikai, atvirai prisipažįstantys, kad 
jiems negera, vengiantys eiti į mokyklą, nepritampantys prie sistemos 
arba vargais negalais įvykdantys minimalius reikalavimus, nors jų ga- 
limybės daug didesnės, yra neapsakomai drąsūs. Juos gniuždo propa- 
ganda, sutartinai spaudžia politikai, valdininkai, mokytojai ir tėvai. Tas 
spaudimas toks stiprus, kad jaunuoliu, plaukiančiu prieš srovę, artimieji 
turėtų didžiuotis ir visokeriopai jį remti. Jų parama neturi būti priešiška 
mokyklai ir lavinimui, bet privalo atsižvelgti į paties mokinio pasvarsty- 
mus ir sprendimus. Matydami, kaip daugėja „„problemiškų“ moksleivių, 
suaugusieji turi tai suprasti kaip rimtą įspėjimą: mokykla kelia vis dau- 
giau problemų savo mokiniams. 

Noriu pabrėžti, kaip svarbu, kad tėvai skatintų vaikus nenuolaidžiauti. 
Žinoma, nedera atsukti ginklų į priešingą pusę ir užsipulti mokytojų. Juk 
ne jie kalti. Mes visi — tiek tėvai, tiek mokytojai — turime kovoti su pavel- 
dėta mokykline kultūra ir pasenusiu politiniu jos pamatu. 

Tėvams turėtų teikti vilties tas faktas, jog tarp mokytojų esama tiek 
daug pasigėrėtinų asmenybių, atsidavusių savo pašaukimui. Žmonių, su 
kuriais nesunku rasti bendrą kalbą, jei tik pasistengi suprasti, kad jie nėra 
tavo vaikų priešai. Užtenka pagalvoti apie kai kuriuos dalykus: 


+ Daugelis mokytojų bijo tėvų. Kur kas rečiau esti atvirkščiai. 

+ Mokytojai apskritai labai menkai pažįsta vaikus (dažniausiai - tik 
savo mokinius), taigi ir jūsų vaiką. 

+ Mokytojų niekas neišmokė spręsti konfliktų arba vadovauti žmo- 
nėms. į 

+ Kai pritariate savo vaikui, kovojančiam prieš savo mokyklą, nepa- 
mirškite, kad jūsų pritarimas — lazda su dviem galais: jis gali dar 
labiau pasunkinti vaiko padėtį. 

+ Nei mokykla, nei jos mokytojai nesirengia dalytis atsakomybe už 
jūsų vaiko gerovę — bent jau tol, kol jūs, kaip tėvai, užmegsite su 
jais ryšį, kuris juos padrąsintų. 

+ Kuo labiau mokytojai linkę mokyti kitus, tuo labiau nepakenčia 
būti mokomi. 

+ Elkitės su mokytojais taip, kaip norėtumėte, kad jie elgtųsi su jūsų 
vaikais. 


Gal jums kils klausimas, ar išvis galima užkrauti tėvams šitiek atsakomy- 
bės. Atsakau: ne, tikrai negalima. Bet dabartinėmis aplinkybėmis nėra 
kito būdo apsaugoti vaikus nuo prievolės už viską prisiimti visą atsako- 
mybę ir kaltę vieniems. 


ANTRA DALIS 


„Ir ką man dabar daryti?“ 


Sprendimų idėjos laiškais 


Atvirai bendrauti su paaugliais 


Mielas Jesperi Juulai! 


Turime tris vaikus - trejų, aštuonerių ir dvylikos mety. Vyriau- 
sias yra berniukas, mergaitės jaunesnės. Berniukui jau prasidėjęs 
brendimo laikotarpis. Kaip elgtis, kad nenutrūktų atviras bendra- 
vimas, nesibraunant į jo jausmus, gyvenimą? Jis vis labiau klausi- 
nėja ir mąsto kaip jaunuolis. O aš, kaip mama, baiminuosi, kad jis 
liausis kelti klausimus ir nebenorės išsipasakoti. Ir dar bijau, kad 
Jis „vieną gražią dieną“ atsidurs tokioj draugijoj, kurioj išbandys 
ir narkotikus, ir visa kita. Kol kas neturiu nė menkiausio pagrindo 
dėl to nerimauti, bet kaipgi man suvaldyti savo būgštavimus, kad 
Jie neužtemdytų bendravimo su sūnum? 

Mergaitės vis dar mažos ir žvelgia į gyvenimą su vaikišku 
atvirumu. Jei galėtumėt ką nors parašyti apie atvirus paauglių 
ir tėvų santykius, būčiau labai dėkinga. Juk mes visada norim 
savo vaikams tik gero. 


Mama 


Atsakymas 


Pirmiausia norėčiau apskritai šį tą pasakyti apie tėvų požiūrį į vaikų bren- 
dimą. Turbūt joks kitas vaiko raidos tarpsnis nėra taip apipintas mitų ir 
problemų. Gali net pasirodyti, kad mes savo kultūroje vis dar jaučiamės 
nepakankamai apraudoję ir prislėgę problemomis tą metą, kurį kitos kul- 


tūros pasitinka kaip džiaugsmingą vaiko gyvenimo įvykį. 


O juk visiems būtų pravartu pamiršti rūpesčius ir ateitį pasitikti nu- 
siteikus visai kitaip: bus be galo įdomu stebėti, koks žmogus auga iš jo 


ar jos! 

Dabar kai kurie pasakytų, kad iš tiesų yra šimtai priežasčių nerimau- 
ti. Tikra tiesa, kad gyvename pavojingame pasaulyje ir jaunuoliui gali 
nutikti daugybė baisių dalykų. Kartais prašau mamas įsivaizduoti, kad 
jų vyrams ir vaikams tenka kas mėnesį daugybę valandų ruoštis mens- 
truacijoms arba metų metus kovoti su menopauzės sunkumais. O juk tie 
reiškiniai yra hormonų nulemti žmogaus gyvenimo etapai - kaip ir lytinis 
brendimas. Ar lengva šeimai būtų ištverti tokią naštą? 

Kiek jūs rūpinsitės vaiku, priklauso nuo pasitikėjimo juo. Ar jūs pasi- 
tikite sūnumi? Jei taip, tai jums nėra geresnio vaisto nuo baimių kaip tin- 
kama parama, kurią galėtumėte jam suteikti per artimiausius penkerius 
metus. Nors ir nepažįstu jūsų sūnaus, norėčiau paminėti kelis dalykus, 
kuriais gali pasikliauti mūsų dienų tėvai, jei tik jų ryšys su paaugliais 
vaikais vis dar yra tvirtas: 


+ Galite neabejoti, kad ji (jis) susidurs su tam tikromis pagundomis ir 
patirs skausmingų jų padarinių. 

+ Galite neabejoti, kad ji (jis) aktyviai stengsis išbandyti kai kuriuos 
dalykus (ir susidaryti nuomonę apie juos): alkoholį, hašišą, gal ir 
kitus narkotikus, seksą, pornografiją ir įsimylėjimą. 

+ Galite neabejoti, kad paauglys išmoks skirti, apie ką jam galima 
kalbėtis su tėvais, o apie ką su bendraamžiais. 

+ Galite neabejoti, kad viską, ko jis imsis per artimiausius kelerius 
metus, darys dėl savęs, o ne dėl tėvų. 


Pasitikėjimas anaiptol nėra įsitikinimas, kad vaikai darys viską, ką tėvai 
mano esant teisinga, ir nedarys nieko, ką jie mano esant neteisinga. Tėvų 
pasitikėjimas, kurio vaikams labai reikia, yra įsitikinimas, kad vaikai vi- 
somis jėgomis stengsis užaugti tokiais žmonėmis, kokius tėvai norėtų juos 
matyti. Taip pat užaugti tokioje dirvoje, kokią jie patys išpureno kartu su 
tėvais, vaikų darželiu, mokykla ir visa juos supančia aplinka. 

Kodėl aš išvis tiek daug rašau apie rūpinimąsi ir pasitikėjimą? Tą da- 
rau mėgindamas atsakyti į jūsų klausimą, kaip išsaugoti atvirą bendra- 
vimą su bręstančiu vaiku. Per pastaruosius 30 metų man teko pažinti 
daugybę paauglių, priklausančių įvairiausioms kultūroms, bet vienas 
dalykas nesikeitė niekada: jie trokšta tėvų pasitikėjimo ir kratosi jų rū- 
pinimosi. 

Tai nereiškia, jog didelis jūsų rūpinimasis kenkia jūsų santykiams. Tai 

tik reiškia, kad jūs turite tuo rūpinimusi dalytis su kitais suaugusiaisiais, 
o ne viską užkrauti savo sūnui. 

Galite padaryti dar vieną labai svarbų dalyką: pradėti (arba nesiliauti, 
jeigu taip jau elgėtės), bendraudama su sūnumi, atvirai kalbėti apie save 
ir savo gyvenimą. Jeigu jūs esate tokia kaip dauguma tėvų, tai lig šiol 
daugiausia tik klausinėjote sūnų: „Kaip tau šiandien sekėsi mokykloje? 
Ką dabar veiksi? Ar gerai apgalvojai?“ ir pan. Bendravote klausimų mi- 
šiniu, kurį diktavo smalsumas, interesai, pareiga ir noras kontroliuoti. 

Labai svarbu, kad nuo šiol stengtumėtės mažiau klausinėti, o daugiau 
šnekėti apie save: savo mintis ir jausmus, didelius ir mažus išgyvenimus, 
nuomones, pažiūras į gyvenimą bei pasaulį ir t. t. 

Savaime aišku, manau, kad jūs turėtumėte su juo elgtis ne kaip su 
suaugusiu mylimuoju, bet kaip su geru bičiuliu. Ir jūs turite asmeninį 
gyvenimą, ir jis pradeda kurti savąjį; abu turite tai gerbti, jei norite tapti 
draugais ir kad ta draugystė truktų artimiausius 50 metų. 

Bręstančio vaiko smegenyse dažnai vyksta tokie dideli biologiniai 
pokyčiai, kad tėvai tariasi nebepažįstantys savo sūnaus ar dukros. Tie 
pokyčiai paskatina daugelį vaikų ilgą laiką telkti visą dėmesį į savo 
vidų. Ši introversija nesusijusi asmeniškai su tėvais, nes taip atsitinka 
ne dėl to, kad pablogėjo tarpusavio santykiai, net jei taip ir būtų. Nero- 
do ji ir pasitikėjimo stokos. 

Nusivilti tenka dėl to, kad ta introversija nepasireiškia žodžiais. Bet 
juk Žodžiai ir pašnekesiai tėra galimybė išreikšti atvirumą. Jau vien tai, 
kad jūsų sūnus, kaip nepakartojama asmenybė, dalyvauja šeimos gyve- 
nime, rodo jo atvirumą ir pasitikėjimą. 

Gyvenimas su paaugliais tėvams pirštu prikišamai parodo, kad gyve- 
nimo neįmanoma suplanuoti (nors daugelio mažų vaikų tėvai puoselėja 
tokią iliuziją). Jūsų sūnus turi taip gyventi savąjį gyvenimą, kaip jis klos- 
tosi šiuo metu, žinodamas, kad jūs visada jį palaikote. Ne kaip terapeutė 
arba socialinė darbuotoja, o kaip sparingo partnerė ir atrama. 

Dėl to abiem pusėms gali prireikti sunkiai dirbti, bet, laimei, randasi 
vis daugiau paauglių, kurie neabejodami tvirtai ima į rankas savo gyve- 
nimą ir į tėvus nežiūri kaip į priešus. 

Geriausia garantija, kad ir toliau liksite labai artima sūnui, yra jūsų 
pačios noras augti kartu su juo. Nors ir nebeatsakote už jo auklėjimą, vis 
dėlto jums tenka pagrindinė atsakomybė už judviejų santykius, o jie, kaip 
žinoma, yra svarbiausias auklėjimo veiksnys. Sėkmės! 

Bausti peržengusį ribas? 


Mielas Jesperi Juulai! 


Rašau jums, nes noriu paklausti, kaip pasielgti su paaugliu, 
peržengusiu tam tikrą ribą. Prieš 20 minučių man paskambino la- 
bai susijaudinusi sesuo. Ji visą popietę bandė susisiekti su penkio- 
likamečiu sūnumi Kasperiu. Jis žadėjo būti pas draugą. Seseriai 
pavyko rasti to draugo telefono numerį, bet draugo tėvai pasakė, 
kad Kasperio pas juos nėra, o jų pačių sūnus iškeliavęs į kitą šalies 
pakraštį. Tada sesuo nuėjo į Kasperio kambarį tikėdamasi rasti 
kokį nors pėdsaką, kur dabar galėtų būti jos sūnus. Jo kompiuteris 
buvo įjungtas. Peržvelgusi elektroninį paštą aptiko laiškelį iš jai 
nepažįstamos mergaitės. Matyt, juodu susipažino internetu. 

Savo atsakyme Kasperis moting vadina nervų gadintoja ir 
bjaurybe, kuri verčia jį daryti namų darbus ir neleidžia elgtis kaip 
tinkamam. Jeigu jis laiku nepaspruksiąs iš namų į pasimatymą su 
drauge, toliau rašo Kasperis, jam teksią išsinuomoti kokį nors 
mopedą, o blogiausiu atveju - net ir pavogti. 

Pakraupusi dėl tokio laiško, mano sesuo nutarė paskambinti 
Kasperio tėvui, kad šis pamėgintų susisiekti su sunumi. Tėvai išsi- 
skyrė, kai Kasperiui buvo bene šešeri metai. 

Tėvui pavyko prisiskambinti sūnui, esančiam kažkur užmiesty- 
Je, bet jau grįžtančiam namo. Kasperis jam prisipažino, kad visiš- 
kai nenori pasakoti mamai, kur buvo, nes tada reikės kalbėti apie 
visokiausius dalykus ir atsakinėti į klausimus. 

Mes pačios augom asocialioj šeimoj, todėl dar ir suaugusios 
negalėjom be pašalinės pagalbos susitvarkyti gyvenimo. Sesuo 
netrukus baigs socialinės rūpybos darbuotojų mokyklą ir vargu 
ar būtų galėjusi tapti gera specialiste, jei pati nebūtų daug metų 
patyrusi šeimos globėjų pagalbos. Ji jau yra gavusi pakankamai 

pedagogikos žinių ir turi asmeninės patirties, bet, žinoma, pritai- 
kyti visa tai savo vaikui nelengva. 

Kasperis jau ir anksčiau turėjo bėdų mokykloje tiek dėl mokslo, 
tiek dėl bendravimo; jis turi nemažai polinkių į asocialumą. Bijo- 
damas blogo įvertinimo praranda tikrovės pojūtį, daug ką perde- 
da arba dedasi visažinis. Nepripažįsta jokių ribojimų. Dažniausiai 
sako: „Gerai, mama“, bet padaro taip, kaip pats nori. Niekada 
nemokėjo gerai meluoti, nes jį kaskart išduoda sąžinė. Man rodos, 
Jis mėgina tą sąžinę ignoruoti, nes ji varžo jam laisvę. 

Žinoma, visa tai tėra subjektyvi nuomonė, bet tikiuosi, kad su 
dauguma mano minčių sutiktų ir sesuo. Iš esmės Kasperis yra ge- 
ras vaikis. Jam svarbu būti gerai vertinamam, jis visada pasiren- 
ges padėti kitiems. Antra vertus, Jis yra tikrų tikriausias paauglys 
ir savo kailiu patiria ydingos vaikystės padarinius. 

Sesuo paskambino man pirmai norėdama išleisti garą, kad ne- 
pratrūktų, kai Kasperis įžengs pro duris. Išpasakojo man, ką ke- 
tina daryti, ir norėjo sužinoti, kaip aš ja dėta pasielgčiau. 

Pirmiausia ji suskubo išnešti iš Kasperio kambario ir užrakinti 
kompiuterį. Sūnui parėjus bus tuoj pat išjungtas ir jo mobilusis 
telefonas. Dėl tolesnių sankcijų ji dar neapsisprendė. Aišku, ji su- 
pranta, kad reikės imtis ir kitokių priemonių, ne vien tik atimti jo 
asmeninius daiktus, bet nežinia kokių. 

O kad sankcijos būtinos, ji nė kiek neabejoja: Kasperis turi su- 
prasti, kaip rimtai mama vertina jo poelgį. 

Per mudviejų pašnekesį ji stačiai užkrėtė mane įsiūčiu. Jei Kas- 
peris būtų mano sūnus, pasakiau jai, išleisčiau jį iš namų tik po to, 
kai jis manęs nuoširdžiai ir tinkamai atsiprašytų už tai, kad man 
pamelavo ir mane apkalbėjo, nesvarbu, kiek dienų reikėtų laukti. 
Neleisčiau jo net į mokyklą, kol tas reikalas nebūtų išspręstas iki 
galo. 

Ir dar jai pasakiau, kad turėtų trumpai drūtai iškloti jo elgesio 
padarinius ir apie tai informuoti šeimos terapeutą, kuris ir jai yra 
padėjęs. O jeigu Kasperio elgesys nepasikeis, tegul nesvajoja, kad 
bus perkeltas iš mokyklos į internatą, nes ji juo nepasitiki ir todėl 
negali ilgesniam laikui išleisti iš akių. | | 

Neįsivaizduoju, ar tai pačios tinkamiausios priemonės, bet jei 

dabar neveiksime ryžtingai, labai bijau, kad jis nueis šunkeliais. 
Ką jūs patartumėt šioje situacijoje? 


Su draugiškais sveikinimais 


Atsakymas 


Pirmiausia norėčiau pagirti jūsų seserį už tai, kad paskambino jums, 
užuot apšaukusi sūnų, ir judvi abi —- už rūpinimąsi ir abejones. O dabar 
kreipiuosi į jūsų seserį. 

Vaikams tampant paaugliais mes, tėvai, atsiimame ir pelnytą atpildą, ir 
pelnytą bausmę, tik dažnai nelauktu metu ir netikėtu pavidalu. Jūs kaip tik 
ir susidūrėte su klasikiniu sūnaus maištu, kuris ūmai nubloškia šalin visas 
žaidimo taisykles ir sukelia tokią pat klasikinę suaugusiųjų reakciją: išva- 
das, bausmes, laisvės ribojimus. Aptarsiu tai kiek vėliau, o kol kas noriu 
pasakyti, kad jūsų elgesį tokioje situacijoje turėtų lemti trejopas tikslas. Pir- 
ma, rimtai įvertinti jūsų asmeninę nuoskaudą. Antra, atnaujinti ir pagerinti 
santykius su sūnumi. Ir trečia, kuo labiau pakreipti į gerąją pusę jo ateitį. 

Akivaizdu, kad jūsų vaikas ilgai nešiojosi širdyje didžiulę nuoskaudą, 
kurią iki šiol laikė užsklendęs ir slėpė nuo jūsų. Spėju, kad prie jos prisidė- 
jo nuo pat vaikystės turėta „probleminio vaiko“ žymė, o gal ir jūsų seniau 
išgyventa šeimos terapija. Galbūt po jos kai kurie dalykai —- suaugusiųjų 
akimis žiūrint — ir pagerėjo, tačiau Kasperiui, kaip asmenybei, buvo, ko 
gero, skirta per mažai dėmesio. 

Iš jo žodžių, pavartotų elektroniniame laiške, galima spręsti, kad rašė 
jaunuolis, kuris ilgai jautėsi nelaisvas, paliktas be dėmesio ir neįvertin- 
tas. O kai internetu susipažino su mergaite, kuri, kaip jam pasirodė, jį 
supranta, pratrūko visas jo pyktis. Gal sūnus būtų jį slėpęs nuo jūsų visą 
gyvenimą, jei nebūtumėte perskaičiusi to laiško. 

Žinoma, jums tai turėjo pasirodyti be galo neteisinga: juk dėjote šitiek 
pastangų ir širdies, kad jam gerai sektųsi ir pagerėtų jūsų santykiai. Deja, 
turiu pridurti, jog taip jūs nusprendėte laisva valia: nei Kasperis to prašė, 
nei galėjo paprieštarauti. Tai tokie sprendimai, kuriuos mes, tėvai, prii- 
mame vildamiesi, kad elgiamės kuo geriausiai. Ar taip ir yra, mes, aišku, 
niekada nežinome. 

Todėl jums tenka prisiimti atsakomybę už savo sprendimą, užuot ti- 
kėjusis sūnaus dėkingumo. Paradoksalu, jog tiems tėvams, kurie labiau 
stengėsi, yra sunkiau pasakyti savo nuomonę nei abejingiems ir nerūpes- 
tingiems. 

Manyčiau, kad jums dera pirmiausia išlieti pyktį, nuoskaudą ir įsižei- 
dimą pokalbiu, kuriame kuo aiškiau ir emocingiau išklotumėte sūnui, ko 
išjo reikalaujate, ir pareikštumėte, kad niekada nebenorėtumėte išgyven- 
ti nieko panašaus. Niekada! Jokiomis aplinkybėmis! 

Be abejo, galite paskirti ir bausmę, tik žinokite, kad bausmės labai re- 
tai duoda naudos. Dažniausiai jos tik pakenkia ir vaikui, ir santykiams su 
juo. Retkarčiais bausmė padeda tėvams pasijusti nuosekliais, atsakingais 
auklėtojais, bet, deja, irgi tik trumpai. O jūsų sūnaus atveju kyla dar ir 
pavojus, kad jis abejingai reaguos ir į bausmę, ir į savo būklę: „Eikit jūs 
visi velniop!“ 

O tada nedaug betrūksta ir iki elgesio, žlugdančio savo paties asmenybę. 

Jei po kelių dienų pajusite, kad esate „išsunkta“, nes jau išsakėte visus 
žodžius ir išliejote visus jausmus, liko tik liūdesys, skausmas ir meilė, 
Žinokite: atėjo metas susirūpinti, kaip jam sekasi ir kaip sekėsi per pasta- 
ruosius kelerius metus. Gal tada jums praverstų profesionalo pagalba, bet 
vargu ar jis sutiks ją priimti. 

Per tuos pokalbius turbūt daugiausia bus šnekama apie tai, kad jis nori 
būti laisvesnis, kad jūs mažiau kištumėtės į jo gyvenimą, mažiau kontro- 
liuotumėte ir labiau juo pasitikėtumėte; o juk to jam iš tiesų ir reikia. Jis 
negalėjo suaugti jūsų neįskaudinęs, bet dabar jau metas jį paleisti į laisvę 
ir atsisakyti ankstesnio motinos vaidmens. Jūsų, atliekančios tg vaidmenį, 
jam nebereikia, užtat labiau reikia kaip sparingo partnerės ir mylinčios jo 
gyvenimo stebėtojos. 

Jeigu jums sunku juo pasitikėti, galėčiau dėl visa ko pasakyti, apie ką 
kalbu: apie visišką pasitikėjimą, kad jis daro viską, ką gali, lošdamas to- 
kiomis kortomis, kokias jam įteikė gyvenimas. Mes visi žinome, kad jos 
niekada nesti idealios, bet jūs galite ramiai miegoti būdama tikra, kad mil- 
žiniškomis pastangomis padėjote jam pasiekti esamą padėtį. Niekas negali 
reikalauti iš jūsų daugiau, bet už tai bus jums atlyginta tik tada, kai jis pats 
vienas įveiks likusią kelio dalį ir taps suaugusiu vyru, motinai teiksiančiu 
daugiau pasididžiavimo negu sielvarto. Gal tai truks dar dešimt metų, bet 
to sulaukti verta. 

„Šaldytuvas tuščias“: 
reikia rasti savąjį kelią 


Mielas Jesperi Juulai! 


Man labai neramu dėl paties savęs. Vis bijau, ką apie mane pa- 
galvos, ir tai taip varžo mano kasdienybę, kad labai mažai sau 
leidžiu. Niekada nesiryžtu būti toks, koks esu, net nedrįstu būti 
geras mokinys, kad kiti nepamanytų, jog kalu dieną naktį. Dėl to, 
žinoma, tapau labai egocentriškas, prislėgtas ir sudirgęs. 

Gal man, septyniolikmečiui, tai būtų kaip ir normalu, bet neri- 
mauju dėl to, kad du mano 20 ir 23 metų broliai elgiasi lygiai taip 
pat. Abu vartoja antidepresantus ir apskritai susiduria su tais pa- 
čiais sunkumais kaip aš. Vyresnėlis pradėjo mokytis profesijos, bet 
socialinės problemos jį taip prislėgė, kad jis tikriausiai netrukus 
mes tą reikalą. Jau buvo pradėjęs lankyti kitus kursus, bet po poros 
savaičių metė ir juos. Vidurinysis mano brolis yra visiškas sociali- 
nis atsiskyrėlis, įsikniaubęs vien į savo kompiuterinius žaidimus, ir 
vengia bet kokių santykių su kitais žmonėmis. 

Esu įsitikinęs, kad tai susiję ir su mano tėvais, bet nelabai žinau 
kaip. Prieš pat man gimstant tėvą ištiko psichikos krizė, jis kurį 
laiką gulėjo psichiatrijos ligoninėje ir nuo tada nebedirbo. Jis yra 
nutukes, labai vangus, bet geraširdis ir protingas. 

Mamai apskritai nekyla jokių socialinių problemų. Ji turi be- 
galę draugų ir atiduoda visas jėgas šeimai. Bet vis tiek skundžia- 
si, jog persidirba, dėl to nuolat jaučiasi išsekusi ir ketina skirtis. 
Kitados ji tikriausiai ne taip įsivaizdavo šeimos gyvenimą, ir man 
iš tiesų jos gaila. Apskritai mes šeimoje labai atvirai kalbam apie 
daugelį dalykų. Dažnai pasišnekam apie savo psichikos proble- 
mas, ir mama stengiasi kiek galėdama patarti. Bet mums vis ne- 
gana; sukaupiau tiek savigraužos, apmaudo ir nevisavertiškumo 

jausmo, kad kito žmogaus pagalbos paprasčiausiai nepakanka 
Jiems nuslopinti. Kita vertus, man rodos, kad kai pasakoju apie 
savo savijautą, niekas įdėmiai nesiklauso. 

Nežinau, ką man daryti. Ar atsiskirti nuo šeimos ir kraustytis 
kitur? Ką mes galėtume nuveikti su šeima, kad imtume save geriau 
vertinti? Matau, kaip kiti susitvarko gyvenimą, susiranda draugę, 
gauna gerus pažymius ir žino, ko nori. Žinau, kad esu stiprus, bet 
turiu rasti žmogų, kuris man padėtų atgauti pasitikėjimą savim. 

Labai džiaugčiausi sulaukęs atsakymo. 


Atsakymas 


Sykį susipažinau su tavo metų vaikinu, suimtu už tai, kad laužėsi į keletą 
vasarnamių. Jis buvo ką tik pabėgęs iš vaikų namų ir brovėsi į vasarna- 
mius ieškodamas ko nors valgomo. Pagaliau pats išsikvietė policiją, nes 
sugebėjo įsilaužti į namą su milžinišku rūsiu, grūste prigrūstu maisto, bet 
taip ir negavo jo paragauti, nes kelią užstojo sunkios geležinės grotos, ku- 
rių vaikinas neįveikė. 

Jis man prisipažino: „Nekyla problemų, kai įsilauži į namą ir įsitikini, 
kad ten nėra nieko valgomo. Paprasčiausiai eini į kitą namą. Bet sėdėti ant 
laiptų, regėti visus tuos skanėstus ir negalėti jų pasiekti - to man jau buvo 
per daug.“ 

Tam tikru požiūriu tavo padėtis panaši kaip ano jaunuolio. Jis matė san- 
dėlį, pilną maisto, kurio jam taip trūko, o tavo šeimos maisto sandėlis - kad 
ir šaldytuvas — tuščias. Ir jau seniai, bet vaikui tai nelabai suprantama. 
Vaiko vaizduotėje tėvai turi viską, ko reikia vaikui. O jei taip nėra, tada jis 
priekaištauja pats sau arba taikstosi su gyvenimu prie bado ribos. 

Ne man spręsti, ar tau verta išsikraustyti ir nutraukti ryšius su tėvais, 
bet būtų nuostabu, jei pažvelgtum tiesai į akis ir pamirštum viltį, kad šal- 
dytuvas ūmai bus kimšte prikimštas visų tavo mėgstamiausių skanėstų. To 
nebus niekada. Turi tokią šeimą, kokia yra, ir nors šiaip taip išvengei pavo- 
jaus gyvybei, „tikras“ gyvenimas tau (ir kitiems) dar kaip ir neprasidėjo. 

Iš tavo laiško susidariau įspūdį, jog tu daug ką suvoki, tik dar nežen- 
gei lemiamo žingsnio, kuriuo išsivaduotum iš dabartinės būsenos. 0 kol 
įstengsi tą padaryti, tikriausiai sugaiši šiek tiek laiko Ir išeikvosi emocinės 

energijos „atsisveikinimui“. Ir ne tik su tėvais, bet pirmiausia su viltimi, 
kad jie gali duoti tai, ko tau reikia. 

Dažnai esti taip pat sunku skirtis su fantazija, kaip ir su mylimu žmo- 
gumi, kuris iš tiesų jau miręs. Dėl to privalai pajusti ir išlieti savo pyktį 
bei gėlą, ir turbūt geriausia bus, jei tą padarysi su patyrusiu ir įsigilinti 
gebančiu psichologu arba psichoterapeutu. Tavo svajonės — senas tavo 
bičiulis, kurį pažįsti visą gyvenimą. Nors tavo protas ir sako, kad ta ar 
kita svajonė absoliučiai nerealistiška, bus skaudu su ja skirtis. Jei bandysi 
pats vienas, tau grės pavojus susidurti su didelėmis baimėmis, kurių vie- 
nas turbūt neįveiktum, tad verčiau nė nebandyk. 

Kaip ateityje susiklostys tavo santykiai su tėvais ir broliais, neįmano- 
ma spręsti tol, kol nepalaidosi savo iliuzijų ir nesusitaikysi su jų žlugimu. 
Bet vieną gražią dieną pajusi, kad tavo kūną užplūsta nauja energija; tai 
bus ženklas, jog dabar jau esi laisvas ir gali pradėti naują gyvenimą. To 
naujojo gyvenimo pamatas iš pradžių bus gan trapus, bet tokiu likimu 
dalysies su tūkstančiais žmonių, irgi užaugusių ne itin pavyzdingose šei- 
mose. 

Aišku, būtų galima pasvarstyti, ar tavo tėvai negalėjo tau ir tavo bro- 
liams suteikti geresnio gyvenimo, bet tokie svarstymai niekam nebūtų 
naudingi. Tėvai nugyveno savąjį gyvenimą taip, kaip įstengė, o jūs, vai- 
kai, tikriausiai labiau praturtinote jų gyvenimą negu jie - jūsų. 

Tau būtų didelė paspirtis, jei tėvai pripažintų tą faktą, bet nenorėkime 
per daug. Tavo mama labai vieniša ir bejėgė, o tėvą, reikia manyti, slegia 
didžiulė kaltė - ir dėl vaikų, ir dėl žmonos. Taigi juodviem pakanka savų 
rūpesčių, taip tikriausiai viskas ir liks, net jei tavo mama skirsis su tėvu. 
Tu visada buvai vienišas, tad vienatvės bijoti neturėtum. Bijok tik vieno 
dalyko - nusiminti ir pasiduoti likimui. 


Alkoholis 


Mielas Jesperi Juulai! 


Atleisti vadžias ir pasitikėti ne visada lengva. Iš trijų mūsų vai- 
ky du jau nemaži - vienam 16, o kitam 17 metų. Mus, tėvus, sūnūs 
spaudžia: jie nori išskleisti sparnus, patirti visus nuotykius, kurių 
tiek daug suaugusiųjų pasaulyje, pajusti, kad yra stiprūs. Mūsų 
pažiūros, savaime aišku, ne visada sutampa. Vaikinai, pavyzdžiui, 
norėtų susitikę su draugais išgerti, ir nebūtinai tik truputį. Iki 
16 metų jie dažnai nuleisdavo negirdom mūsų žodžius, kad alko- 
holio jiems išvis nevalia ragauti. Mūsų draudimams atremti jie 
rasdavo daugybę argumentų, ypač rėmėsi tuo, kad gatvės pilnos 
jaunuolių, vaikštinėjančių su alaus buteliu rankoje, ir niekino 
mūsų labai jau nešiuolaikines pažiūras. Net kai sūnūs sulaukė 
išsvajotųjų 16 metų, mudu su žmona nenorėjom leisti jiems pa- 
dauginti alkoholio, kad neprisidarytų bėdų, ir planavom kontro- 
liuojamą, saikingą alkoholio vartojimą. Nesunku numanyti, kad 
ir šiuo klausimu susidūrė skirtingos pažiūros. 

Nelengva klausytis, kaip tave vadina prieštvaniniu tamsuoliu, 
nes sielojiesi dėl savų vaikų. Juoba nesinori gadinti jiems nuotai- 
kos. O dar ir suaugusieji vis dažniau rodo jiems blogą pavyzdį — 
po darbo gurkšnoja sau alutį tiesiog viešajame transporte. 

Labai norėčiau, kad šį tą patartumėt dėl šios dilemos. Juk ge- 
rai sako mano berneliai: tuščiai stengiesi užsimerkti prieš alko- 
holį, reikia ir pasilinksminti. 


Tėvas 

Atsakymas 


Ko vertas tėvas, sprendžiama ne iš taisyklių, kurias jis nustato sūnums, 
bet iš jo reakcijos į tų taisyklių laužymą. Tai nereiškia, kad taisyklių lau- 
žymas — pagirtinas dalykas arba kad galima iš anksto atsisakyti ketini- 
mų įvesti tam tikrą tvarką. Taisyklės, kurioms iš esmės širdies gilumoje 
pritaria kiekvienas jaunuolis, išreiškia tėvų globą ir nerimą, o paauglius 
verčia užimti tam tikrą poziciją ir imtis atsakomybės už savo veiksmus. 

Šiame įtampos lauke, kuriame susikerta meilė, laisvės troškimas, bai- 
mė ir nerimas, turi praeiti ne vieni metai, kol paaugliai subręs ir galės 
atsisakyti suaugusiųjų globos. 

Jums ir jūsų žmonai alkoholis tapo didžiausiu priešu, o iš baimės, kad 
sūnūs neimtų piktnaudžiauti alkoholiu, semiatės jėgų nepasiduoti tam 
priešui. 

Galite džiaugtis turėdami sūnus, kurie pritaria jūsų pačių elgesiui: tai 
šį tą byloja apie tai, kaip jūs patys auklėjote vaikus iki 10 ar 12 metų. Jie 
nori atvirai diskutuoti su jumis, užuot apsimetinėję arba jus šmeižę. Už 
tai jumis dėtas gal ir „burnelę išmesčiau“! 

Piktnaudžiavimas ir priklausomybė - siaubingas liūnas. Žinome, kaip 
jaunuoliai, beje, ir suaugusieji tampa priklausomi nuo įvairiausių dalykų: 
alkoholio, narkotikų, pirkinėjimo, sekso, kompiuterinių žaidimų, interne- 
to, psichotropinių vaistų, azartinių lošimų ir t. t. Suaugusiųjų piktnaudžia- 
vimo mastas kur kas didesnis negu jaunuolių, bet priežastys tos pačios: 
savęs menkinimas, nusivylimas ir nesugebėjimas oriai įveikti gyvenimo 
pakilimų ir nuosmukių. 

Tai reiškia, kad tėvų pagalba vaikams per pirmuosius 10-12 jų gyve- 
nimo metų lemia tolesnį jų likimą. Bet jeigu tėvai iki vaikams tampant 
paaugliais ko nors nepadarė, nebėra prasmės panikuoti ir bandyti gelbėti 
padėtį nebeveiksmingomis priemonėmis. 

Svarbu tai, kad vaikai gerai žino jūsų pažiūrą į jaunimo santykį su al- 
koholiu. Todėl galite būti tikri, kad jie rimtai vertina jūsų poziciją, tylomis 
ją apmąsto arba ir aptaria su draugais. Judviejų sūnūs kurį laiką buvo nu- 
sprendę vienu klausimu nesutikti su jumis. Šiuo metu jie retkarčiais išge- 
ria, bet ir žodžiais, ir veiksmais parodo, kad patys tam nepritaria. 

Iš to galima spręsti, jog tebėra nepažeisti trys dalykai: jūsų tarpusa- 
vio santykiai, savęs vertinimas ir sūnų savimonė. Jūs, kaip tėvas, iki šiol 

turėjote sūnums didelę įtaką ir darėte jiems kuo geriausią įspūdį. Tad ir 
artimiausi keleri metai bus jums tokie pat sėkmingi, jei tik ir toliau būsite 
savo vaikams geras sparingo partneris ir nebandysite imtis policininko 
arba teisėjo vaidmens. 

Jaunuoliams visais laikais pasitaikydavo nusigerti „ligi žemės graiby- 
mo“. Tiesa, kadaise taip būdavo nematant pašaliniams, todėl daugeliui 
tėvų pavykdavo užsimerkti ir nieko nematyti. Mūsų dienomis tėvams 
nuolat tenka pareikšti savo poziciją šiuo klausimu, kaip ir dėl neslepiamo 
sekso. 

Laikydamiesi tradicijos, tėvai į girtavimą reaguodavo draudimais, 
bausmėmis ir reikalavimais atsakyti už padarinius, bet vaikai dėl to tik 
retais atvejais pasitaisydavo. Todėl ir mes dažnai graužiamės, kad nega- 
lime paskatinti jaunuolių elgtis taip, kaip mums atrodo tinkama. Tačiau 
dėl to reikėtų ir pasidžiaugti, nes kada nors mūsų vaikai už tai bus daug 
geriau vertinami. 

Taigi darau išvadą, kad vaikų tėvai veikė pagirtinai, todėl nėra nė 
menkiausio pagrindo baimintis ir nerimauti. Dabar turite solidų pamatą 
toliau šnekėtis, ginčytis ir konfliktuoti: visa tai padės abiem pusėms augti 
ir tapti dar įžvalgesnėms. 


Tėvą - į sceną! 


Mielas Jesperi Juulai! 


Motinos vaidmuo kai kada esti labai sunkus! 

Esu trijų vaikų mama. Mano pirmagimis jau gyvena atskirai. 
Su manim kol kas tebėra du berniukai, keturiolikmetis A ir dešimt- 
metis B. Tėvą matome retai, tad aš namie daugiausia turiu suktis 
viena. 

Rūpesčių man kelia A. Jis visuomet buvo smalsus ir sumanus 
vaikas. Pirmuosius ketverius mokslo metus lankė tarptautinę mo- 
kyklą ir buvo patenkintas. Prieš ketverius metus grįžom į Norve- 
giją, ir jis pateko į visai kitą aplinką. Mokytojai ir klasės draugai 
laikė jį išsišokėliu, nes jis buvo gerokai toliau pažengęs ir visada 
stengėsi atlikti tai, ko reikalauja mokytojai. Jis ilgai negalėjo pri- 
prasti prie naujų sąlygų, bet per trejus metus vidurinėje moky- 
kloje pamažu prisitaikė prie savo klasės įpročių ir labai apleido 
mokslus. 

Ilgainiui jis ėmė atsainiai elgtis ne tik mokykloje. Įprato viską 
daryti neįdėdamas daug pastangų, neberuošia namų darbų, vaikš- 
to nevalyvai apsirengęs, nesusivarsto apavo, nesitvarko namie ir 
nepadeda man, kol neliepiu. Pagyvėja tik žaisdamas kompiuteriu, 
slidinėdamas ir bendraudamas su draugais. 

Mane tai varo į neviltį, nes matau, kaip jis švaisto savo gabu- 
mus. Nesu iš tų raganų, kurios griežtai muštruoja namiškius, ypač 
keturiolikmetį paauglį. Vis dėlto aiškiai jaučiu, kad turėčiau keisti 
auklėjimo kryptį. Dabar vaikinas gyvena tik šia diena ir negalvoja 
apie savo elgsenos padarinius ateityje. Ką man daryti? 


Sutrikusi mama 

Atsakymas 


Nelengva padėti nepažįstant jūsų šeimos. Vis dėlto leiskite man pareikšti 
vieną kitą specialisto spėjimą, pagrįstą tuo, ką patyriau daug metų ben- 
draudamas su diplomatų šeimomis, priverstomis kas ketveri metai tai- 
kytis kaskart prie naujos aplinkos, o paskui anksčiau ar vėliau grįžti į 
tėvynę. Bet iš pradžių keli žodžiai apie A ir jo tėvą. 

Beveik visi vaikai esti ypač prisirišę prie vieno iš gimdytojų, ir ne iš 
meilės arba dėl to, kad kasdien su juo bendrauja. Trumpai drūtai tariant, 
tai būna tas gimdytojas, su kuriuo vaikas labiau sieja savo būvį. Jeigu 
to gimdytojo šalia nėra, vaikui tenka verstis vienam. Antrasis gimdy- 
tojas atstoti jo negali. Spėju, kad A yra šitaip prisirišęs prie tėvo. Gal jis 
ir emociškai pasiilgsta tėčio, gal ir ne, bet svarbiausia tai, kad jam ten- 
ka išsiversti be jo, kaip įkvėpimo šaltinio ir sektino pavyzdžio. Tai ypač 
svarbu paauglystėje, nes berniukas niekaip negali išmokti iš mamos, ką 
reiškia būti vyru. Net labiausiai mylinti mama negali atstoti tėčio. Taigi 
svarbiausia, kad jūsų vyras kur kas daugiau laiko praleistų namie - ne 
kaip auklėtojas, o kaip suaugęs draugas ir artimiausias žmogus. 

Pirmąsyk, kaip numanau, A labai stipriai pradėjo trūkti tėvo, kai jūs 
grįžote į tėvynę. Tarptautinėse, amerikietiškose mokyklose viešpatau- 
ja savita kultūra, kurioje labai svarbu sėkmė ir noras pirmauti, o mūsų 
šiaurietiškos mokyklos dažniausiai visai nepasirengusios mokiniams, at- 
ėjusiems iš tarptautinių mokyklų, pasiūlyti atitinkamą mokymo lygį ir 
padėti įveikti prisitaikymo sunkumus. 

Jūsų vyras, matyt, patikėjo tą integracijos procesą sūnui A ir jums; dėl 
to A pasijuto labai vienišas ir galiausiai ėmė sekti naujaisiais draugais. 
Anaiptol nepeikiu jūsų, kaip motinos, pastangų, tik konstatuoju, kad tą 
uždavinį galėtų išspręsti tik tėvas kartu su sūnumi. 
ir mano poreikių, tai kuriam galui aš turėčiau vykdyti jūsų reikalavimus? 
Jis atsako mokyklai tuo pačiu, ką patiria joje. Ir mes, suaugusieji, savaime 
aišku, matome tokio trumparegiško požiūrio padarinius. 

Spėju, kad jūsų vyras (kaip ir daugelis kitų vyrų) gyvena daugiau 
ateitimi nei dabartimi. O iš to nieko gero nei jo paties gyvenimo koky- 
bei, nei jo šeimai. Todėl A renkasi kitokį požiūrį į gyvenimą, tam tikra 
prasme suprantamą ir išmintingą. Tai nėra sąmoningas protestas, tik l0- 

giškas padarinys to, kad A svarbiais gyvenimo tarpsniais turėjo verstis 
be tėvo. 

Gal jis ir švaisto vėjais savo gabumus ir išsilavinimą, bet egzistenciniu 
požiūriu jis pasirinko geriausią sprendimą: susitaikė su vienatve šeimoje, 
bet šeimai nekenkia, neardo jos ir visą dėmesį skiria tam, kas įprasmina 
jo gyvenimą. Gal jis šiuo metu leidžia dienas ne itin intelektualiai, užtat 
labai protingai! Optimistiškai tikiuosi, kad jo elgesys po trejų ketverių 
metų vėl bus kur kas konstruktyvesnis, jeigu jūs susitaikysite su jo vie- 
natve ir natūraliu jos padariniu - kad jis viską sprendžia pats. 

Gal jūs ir galėtumėte kai ką pakeisti, bet tik ne pati viena. Jeigu tai, 
ką parašiau, jums svarbu, patariu sukviesti šeimos pasitarimą ir mano 
laišką perskaityti vyrui ir vaikams. Tegul jūsų visų reakcija ir komentarai 
paskatina dialogą. 

Jūsų vyrui niekuomet ne vėlu tapti savo sūnaus gyvenimo dalimi, bet 
tik jeigu jis pats to pasigenda. Jam jokiu būdu nedera „vaidinti tėvelio“, 
kad A grįžtų į vėžes. Gal jūsų vyras nebegali duoti sūnui daugiau, negu 
jau yra davęs. Tada A turi kaip nors susitaikyti su tuo, kad jo tėvas yra 
toks, koks yra. Tai nereiškia, kad jūsų vyras - blogas Žmogus arba netikęs 
tėvas, bet jis turi prisiimti atsakomybę už tai, koks jis nėra, ir pripažinti 
sūnaus teisę eiti savuoju keliu. 

Šiuo metu tėvui ir sūnui bendra tai, kad jų gyvenimo būdas jiems rūpi 
labiau už patį gyvenimą. O kad sūnaus gyvenimo būdas iš esmės kitoks 
negu tėvo, tai visai natūralu. Šeima turi arba su tuo susitaikyti, arba pa- 
skelbti A šeimos išdaviku. 

Nors jūsų šeimos padėtis ypatinga tuo, kad jums teko gyventi skirtin- 
gose šalyse, vis dėlto nereikėtų stebėtis, kad jūsų sūnus pasigenda artimo 
ryšio su tėvu. Yra daugybė šeimų, kuriose tėvas su sūnumi matosi kas- 
dien, bet motina vis tiek rūpinasi visais šeimos reikalais, o vyras jai tik 
simboliškai padeda. 

„Tėvo nebuvėlio“ įvaizdis tęsiasi per visą Europos istoriją, tačiau šių 
dienų vaikai ir paaugliai, laimei, turi kur kas daugiau galimybių išreikšti 
savo nusivylimą ir surasti savąjį kelią - kitokį, negu turėjo net ir jų tėvų 
karta. Gal kai kas jūsų vyrą rodys kaip blogą pavyzdį savo sūnui, bet juk 
ir iš blogų pavyzdžių galima daug ko pasimokyti! 


Bendri namai ar viešbutis? 


Mielas Jesperi Juulai! 


Turime 15 metų sūnų, kuris kelia mums rūpesčių. Daugeliu at- 
žvilgių jis yra geras berniukas, nepatiria jokių sunkumų nei mo- 
kykloje, nei su draugais. Problema - aistringai pamėgti kompiute- 
riniai žaidimai, kuriuos žaidžia su jaunuoliais iš viso pasaulio. Be 
to, mėgsta futbolą ir dziudo. 

Mums nepatinka tai, kad jis visiškai nelinkęs bent kiek padėti 
tvarkytis namuose. Kadangi jis vienintelis mūsų vaikas, anksčiau 
nepasirūpinom pavesti jam ko nors iš ruošos darbų. Dabar krem- 
tuosi dėl to, mat jis įprato laikyti savaime suprantamu dalyku, kad 
viską padarau už jį (pasirūpinu jo baltiniais, patiekiu valgį). 

Man skaudu, kad jis nesivargina net savo nešvarių skalbinių 
sumesti į pintinę ir niekuomet pats nepasisiūlo padėti mums apsi- 
pirkti, suplauti indus ir pan. 

Dabar mes ir svarstom, ar ne per daug jį išlepinom, ir ko aps- 
kritai galima reikalauti iš penkiolikamečio. 


Su draugiškais linkėjimais — 
nusiminusi motina 


Ką gero galima patarti atsakant į šį klausimą? 


Kai kuriems tėvams labai sunku apsispręsti, ko galima reikalauti iš paau- 
gusių vaikų, tebegyvenančių su jais. Neseniai man viena mama skundėsi, 
kad jos šešiolikametis sūnus elgiasi taip, tartum gyventų viešbutyje, 0 ji 
būtų kambarinė. O pačiam nė į galvą nešauna padaryti bent ką nors visų 


labui. Jis išeina ir pareina, kada užsimano, beveik niekada nepasako, ar 

pareis vakarieniauti, bet vis tiek nori, kad būtų pasirūpinta jo baltiniais, 
lova švariai paklota, jis pats nuvežtas automobiliu, kur jam reikia, o kai jį 
aplanko draugai, kad ir jie būtų pavaišinti. 

Šio vaikino motina man pasakojo, kad nei ji, nei jos vyras nematė rei- 
kalo užkrauti vieninteliam vaikui namų ruošos darbų. „Kol jis gerai mo- 
kėsi ir turėjo laisvalaikio pomėgių, mudu su džiaugsmu darėm visa kita.“ 

Ėmęs dirbti šeimos terapeutu, nuolat susiduriu su nusivylusiais tėvais, 
kurie skundžiasi, kad jų vaikai elgiasi taip, tarsi gyventų viešbutyje. Daž- 
niausiai atsakau jiems, gal ir kiek stačiokiškai, kad paaugliai įpranta taip 
elgtis, jei tėvai tegali jiems pasiūlyti tiek, kiek viešbutis savo svečiams — 
būtent gerą aptarnavimą. 

Vaikai visada prisitaiko tiek prie „vidinės“, tiek prie „išorinės“ tėvų 
elgsenos, tad kai tėvai savo noru tampa vaikų tarnais, juos traktuoja kaip 
svečius, tai ir vaikai pamažu perima tą vaidmenį. 

Tam tikra prasme tai, žinoma, be galo neteisinga. Juk tėvai labai mylė- 
jo savo vaiką, juo rūpinosi, o viešbutis tokių paslaugų neteikia. 

Tačiau problema ta, kad tėvai meilę visuomet reiškia tokiu pavidalu, 
prie kokio vaikai pripranta. Šioje šeimoje tėvai užsimojo savo meilę iš- 
reikšti serviso (paslaugų teikimo) pavidalu, bet servisas nėra meilė, o tik 
paslaugų kompleksas. Tai nereiškia, kad jis nesužadina tėvų širdyje jokių 
šiltų jausmų, bet jame nėra maistingųjų medžiagų, kurių reikia vaikui, 
kad augtų ir sveikai vystytųsi. Kitaip tariant, tėvai taip elgėsi gerų norų 
vedami, bet neapmąstė visko iki galo. 

Šeimoje, kurioje yra tik vienas vaikas, tėvai dažniausiai įstengia be 
problemų susidoroti su namų ruoša, neįtraukdami į ją vaiko. Kai vaikų 
daugiau, esti jau kitaip. Seniau būdavo sakoma, kad „vaikams sveika“ tu- 
rėti pareigų; tai ir teisinga, ir ne visai. Vaikams sveika, jeigu jie suvokia 
darantys tai, kas naudinga kitiems - šeimai, visuomenei. Bet jeigu jie at- 
lieka užduotis tik todėl, kad tai jų pareiga, jie niekuomet nesijaus esantys 
naudingi visuomenės nariai. 

Penkiolikametis, apie kurį kalbame, iš esmės buvo toks pat paslaugus 
ir nusiteikęs duoti naudos visuomenei kaip visi vaikai, bet jo tėvams at- 
rodė, kad verčiau tegul jis žaidžia futbolą, stropiai mokosi ir bendrauja su 
draugais. Jie labai stengėsi praturtinti jam gyvenimą, bet nesuprato, kad 
Jis taip pat norėtų jaustis naudingas visuomenei. 

Mums, tėvams, dažnai taip nutinka. Tiek rūpinamės, ką čia dar davus 

vaikams, jog pamirštame vaikų poreikį duoti ką nors mums - prarandame 
santykių pusiausvyrą. Bet vaikai juk neprityrę, ir kai mes užsispiriame, 
santykių pusiausvyros stoka jiems ir nebekliūva. 

Svarbu, kad vaikai turėtų galimybę aktyviai padėti bendruomenei. 
To reikia jų savigarbai, tai ugdo jų asmeninį bei socialinį atsakingumą ir 
padeda jiems pajusti savo vertę. Ar tai pavadinsime pareigomis, ar kaip 
kitaip, priklauso visų pirma nuo tėvų nusistatymo ir nuo to, kiek jiems 
svarbu tvarka ir sistema. 

Kai kurie vaikai, sulaukę aštuonerių devynerių metų, vis labiau rodo 
nenorą dirbti šeimai naudingus darbus, bet dėl to neverta sielotis. Tai tik 
reiškia, kad jie mato daugybę kitokios jiems mielesnės veiklos. O darbe- 
liai, kurie tenka jiems namuose, paprastai esti mažiausiai patrauklūs. Ir 
tai visai normalu. Jie ir neprivalo tų darbų mėgti, turi tik padaryti tai, kas 
jiems priklauso. Be abejo, galima svarstyti, kiek ir kokių užduočių kam 
skirti, bet juk nė vienam nebūtų malonu metų metus jaustis neįgaliam ir 
naudotis privilegijomis. 

Iš 15 metų paauglio puikiausiai galima reikalauti, kad jis imtųsi at- 
sakomybės už save ir pasirūpintų savo daiktais, kad ir drabužiais (pats 
skalbtų, džiovintų, lygintų), neraginamas mokytųsi arba dirbtų jam skir- 
tus darbus, tvarkytųsi kambarį ir neprašytų būti vežiojamas. 

Negalima pamiršti ir darbų bendruomenės labui. Šeimoje šiuo klausi- 
mu gali kilti ne viena diskusija: tėvai turėtų pripažinti savo klaidas, užuot 
priekaištavę sūnui, kad jis ne taip atsako į tėvų rodomą meilę. 

Iš to bus trejopos naudos. Sūnus išmoks prisiimti atsakomybę už save. 
Šį tą nuveiks kitų labui ir suvoks, kad mylint reikia ne tik gauti, bet ir 
duoti. Nuo seno tebėra taip, jog dauguma mergaičių tai supranta anksti, 0 
sūnelius net ir emancipuotos, šiuolaikiškos mamos linkusios auginti taip, 
kad jos nenorėtų gauti tokio žento. O jei dar pasitaiko pasyvus tėvas, ro- 
dantis sūnums netikusį pavyzdį? 

Norint pakeisti vaikų santykius su tėvais, pastariesiems prireikia daug 
pastangų. Man dar niekada neteko susidurti su tokiu atveju, kad vaikai 
per trumpą laiką neprisitaikytų prie naujų aplinkybių, užtat dažnai pasi- 
taiko, kad tėvai pajunta tuštumą ir turi ieškoti kitų būdų išreikšti meilę ir 
rūpestį. Tai dar vienas pavyzdys, kaip vaikai paskatina tėvus tobulėti. 

Tačiau jūs dabar, ko gero, paklausite, ar tikrai tėvai turi tam tikra pras- 
me pasikeisti, atrasti naują tapatybę? 

Ne, nebūtinai. Retai esti pagrindo keisti nusistovėjusią tvarką, jei su- 
augusieji linksmi ir patenkinti, kad ir ką mes, specialistai, kalbėtume ir 
rašytume. Bet kai tėvai, kaip kad šiuo atveju, jaučiasi nelaimingi ir ne- 
randa išeities, jų pareiga keisti kursą, jei nori ligi pat senatvės išlaikyti 
prasmingą ryšį su sūnumi. Vaikai visada, nesvarbu, kokio amžiaus, seka 
tėvais. Jie prisitaiko ir imasi tų vaidmenų, kuriuos mato arba kuriuos 
jiems (kai kada ir nesąmoningai) primeta tėvai. 


Bėga iš pamokų 


Mielas Jesperi Juulai! 


Rašome jums, nes nežinome, kaip susitvarkyti su dukra, kuriai 
greit sukaks penkiolika. Ji dažnai bėga iš pamokų ir niekada ne- 
ruošia namų darby. Vakarais dažniausiai kažkur vaikštinėja ir 
retai pareina namo sutartu laiku (bet tikrai neįtariame, kad var- 
totyų narkotikus). 

Muau, jos tėvai, esam baigę mokyklą ir nuolat pabrėžiam, kaip 
svarbu geras išsilavinimas. O ji atkerta, kad nemato jokios pras- 
mės lankyti mokyklą, ir nemąsto apie jokius ateities planus. Visi 
jos broliai ir seserys yra pareigingi ir gerai mokosi. 

Mes jau išbandėme visas priemones priversti ruoštis pamokoms 
ir tvarkingai lankyti mokyklą: skyrėm sankcijas, neišleisdavom iš 
namų, neduodavom kišenpinigių... Šaukiam ir verkiam, maldau- 
jam ir grasinam - niekas nepadeda. 

Prieš kontrolinį darbą ar egzaminą visais būdais spiriam ją 
pasirengti, pasimokyti. Kai kada ji net atsisėda kokiam pusvalan- 
džiui prie knygų, bet šiaip jau tingi net vadovėlius į namus nešio- 
tis. Dažnai siūlomės jai padėti pasiruošti, bet apie tai ji nė girdėti 
nenori. 

Skaitant jos pažymėjimus plaukai šiaušiasi, pažymiai kiekvieną 
pusmetį vis blogesni. Štai ir svarstom, ar ne geriau palikti ją ra- 
mybėj - tegu pati susiranda savo kelią? O gal mūsų, tėvų, parei- 
ga - niekuomet nenuleisti rankų? Ar mes dar turim bent kiek įta- 
kos jos sprendimams, ar visi mūsų pamokymai sukelia tik priešin- 
gą reakciją? 


Nusivylę tėvai 

Atsakymas 


Į paskutinį jūsų klausimą atsakau: taip. Visi pamokymai ir įspėjimai ne- 
abejotinai sukelia priešingą reakciją, ir jau ne nuo šiandien. Bet nuleisti 
rankas - ne išeitis. 

Dabartinėje situacijoje bene kiekvienas ištartas sakinys nutolina jus 
nuo dukters. Priežastys yra bent kelios. 

Viena iš jų ta, kad sakote dalykus, kuriuos ji jau Žino, ir žino daug 
metų. Todėl jai gali atrodyti, kad laikote ją kvailele. 

Antra, jums labiau rūpi būti atsakingais tėvais, negu išsiaiškinti, koks 
žmogus iš tiesų yra jūsų duktė ir kaip jai sekasi. 

Trečia, jūs dukters išsilavinimą ir būsimą profesiją pavertėte savo pa- 
čių planu. Ir dukrai nebeliko nei galimybių, nei paskatų pačiai to plano 
imtis. O kadangi jūs nežinote, koks žmogus iš tiesų yra jūsų duktė, tai 
jūsų įrodinėjimai, kas jai geriausia, skamba neįtikimai, net jeigu jie iš es- 
mės visai išmintingi. 

Prieš kalbėdamas apie alternatyvą norėčiau jus paprašyti kiek pafanta- 
zuoti. Įsivaizduokite, kad vienam iš jūsų pamažu dingsta noras, energija, 
motyvacija dirbti ir jis per dienų dienas tik svajoja apie kitokį gyvenimą. 
Ką jūs sakytumėte partneriui? 

Ar įtikinėtumėte jį, kaip svarbu užsidirbti pinigų? Ar gąsdintumėte jį, 
kas bus, kai jis liks be darbo, ar grasintumėte skyrybomis? Tikriausiai ne. 

Nors tokios krizės mus nuolat baugina ir iš pradžių stengiamės jų ne- 
paisyti, jūs tikriausiai daug sykių ilgai ir rimtai kalbėtumėtės apie galimy- 
bes gerinti mylimajam gyvenimą, net jei tas gyvenimas atrodytų ne taip, 
kaip jūs kitados įsivaizdavote. Taip jūs taptumėte vienas kitam sparingo 
partneriais, ir tai yra kaip tik tas vaidmuo, kurio jūs turėtumėt imtis ben- 
draudami su dukra. 

Dabartinėje situacijoje jai visiškai nereikia nei įkyrių auklėtojų, nei vi- 
sažinių tėvų. Jai reikia pagalbos ir paramos, padėsiančių tapti žmogumi, 
koks ji yra ir koks norėtų būti, - bet taip, kad ji nesijaustų nuvylusi tėvus 
ir kad jos neslėgtų nepakeliama kaltės našta. 

Jūsų dukrelė jau senokai žino, kokia svarbi jums mokykla ir išsilavini- 
mas. Ir patikėkite mano žodžiu: dabartinė dukters elgsena reikalauja ne 
tik daug drąsos, bet ir nežmoniškų pastangų. 

Tikiuosi, jog duktė jumis vis dar pasitiki, todėl noriu pasiūlyti susėsti 

ir iškloti kortas ant stalo. Galėtumėte pradėti maždaug taip: „Mums be 
galo neramu, kad tu nebenori lankyti mokyklos ir nematai prasmės tai 
daryti. Iš baimės ir susirūpinimo mes tapom tokie egocentriški, kad lio- 
vėmės domėtis tavo mintimis ir jausmais. Dėl to labai apgailestaujam! 
Dabar pabandysim bendrauti kaip suaugę Žmonės ir atsisakysim abstrak- 
taus tėvų vaidmens. Mums visiškai aišku, jog tu turi pati imtis atsakomy- 
bės už savo ateitį, bet labai norėtume būti svarbia tavo gyvenimo dalimi 
ir kiek galėdami padėti. Kokios mūsų pagalbos norėtum?“ 

Jūsų duktė, kaip ir visi jaunuoliai, gali viską padaryti pati, bet neturėtų 
būti palikta viena. Jai labiau nei bet kada reikia jūsų besąlygiškos meilės 
ir pasitikėjimo. Ne tikėjimo, kad ji taps tokia, kokią jūs sau vaizduojatės, 
bet tikėjimo, jog ji padarys viską, kad taptų „padoriu žmogumi“. 

Tai reiškia, kad ji turi vadovautis vidiniu balsu ir neišvengiamai pri- 
imti tam tikrus sprendimus, kurie gal atrodys nelabai išmintingi, bet 
jai pridės patirties. Tą jos gyvenimo valandą, kai visuomenė lauks jos 
turimų žinių, paaiškės, kad ji įgijo kai ko kito — išminties ir gyvenimo 
patirties. 

Kai mūsų vaikai taip negailestingai kaip jūsų duktė atveria mums akis 
į tikrovę, turime rinktis vieną iš dviejų galimybių: arba ir toliau tvirtai lai- 
kytis įprastinės rutinos, arba pažvelgti tiesai į akis ir pamėginti atsakyti į 
svarbius klausimus, kad ir į tokius: 


+ Kiek ištų dalykų, kuriuos darome dėl savo dukros ir kurių ją moko- 
me, griebiamės iš esmės tam, kad išlaikytume savo, kaip atsakingų 
tėvų, įvaizdį? O kiek iš viso to tikrai yra dovana jai, visiškai atsi- 
žvelgiant į jos asmenybę? 

+ Ar išdrįsčiau perkratyti savo vertybes, leistis į nepažįstamas žemes 
ir tokiu būdu susidurti su tuo pačiu egzistenciniu netikrumu ir tuo 
pačiu skausmu, kurį patiria kiekvienas paauglys? 


Šiuo metu jūsų duktė, protestuodama prieš autoritetus ir normas, rizi- 
kuoja savo būtimi. Daugelis išdrįsta šitaip pasielgti nebent jau kur kas 
vėlesniame amžiuje, ir tai dažniausiai tik susidūrę su sunkia krize. 

Taigi jos elgsena nėra nukreipta prieš jus - ji viską daro dėl savęs! Kuo 
mažiau jūs galvosite apie savo nuoskaudas, tuo geresni bus jūsų santykiai 
su ja per artimiausius 40 metų. 


63 


Jums nereikės atsisakyti savo svajonių, vertybių ir normų, bet jūsų 
duktė Žino visa tai ligi panagių, nes pirmuosius 15 savo gyvenimo metų 
konstruktyviai bendravo su jumis. Ji nežengs į artimiausią dešimtmetį 
nepasirengusi. 

Paaugliams nebūtina nuolatinė tėvų parama, jei gyvena harmoningai ir 
per daug nenukrypsta nuo aplinkos reikalavimų, lūkesčių. Visiškos tėvų 
paramos jiems prireikia tada, kai jų gyvenimas susikomplikuoja, susijau- 
kia ir jiems tenka kautis dėl kiekvieno naujos savo tapatybės milimetro. 

Mes, kaip patyrę suaugusieji, pernelyg gerai žinome, jog draugai esti 
dvejopi: vieni — kurie atsuka mums nugarą, kai susergame, skiriamės 
arba prarandame darbą, ir kiti - kurie mums visada pagelbės žodžiais ir 
darbais. 

Tikiuosi, jūs patys įstengsite būti tokie draugai savo dukrelei. 


TREČIA DALIS 


Permainų dialogai 


Dešimt šeimų dirba 
su Jesperiu Juulu 


2009 metų pavasarį Miunchene vyko Šeimų laboratorijos seminaras, 
pavadintas „Paauglystė - faktas, o ne liga“. Per tris intensyvaus darbo 
dienas dešimt šeimų labai atvirai kalbėjo apie savo situaciją ir nepriešta- 
ravo, kad būtų filmuojamos. Naujų būdų sugyventi ieškojo mamos, tėčiai 
ir 12-20 metų jaunuoliai. Šioje knygoje cituojamos šeimos troško būti 
bendruomene, kuri tenkintų tiek jų poreikį jausti tarpusavio ryšį, priklau- 
symą vienas kitam ir saugumą, tiek ir norą augti, būti savarankiškiems, 
laisviems ir tobulėti kaip asmenybėms. Jie siekia tarpusavio ryšio, bet 
nenori dėl kitų šeimos narių aukoti savo tapatybės: nei paaugliai — dėl 
tėvų, nei tėvai - dėl paauglių. 

Dialogai, kuriuos skaitysite tolesniuose puslapiuose, bemaž visai su- 
tampa su tuo, kas buvo įrašyta per seminarą. Tiesa, dalyvių privatumui 
apsaugoti vardai neminimi. Be to, padaryta šiek tiek labai nežymių pa- 
keitimų vien dėl skaitymo patogumo. Visur kalbama apie tikras šeimas 
ir realias jų problemas. Skaitant autentiškus pašnekesius, kartais lėčiau, 
kartais greičiau įsisiūbuojančius, ir sekant, kas tuo metu vyksta, galima 
ir pačiam pasvarstyti, pasimokyti. Kaip veikia vienokie ar kitokie klau- 
simai, vienoks ar kitoks kalbėjimo tonas? Kokia elgsena tinkamiausia ly- 
giateisiam pokalbiui ? 

Praėjus keturioms savaitėms po seminaro buvo dar kartą susisiekta su 
šeimomis ir paprašyta atsiliepimų. Dauguma šeimų atsiliepimus atsiuntė; 
jie-pridėti prie atitinkamų pašnekesių. 

Pirma šeima 


Suvestinė šeima, atsakomybė 
ir taisyklės 


DALYVIAI: motina, jos sūnus (15 m.) ir dvi dukterys (16 ir 19 m.), 
tėvas ir jo sūnus (13 m.) 


JESPERIS JUULAS. Norėčiau, kad tėvas arba motina pradėtų pokalbį ir 
pasakytų jo temą. 


TĖVAS. Mūsų šeimos problema ta, kad stokojam bendros atsakomybės. 
Kiekvienas turi poreikių, norų ir kitokių savų interesų, bet bendri reika- 
lai vis lieka šiek tiek nuošaly, tarsi koks antraeilis, trečiaeilis dalykas, gal 
net visai nesvarbus. Kaip įsisąmoninti, kad visos bendruomenės reika- 
lai - tad ir bendras sugyvenimas - yra tokie pat reikšmingi kaip ir savi 
poreikiai? 


JUULAS. (Motinai) Gal galėtum šį tą pridurti? 


MOTINA. Dabar mes gyvenam suvestinėj šeimoj. Man krinta į akis, kad 
seniau mano vaikai buvo labai atsakingi ir solidarūs, kai reikėdavo padėti 
vienas kitam arba bendrai gaminti valgį. Kiekvienas neraginamas dary- 
davo tai, kas jam priklauso. O dabar pasidarė taip, kad jeigu jie susirenka 
kartu valgyti, tai nori kaip kokiam viešbutyje atsisėsti prie stalo ir laukti 
nieko neveikdami. Atseit tai ne mano darbas, tai tavo pareiga. O man 
atkerta: „Juk tu mama, tai tu ir daryk.“ Na ir prasideda konfliktas. Taip, 
aš mama, o ne tarnaitė, ir nenoriu ja būti — tai mano protestas. Nenoriu 
visiems patarnauti, noriu, kad jie irgi jaustų atsakomybę ir šį tą darytų 
savo noru. O jie nedaro. 


JUULAS. Kaip ilgai jūs gyvenate šešiese? 

MOTINA. Dabar mes jau dveji metai kartu. Vaikai, sakyčiau, tikrai šau- 
nūs, kiekvienas gali pats viską pasidaryti, ko jam reikia, kad ir moky- 
kloje, čia jie labai savarankiški ir atsakingi. Bet daryti ką nors visų labui 
visiškai nebenori. Namie - absoliutus chaosas. Nėra kam dirbti virtuvėj, 
nėra kam gaminti. Pirmiausia kažkas turi viską išvalyti. Dabar dėl valgio. 
Man svarbu ir aš reikalauju, kad bent kartą per dieną kartu susėstume 
prie pietų stalo. O jiems to visiškai nebereikia. Kiekvienas pasiima valgį 
ir nešasi į savo kambarį. Atsiriboja nuo kitų. 


JUULAS. Aha. O kaip buvo iš pradžių? Ar iš karto apsigyvenot kartu, ar 
buvo ilgokas pereinamasis laikotarpis? Ar prieš tai daug tarėtės, ar visai 
nesitarėt? Kaip ten buvo? 


TĖVAS. Su manim buvo taip. Maždaug po metų, kai mudu (suaugusieji) 
susipažinom, aš apsisprendžiau kraustytis čionai. Tą sprendimą brandi- 
nau ilgai. Buvo mokslo metų pabaiga, tad ir dėl savo sūnaus, jau apsipra- 
tusio mokykloje, o čia jam reikėtų keisti mokyklą, mokytojus ir visa kita, 
tai jau buvo rimta priežastis man viską labai gerai apmąstyti. Tai apsi- 
sprendžiu, tai vėl nežinau. Bet juk anoks čia ir kraustymasis — iš vieno 
galo į kitą galą to paties Miuncheno. 


MOTINA. Aš pasakiau vaikams, kad mes ketinam susieiti. Turiu naują 
partnerį ir norėčiau kartu su juo gyventi. Mano vaikai iš pradžių tik juo- 
kėsi ir traukė mane per dantį dėl to naujo partnerio, kalbėjo visai atvirai 
ir anaiptol neprieštaravo. Tačiau dabar turiu pripažinti, kad nesusėdom 
prie apskritojo stalo ir nepasikalbėjom, kokia situacija susidaro. Mes tik 
svarstėm, kas kuriam kambary apsigyvens. 


JUULAS. Kai kuriems dėl to nejauku, jie varžosi, nes juk kalbama apie su- 
siėjimą, apie meilę, ir jie mano, kad tokie formalūs aptarimai čia nedera. 
Bet aš esu įsitikinęs, kad tokiai šeimai kaip jūsų labai svarbu retkarčiais 
atvirai pasišnekėti. Nebūtinai spręsti problemas, o tiesiog pasidalyti min- 
timis, kaip mums sekasi. Kaip klojasi mudviem, kaip sekasi vaikams? Juk 
čia susiėjo krūvon dvi akivaizdžiai skirtingos šeimos kultūros. Su savais 
lūkesčiais, o tie lūkesčiai neišsipildė. Tokia dabar padėtis. 


MOTINA. Taip. 


JUULAS. (Paaugliams) Puiku, o dabar noriu išgirsti, kaip jums visa tai 
atrodo. Abu suaugusieji šeimos nariai jau prisipažino nesantys patenkinti 

esama situacija ir pasakė, kad ir netiesiogiai, norintys iš jūsų visų sulaukti 
daugiau atsakomybės bendrijai. Man įdomu, kaip tu žiūri į tai. 


DUKTĖ (19 m.). Aš irgi ne visai patenkinta mūsų bendrija, ypač broliais 
ir seserim, nes anksčiau buvo kitaip. Pavyzdžiui, kartu valgydavom ir 
kiekvienas ką nors dirbo. Man atrodo, kad jau nemažai padarau namuose, 
ir vis tiek su manim elgiamasi kaip su vaiku, nors nesikratau ir pareigų 
bendrijai. Manau, kad taip neturėtų būti. 


JUULAS. Gerai, ačiū. 
ANTROJI MOTINOS DUKTĖ (16 m.). Aš dar pamąstysiu. 


TĖVO SUNUS (13 m.). Aš nematau čia nieko blogo. Mane tik erzina visos 
tos taisyklės, kurių reikia laikytis, nes taip nustatyta. Juk tai visai kaip 
kalėjime. Atseit svarbu tik laikytis nustatytų taisyklių, o jei darysi ką ne 
taip, būsi nubaustas. Jei pamiršti pagelbėti virtuvėj, neturi teisės valgyti 
su visais. Tokie dalykai mane truputį erzina. 


JUULAS. Puiku. Ar gali pateikti man vieną kitą tų taisyklių pavyzdį? 


TĖVO SŪNUS (13 m.). Nagi štai: šaldytuve dešinėj yra žaliasis skyrius, 
ten guli produktai, kuriuos reikia suvalgyti pirmiausia. Kairėj guli tai, ko 
valgyti dar nevalia, o dešinėj - tai, ką reikia suvalgyti visų pirma. 


MOTINOS SUŪNUS (15 m.). Mano manymu, mūsų šeimoj ne viskas gerai. 
Aš jau toks: kai man jau per daug, grįžtu į kambarį prie kompiuterio. Mat 
esu kompiuterio maniakas. Tų taisyklių daug, bet jų laikytis įmanoma. 
Kartais tai tik smulkmenos, kartais ir dideli dalykai. Galima jų laikytis, 
reikia tik noro. 


MOTINOS DUKTĖ (16 m.). Aš irgi pasakyčiau, kad mūsų bendrija funk- 
cionuoja nelabai gerai. Mes (jaunimas) parėję namo traukiam kiekvienas 
į savo kambarį. Paskui nulipam žemyn tik pavalgyti arba padėti virtuvėj, 
o šiaip mūsų nėra ir nėra, nebent kai užsimanom atsinešti ko užkąsti. Man 
šiek tiek gaila, kad taip yra. Nors dabar jau apsipratau. Na ir ta daugybė 
taisyklių. Jų ne taip jau ir daug, bet kai kurie dalykai savaime suprantami 
ir be jokių taisyklių. 


JUULAS. Gerai. (Tėvams) Ką judu galvojat tai girdėdami? Ką sužinojot? 
TĖVAS. Išgirdau, kad taisyklių galėtų ir nebūti. Kad labai norėtųsi būti 

savarankiškiems, savarankiškai dirbti, patiems spręsti. Kai girdžiu, kad 
esama daug taisyklių, kurių išvis nereikia, man kyla klausimas, kam tada 
jos egzistuoja. Mums jos atrodo reikalingos, gal tik ne visos. Visiems ke- 
turiems (vaikams) nejįtiksi. Vienas nesilaiko vienos taisyklės, kitas ne- 
silaiko kitos taisyklės, arba, jei norit, bendrijos pageidavimo: kaip elgtis 
bendrijoje, nusiauti batus ar susitvarkyti daiktus, nesvarbu ką. 


JUULAS. Dabar tu ir vėl argumentuoji. O aš norėčiau sužinoti, ką tu girdi 
klausydamasis vaikų? Kokį įspūdį tau palieka visų keturių Žodžiai? 


TĖVAS. Kad jie nenori jokių taisyklių ir laiko jas nereikalingomis. 
JUULAS. (Motinai) Na, o tau? 


MOTINA. Aš girdžiu, kad bendrijos jie pageidauja. Mano vyriausiajai da- 
bar jau 20 metų, ir mums sunku visiems lygiai taikyti tas pačias taisykles. 
Girdžiu, kad taisyklių galėtų ir nebūti, kad tų taisyklių ne tiek jau ir daug 
ir iš tiesų būtų galima jų laikytis. 


JUULAS. Ir ką tu manai apie tai? 


MOTINA. Manau, kad tos taisyklės nepatiktų ir man. Norėčiau, kad pa- 
prasčiausiai susitartume ir taip elgtumėmės. Kad galėtume prireikus nuo 
kurios nors taisyklės ir nukrypti, bet kitą kartą ji ir vėl galiotų. Kad nebū- 
tų tokio griežtumo: „Yra taisyklė, ir jokių kalbų.“ Kad galėtume tartis. 


JUULAS. Taip tai taip, bet aš girdžiu ir kai ką kita. Girdžiu, kad tos ben- 
drijos, apie kurią šnekam, tiesiog nėra. Taigi nėra ir tokio stalo, ant kurio 
galėtum viską sudėti ir pasakyti: „Štai mano įnašas.“ Ir taip esti dažnai. 
Dirbu šeimos terapeutu ne mažiau kaip 30 metų, gal ir visus 35, ir jau pa- 
čioj pradžioj dažnai girdėdavau tėvus skundžiantis paūgėjusiais vaikais: 
„Jie namuose elgiasi tarsi viešbutyje.“ Ir labai dažnai paaiškėdavo, kad 
tie tėvų namai duoda vaikams ne ką daugiau nei viešbutis. Tai nebūtinai 
reiškia, jog duoda mažai. Gal net labai daug įvairiausių paslaugų ir viso 
kito. (Juokiasi) 

Vaizdžiai kalbant, yra štai kaip: pageidautume visi kartu pietauti, bet 
nė vienas neina apsipirkti ir niekas neverda pietų. Nėra bendrijos. Mano 
manymu, nepaprastai svarbu, kad jūs šešiese susėstumėt valandai ar bent 
trims ketvirčiams valandos (ir ne vieną sykį) ir pasikalbėtumėt apie ben- 
driją, kurioje gyvenate. Ne taip svarbu laikas, svarbu, kad visi šeimos 

nariai pritartų: „Taip, noriu gyventi čia su jumis, noriu suburti bendriją ir 
prisidėti prie tos kultūros, kuri įsivyraus tėvų namuose.“ Nemanau, kad 
tai turėtų būti demokratinis procesas. Nebūtinai visi turi viskam pritarti, 
ne čia esmė. Bet labai svarbu tėvams išgirsti, ko vaikai nori ir ko neno- 
ri. Jei dabar galėtume išmatuoti jūsų šeimos temperatūrą pagal tai, ką 
atsakytumėt į klausimą: „Kaip jums sekasi?“, tai visiems, kaip girdžiu, 
atrodytų, kad atmosfera vėsoka. Galėtų būti šiltesnė. Bet dėl to reikia pa- 
sistengti. Juk kiekvienoj normalioj šeimoj vienaip ar kitaip gyvuoja mei- 
lė. O apie jūsų šeimą to gal ir nepasakyčiau. Suaugusieji vienas kitą myli, 
o vaikai — nebūtinai. Tas tikslas pasiekiamas visai kitaip, todėl judu jau 
dveji metai nusivylę manote: „To mes nepasiekėm, to nėra.“ Tikiu, kad 
kiekvienai šeimai, kiekvienai bendrijai reikia taisyklių rinkinuko, kuris 
įgalintų tam tikrus procesus. Bet taisyklėmis problemos neišspręsi. Taip 
neišeina, tada pasidaro, anot tavęs (kreipiasi į tėvo sūnų), kaip kalėjime, 
anokia čia ir bendrija. 

Tarkim, nuo kito pirmadienio pradėčiau pokalbius ir kelčiau klausi- 
mus: kas tie mūsų šeimos nariai, ko jie nori, kokios jų pažiūros, kokie po- 
reikiai, kas jiems patinka, kas nepatinka, ko norite judu (tėvai), ką pagei- 
daujate daryti bendrai, ko nepageidaujate... Taip per valandą (o gal per 
dvi arba tris) visiems taptų aišku, kokia ta mūsų bendrija. Jau turėtume, 
taip sakant, statybines medžiagas. Žinotume, kokia yra tikrovė: kuo ji 
skiriasi nuo jūsų svajonių, įsivaizdavimo arba norų. Juk esam situacijoje, 
kai vaikai — nebe vaikai. Jie yra kai ką nuveikę, kad tėvai būtų patenkinti, 
o tai reiškia, kad reikia sukurti lygiateisę bendriją, kitaip nieko nebus. 
Štai tada savaime ir kyla klausimas: kas iš tiesų yra ta atsakomybė, iš 
ko ji sudaryta? Labai dažnai painiojami du dalykai, būtent atsakomybė 
bendrijai ir asmeninė atsakomybė už savo elgesį. 

Visiškai akivaizdu, ir tai patvirtina mūsų, kaip psichologų, patirtis, 
kad negalima ilgai išbūti kokios nors bendrijos nariu nieko jai neduo- 
dant. Arba nieko neduodamas prarandi ir savigarbą, ir kitų pagarbą. Rei- 
kia prisidėti jau vien dėl savo dvasinės gerovės. (Motinai) Manau, kad 
13, 17, 20 metų jaunuolis turėtų būti už ką nors atsakingas. Kitados esu 
susidaręs tokį sąrašėlį ir manau, kad paaugliai nuo 12 metų turėtų būti 
atsakingi už skalbinius: žinoti, kaip yra skalbiama, kaip skalbiniai rū- 
šiuojami, lyginami ir t. t. Gali būti atsakingi už valgį: moku pats supirkti 
produktus, prireikus ir išvirti pietus. Atsakomybė už skirtus darbus, už 

mokslą: pats atsakau už savo darbą, už mokymąsi. Už miegą: aš, kaip 
paauglys, pats pasirūpinu, kada man gulti ir kada keltis. Jei man prirei- 
kia paslaugos, turėsiu paprašyti „Tėti arba mamyte, ar galėtum mane 
rytoj pažadinti?“ ir pasvarstyti, ar tai įmanoma ir ką pagalvos tėtis ar 
mama: ar jie galės tai padaryti mielai, su meile, o gal pamanys, kad aš tik 
užsimaniau ir reikalauju. Mano supratimu, tai yra pagrindiniai asmens 
poreikiai, ir jais vaikai turi pasirūpinti patys. Paauglys, su tokia mintim 
prisiėmęs atsakomybę, žinoma, gali paskui ir pasiderėti, pasakyti: „Taip, 
aš įsipareigojau pats pasirūpinti valgiu. Bet kaip šaunu, kad tu siūlaisi 
man išvirti“ arba „Gerai būtų man pačiam kai ką pasigaminti, bet manęs 
tas darbas netraukia, be to, mano išvirto valgio vis tiek niekas nenorės. 
Gal leistum man, užuot gaminus, daryti ką nors kita?“ Čia tokia mintis: 
jei aš už tai atsakingas, tai privalau ir pranešti bendrijai, kad to daryti 
nebenoriu arba rytoj negalėsiu to atlikti. Tam tikslui vaikams reikalingi 
suaugusieji, kurie irgi stengiasi būti atsakingi už pačius save: uŽ savęs 
varžymus, poreikius, vertybių sistemą ir t. t. Juk tu, pavyzdžiui, sakei: 
„Šito motinos vaidmens, kaip jį vaikai įsivaizduoja, aš neatlieku. Tai ne 
visai tiesa, aš šiek tiek pamelavau, nes iš tikrųjų imuosi to vaidmens, tik 
ne su džiaugsmu.“ Labai svarbu, kad tai būtų aišku! Nes jeigu mes imam 
iš tavęs pavyzdį, tada vaikai mato-moterį, kuri kasdien daro tai, ko daryti 
iš tiesų nenorėtų, taigi nuolat daugiau ar mažiau prisiversdama. Ir tai 
vargu ar yra patrauklus pavyzdys, ir, man regis, ypač mūsų atveju, kai 
yra dvi dukterys, labai svarbu, kad jos abi galėtų imtis to vaidmens be 
nuolatinio rypavimo „mamoms niekada ne per sunku, mamoms niekada 
nieko nereikia, mamos visada turi maloniai šypsotis“ ir t. t. Juk tai vergi- 
ja. Vadinasi, tu (sako motinai) turi kalbėti aiškiai ir elgtis atsakingai. Jei- 
gu jau užbrėžei ribą: „Šito daryti nenoriu“, tada tau ir nereikės to daryti. 
Tai svarbu, ir ne todėl, kad vaikai gudraus ir manys: „Ji tik taip kalba, 
o paskui atsileis ir rytoj vėl duos valgyti“; iš tiesų vaikai taip negalvoja. 
Bet jie gali pagalvoti kitaip: „Nebūtina rimtai vertinti tavo žodžius.“ Tad 
tu turi pasirūpinti, kad jie taip nemanytų. 

Tiek vaikams, tiek suaugusiesiems daug lengviau rimtai vertinti kito 
žmogaus žodžius, negu rimtai vertinti taisyklę. Taisyklių dažnai nesilai- 
koma. Taisyklių rinkinys — gal ir geras dalykas, apie tai galima kalbėti. 
Bet nenorėčiau daryti ko nors todėl, kad to reikalauja taisyklė. Sutinku 
ką nors daryti (arba nedaryti), nes rimtai vertinu tave kaip žmogų, gerbiu 

tavo nusistatymą, vertybes, poreikius ir t. t. Tikiuosi, mes visi to norėtu- 
me iš bendrijos. O jei nepavyksta, nustatom taisykles. 

Manau, dėl to turėtų imtis iniciatyvos suaugusieji. Jūs visi turit susėsti 
ir labai rimtai apie tai pasišnekėti: „Ko aš noriu, ko linkėčiau bendrijai, 
kad būtų gera ir man.“ Egoisto požiūris čia visai priimtinas. Nes jei su- 
žinome, kas yra gerai tau, man ir kitiems, tai sužinome, kokios bendrijos 
mums reikia. Anksčiau to nežinojom. Taigi, pavyzdžiui, tu (motinos sū- 
nuit) galėtum pasakyti: „Aš noriu tik dirbti su savo kompiuteriu ir ramy- 
bės, daugiau nieko“, tai reikštų, kad mano auklėjimas pasibaigė. Daug ką 
galima įsivaizduoti. Judu (suaugusiesiems) esat visai skirtingi, tai matyti 
iš pirmo žvilgsnio, todėl ir svarbu, ypač suaugusiesiems, suteikti pakan- 
kamai erdvės ir galimybių turėti tai, ko jie norėtų. 

Nuo to aš ir pradėčiau. Paskui reikėtų imtis individualaus darbo. (Mo- 
tinai) „Man jau gana (tai ne mano žodžiai, tu pati man tai sakei) to Žaidi- 
mo vaidmenimis. Aš ir viešbučio direktorė, ir virėja, ir valytoja, ir regis- 
tratorė, ir kas tik nori. Man jau gana!“ Ir noriu tau vienąsyk pasakyti (čia, 
Vokietijoj, sakau tai labai dažnai), kad liautumeis kartojusi „norėčiau“. 
Šeimoje tai neveiksminga, nebent kur nors pas kepėją ar pan. Reikia sa- 
kyti „noriu“. 


MOTINA. Gerai, naujas žodis. (Juokiasi) 


JUULAS. Mes taip kalbam, nes norim būti mandagūs, išlaikyti tinkamą 
toną ir t. t., kartais mums pasiseka, bet dažniausiai toks pasakymas nevei- 
kia. Ar tikrai reikia sakyti „noriu“? Taip, reikia. Lygiai taip pat privalai 
atsakyti už save ir nesakyti: „Aš esu tokia ir tokia, man tai nemalonu, 
todėl jūs visi turite būti tokie ir tokie.“ Juk tai reikštų, kad visi privalo 
gelbėti motiną (arba pamotę). O to jie nedarys, tikrai. Tu privalai gelbėtis 
pati, tikiuosi, kai kieno padedama. (Motina žvilgteli į partnerį ir juokia- 
si) Nes kitaip visi taps aukomis lygiai kaip tu. Tai buvo maža paskaitėlė 
apie atsakomybę. Ar ji tau pravertė? 


MOTINA. Taip, pravertė. Mes jau ne sykį buvom susėdę prie apskritojo 
stalo. Dabar svarstau, kaip dažnai reikia tai kartoti: ar paversti ritualu, ar 
tik kai prireikia? 


JUULAS. Manyčiau, per artimiausius metus ar pusantrų vertėtų kas mė- 
nesį. Ir reikia turėti omeny, nes tai irgi nelengva: jokios demokratijos. Juk 
svarbu geriau pažinti vienam kitą ir pasakyti: „Gerai, o ką tu dabar manai 
šiuo klausimu, ką manai tu ir tu, o tu? Ar mes patenkinti?“, tik paskui 

imtis darbo. Lygiai taip pat svarbu, kad nebūtų kaip mokykloj, kur direk- 
torius sėdi stalo gale ir kalba: „Aha, vadinasi, taip ir taip, ir taip... ligi kito 
karto pagerinam tą, tą ir aną.“ To nereikia! 

Ši bendrija atsirado todėl, kad du suaugusieji pamilo vienas kitą. Kai 
kiekvienas pasako, ko jam reikia, tai padaro įspūdį visiems. Artimiau- 
siomis savaitėmis visi tą įspūdį apmąsto, ir kitą kartą pasaulis atrodo jau 
kitaip. (Jesperis Juulas kalba apie mėnesinius bendrus pašnekesius) Ta- 
čiau to negalima pažadėti, dėl to negalima susitarti. 


TĖVAS. Visada įdomu, kaip čia atsitinka - tai aukštyn, tai žemyn. Mūsų 
šeimoj tai tolydžio kartojasi. Tad spėliojam, kaipgi bus šiandien? Saky- 
kim, mes visi šeši virtuvėj, įprastas sambūvis: visi kartu ruošiam va- 
karienę, vienas jau kažką plauna, kitas padengia stalą, kaip paprastai. 
Visi gerai nusiteikę, juokauja, nuotaika smagi, stačiai malonu, tada ir 
valgyti gera. Ir aš galvoju: šaunu, kad taip būtų visada! Rodos, ir visi 
kiti to norėtų, nes paprasčiausiai, manau, kiekvienas jaučia tą patį - jis 
yra bendrijos narys. Bet, žiūrėk, rytojaus dieną, o kitąsyk jau ir po tri- 
jų valandų, sakytum, burbulas sprogo, tik pykšt ir nebėra. Kur viskas 
prapuolė? O man norėtųsi susigrąžinti. Vadinasi, ir man šeima jau labai 
artima, pamilau ją. Aš jau sutinku daryti šį bei tą, net ir nemėgstamus 
darbus. Juk bet kada gali kas nors prieiti ir tarti: „Klausyk, ar gali man 
padėti? Man reikėtų...“ Nesvarbu ko: ar kur nors nuvežti, ar dviratį pa- 
taisyti — vis tiek. Aš bent taip įsivaizduoju. O ko visada pasigendu, tai 
to prašymo. Juk to paties galima pageidauti ir vienaip, ir kitaip. Jei aš 
kažko noriu iš kito, tai einu ir mandagiai paprašau: „Gal galėtum... kai 
turėsi laiko.“ Štai ko aš norėčiau iš visos bendrijos. Bet taip atsitinka 
labai retai. 


JUULAS. Turiu tave įspėti, kad ir vėl kalbi apie bendriją, kurios nėra. 
TĖVAS. Mmm... tai gal norėčiau, kad ji būtų? 


JUULAS. Ne, tuo aš netikiu. Dabar atskleidei porą svarbių savo vertinamų 
dalykų. Esi šeimos žmogus, tai svarbu, ir dabar tik reikia, kad vaikai, ir 
tavo paties, ir suvestiniai, turėtų galimybę tau pasisakyti, kiekvienas ats- 
kirai, ar jiems lengva, ar sunku būti šeimos nariu. 

TĖVAS. Geras klausimas. Jis dažnai kyla ir man pačiam. Ką aš darau, kur 
čia mano vaidmuo arba kur aš esu kaip ir... 


JUULAS. Ir tai nebūtinai turi būti tiesa, tai tik reiškia, kad pravartu tai Ži- 

noti. (Juokiasi) Y pač tokiame kūrybos procese reikia tai žinoti. Juk reikia 
visiems turėti kai ką bendro, tą emocinį bendrumą irgi reikia dar sukurti, 
o tai reiškia, jog daug priklausys nuo asmeninių santykių. Kuriant ben- 
driją tenka ir pasiginčyti, kitaip jos nesukursi. Tu žiūri į mane taip, lyg 
būčiau prabilęs lotyniškai ? 


TĖVAS. Ne, ne. (Juokiasi) 


JUULAS. Laimei, jūs gyvenat kartu vos dveji metai, vadinasi, galite pradėti 
iš naujo. Nes, kaip suprantu, nėra jokių nejudinamų tarpusavio problemų. 
Yra tik tėvai, kurie norėtų suburti bendriją, ir vaikai, kurie iš tiesų norėtų 
to paties, bet nėra kas jiems vadovautų. Vaikai patys vieni to padaryti 
negali, jiems reikalingi tėvai, atsižvelgiantys į jų požiūrį. Tai nereiškia, 
kad jie turi būti griežti, pikti ar pan.; tai tik reiškia, jog abu suaugusie- 
ji taip pat gali pasakyti, kad tai nėra paprasta. „Ketvirtadienį buvo taip 
šaunu, tai kodėl mums nepaversti kiekvienos dienos ketvirtadieniu?“ O 
jei taip neišeina, to jau nepakeisi. Vaikai turi tiek daug geros valios, nors 
yra labai nevienodi, todėl jiems ir reikia labai skirtingų dalykų. Kai kas 
jiems pasiekiama, kai kas — ne, bet juk ne kitaip esti ir suaugusiesiems. 
Tad reikia šiokio tokio aiškumo. 

Paaugliai, žinoma, nenustygsta vietoj. Jiems labiau rūpi ne kaip įsilieti 
į tą bendriją, bet kaip iš jos ištrūkti. Štai čia yra kitas svarbus veiksnys. 
Vadinasi, reikia aiškaus, diferencijuoto vadovavimo. Tačiau, be abejonės, 
ši šeima — tai jūsų šeima, ir kitaip nebus. Vaikai tik trokšta, kad judviem 
gerai sektųsi. Bet gal tada mama turėtų nebūti tokia perdėtai nuolanki, 
o tėvas gal turėtų būti mažumėlę lankstesnis — negaliu tiksliai pasakyti. 
(Juokiasi) Tegu šneka liudytojai. 


TĖVAS. Juk iš šalies visada atrodo kitaip, negu pats įsivaizduoji. 


JUULAS. Taip, labai sunku pamatyti save patį iš šalies. Jau per šį pusva- 
landį man paaiškėjo, kad tu manai esąs labai lankstus ir labai daug išma- 
nantis. Bet kitiems atrodai dar ir labai valdingas, o prie to prisitaikyti, 
man rodos, ne visada paprasta. Tačiau mes niekuomet nebūnam paprasti, 
ir nieko čia nepadarysi. 


TĖVAS. O kas jau norėtų būti paprastas? 


JUULAS. Toks buvo mano įspūdis, gal ir skubotas, ir jei kuris nors iš čia 
esančių mano supratęs klaidingai, norėčiau tai žinoti. Maža pasakyti „no- 

rėčiau“. Noriu, kad jūs pasakytumėt - taip ar ne. (Jaunuoliams) Ar tau 
tinka? (Motinos sūnus linkteli) Taip pat ir tau (linkteli devyniolikmetė 
duktė), ir tau? (šešiolikmetei dukrai) 


DUKTĖ. Taip, tikrai. (Tėvo sūnus linkteli) 


JUULAS. O ką gi aš siūliau? Jūs visi dar sykį pradedat viską iš naujo, susi- 
tinkat kas mėnesį ir apie tai šnekatės. Ar visi sutinkat dalyvauti, ar kuris 
nors nepageidauja? 


DUKTĖ (19 m.). Gerai, aš sutinku dalyvauti, jei tik man nereikės rūpintis, 
kad visi... (Grįžteli į tėvus) Tai jau jų pareiga. 


JUULAS. (Motinai) Ar tai tavo vyresnėlė? Ar Žinai, kad ji pavojinga? 
(Juokiasi. Dukrai) Turėčiau dar kiek pasilikti, kad tavo mama galėtų pa- 
rodyti tau kitą pavyzdį, be tos perdėtos atsakomybės. Nes dėl to mudu 
sutariam: tai ne tavo rūpestis! Šią valandėlę geriau pamėginti atrasti save, 
negu pademonstruoti šaunumą. Ką tai konkrečiai reiškia? Ne visada au- 
tomatiškai būti šauniam. Danijoj aš tokį žmogų pavadinčiau dantistu, nes 
vos tik kas negerai, kur nors prakiūra, tu jau ir čia. Visai kaip tavo mama. 
Šeimoje yra du dantų gydytojai ir daugybė kiaurų dantų. (Juokiasi) Visi 
keturi jaunikliai be galo skirtingi, taip jau yra. Ne taip paprasta subur- 
ti juos į bendriją. Nenoriu pasakyti, jog tai neišvengiamai sunku; tai tik 
reiškia, jog tai užtruks. O juk dar bus lyginama su tuo, kas buvo anksčiau, 
kiek laiko mes iš tiesų dar turim, ir t. t. (Tėvams) Tačiau aiškiai matyti, 
kad judu nuostabiai padirbėjot su vaikais. Puiku, labai ačiū! 


Šeimos atsiliepimas po keturių savaičių 


DUKTĖ (19 m.). Dar patį pirmą savaitgalį po seminaro maniau, kad mūsų 
namuose šis tas pasikeis. Sustiprėjo bendrumo jausmas, mes visi kartu 
gaminom valgį ir kiekvienas buvo atidus kitam. Buvo labai miela įsiti- 
kinti, kad galim harmoningai bendrauti. Deja, tas pojūtis neilgai tetruko. 
Kaip buvo pataręs Jesperis, sukvietėm „apskritąji stalą“, kuris, jei teisin- 
gai supratau, buvo skirtas tam, kad kiekvienas išdėstytų savo sindnis 
bendriją ir papasakotų, kaip jam dabar sekasi. Deja, 2 - 
tai, nepavyko ištverti nepakomentavus vienas kito pasisakymo, 

rinkimas virto ilga, varginančia ir bergždžia diskusija. Visi tik nusivylėm 
ir susinervinom. 

Mes, vaikai, visi kaip vienas įsitikinom, kad tėvai elgiasi kaip vaikai, 
o iš mūsų reikalauja elgtis kaip suaugusiems. Jie mano, jog dabar jau 
mūsų eilė prisitaikyti prie jų. Įstrigome užburtame rate. Kiekvienas pa- 
lieka darbą kitam, nes jei tas kitas nieko nedaro bendrijos labui, tai ir aš 
nedarysiu. 


Antra šeima 


„Audros“ ir ginčai, savarankiški 
vaikai, šeima ir ribos 


DALYVIAI: motina, tėvas ir jųdviejų sūnūs (9 ir 12 m.) 


TĖVAS. Štai kas man kelia didelį rūpestį: viskas neblogai klojasi, kol neiš- 
krypsta iš vėžių tie dalykai, kurie visiems aiškūs, su kuriais visi apsipratę. 
Ypač galiu tai pasakyti apie mūsų vaikus: jie tikrai pavyzdingi, kol nieko 
ypatingo iš jų nereikalaujame, kol jie nepakliūva į kokią neįprastą situa- 
ciją. Bet vos tik jiems tenka išsukti iš įprastų vėžių, daryti ką nors ne taip 
kaip visada arba susidaro išskirtinė, nepažįstama situacija, jie kaipmat 
užima priešišką poziciją, tada atmosfera labai greit įkaista, jie nebesitvar- 
do ir šaukte šaukia. 


JUULAS. Ar negalėtum nupasakoti šiek tiek kitaip? Man rodos, aš dar ne 
visai supratau. 


TĖVAS. Štai vienas pavyzdys. Kai pusryčių stalas padengtas lygiai taip 
kaip kasdien ir kiekvienas daiktas savo vietoj, tada viskas gerai. Bet jei kurį 
rytą ko nors pritrūksta, gali baigtis tuo, kad nuotaika visiems bus sugadin- 
ta. Tai čia tik vienas pavyzdys - pusryčių. Būna ir taip, kad kurią dieną kas 
nors pažeidžia įprastinę televizijos žiūrėjimo tvarką, ir štai jau visa šeima 
vaikšto surūgusi. Taigi trūksta tolerancijos. Ir tokiais atvejais jaučiuosi 
ypač bejėgis, nes emocijos veržiasi per kraštus, visi rėkia nesavais balsais, 
įžeidinėja vienas kitą be atodairos, o aš nebeįstengiu jų suvaldyti. Jau ir 
mane patį gąsdina ta audra, kuri čia siaučia, ir man darosi neramu, kad 
kitąsyk gal išvis neįstengsiu tinkamai reaguoti arba taip įsismarkausiu, 
kaip šeimoje nedera. Štai tokia audringa mūsų šeima, šiaip iš esmės gal ir 
darni. Bet štai kyla audra, trankomos durys, o paskui labai greit vėl nugali 

darnos poreikis. Mes ne tokia šeima, kuri savaitėmis nesikalba arba kur 
konfliktas trunka kelias dienas, to tai jau ne. Puolam kaip karštakošiai, o 
paskui stengiamės atgauti darną. Man neramu, kad tas impulsyvumas gal 
dabar, prasidėjus brendimui, o gal kai vaikai dar paūgės, neišsikerotų dar 
labiau ir paskui netaptų visiškai nebesuvaldomas. 


JUULAS. Ar taip buvo visada, ar tai naujas reiškinys? 


TĖVAS. Iš tiesų buvo visada. Tik tai, ką mažas vaikas išreiškia pasprukda- 
mas iš situacijos arba rėkdamas ir trypdamas, dabar išliejama tyčinėmis 
nuoskaudomis: vaikai žiūri, kaip pasinaudoti tėvų sutrikimu, kaip suner- 
vinti juos iki ašarų arba išprovokuoti tėvą, kad ir jis nebesivaldytų. Taigi 
čia įžvelgiu to dar mažų vaikų elgesio tęsinį. Jeigu taip bus ir toliau, kažin 
ko dar sulauksim. Gal prieisim iki to, kad kurį kartą kils tikros muštynės, 
tokioj situacijoj nebežinočiau, kaip elgtis. 

JUULAS. Gerai. Dabar norėčiau išgirsti ir tavo pasakojimą. 

MOTINA. Žinok, man didžiausia problema ta, kad mūsų vyresnėlis daž- 
nai susiginčija su manim ir tas ginčas jam augant, o dabar jau ir pradedant 
bręsti, tiek įsismarkauja, kad mes šaukiam vienas ant kito ir plūstamės 
tokiais žodžiais, kurie man nepriimtini. Aš to nenoriu. Sutinku pasigin- 
čyti ir laikau tai visai normaliu dalyku, taip, manau, ir turi būti. Tik neži- 
nau, kur nubrėžti ribą arba paprasčiausiai - kaip užbaigti. Ir nenoriu, kad 
mane provokuotų arba įžeidinėtų visokiais žodžiais. 

JUULAS. Ar gali prisiminti, kada taip buvo paskutinį kartą? 


MOTINA. Nuo tos dienos, kai pasakėm, kad važiuosim į Miuncheną (į se- 
minarą), daugiau taip neatsitiko. (Juokiasi) 


JUULAS. Harmonija sklando ore. 


MOTINA. Aš jau visą savaitę prieš tai galvojau: kodėl kaip tik dabar va- 
žiuojam ten dar sykį? Mūsų vyresnėlis vis mano, kad aš jam linkiu blogo, 
ir dėl to kyla ginčas, nors iš tiesų viską darau iš meilės. 


JUULAS. Pavyzdžiui? 
MOTINA. (Sūnui) Ar dar prisimeni paskutinį mūsų ginčą? 


SUNUS (12 m.). Tai buvo prieš dvi ar tris savaites. Kai pasakei, kad va- 
žiuosim į Miuncheną, daugiau ir nebesiginčijom. 

MOTINA. Pavyzdžiui, kai aš paklausiu, kas užduota išmokti namuose, 
ir tu atsakai, kad nieko, o paskui paskambina mokytoja ir sako, kad jis 
dukart neatliko namų darbų, tada aš jį klausiu, kaip čia yra, ir jau pra- 
sideda: „Tu išvis nieko nesupranti apie mokyklą, ir apskritai visa tai ne 
tavo reikalas!“ Tada aiškinu, kad kai mokytoja man paskambina, aš turiu 
kaip nors reaguoti, o jis ir pratrūksta: „Nekišk savo nosies, tu šiokia ir 
tokia...“, tuomet jau ir aš nesusivaldau... Tai klasikinis pavyzdys. Iki durų 
trankymo. Ar man apsigręžti ir eiti šalin? Stačiai nežinau, kaip man tokiu 
atveju pasielgti. Mat aš suprantu, kad galima ir ginčytis, bet bent jau ne- 
įžeidinėjant, man rodos, kad jis visais laikais nesistengė pagarbiai elgtis. 
Ir vaikų darželyje, ir mokykloj, ir ne tik su manim, bet ir apskritai. Labai 
dažnai susikivirčija abudu broliai ir vyresnėlis tris ketvirčius dienos tik 
ir teerzina jaunėlį. Ir man regis, kad nežinau, kodėl jis taip elgiasi. Labai 
dažnai man atrodo, kad tik stengiasi nukreipti dėmesį nuo savęs. Jaunes- 
nysis dabar užsiauginęs ilgus plaukus. Vyresnėlis, būdamas jo amžiaus, 
irgi gal trejus metus vaikščiojo ilgaplaukis ir vis tiek bent dešimt sykių 
per dieną kartoja jaunėliui, kad jis šlykščiai atrodo ir turėtų nusikirpti. 


SŪNUS (12 m.). Čia dar toks reikalas. Kai vakar viešbutyje važiavom 
liftu, įlipo dar toks vyriškis ir pasakė: „Ar negalėtum, mergaite, pasi- 
slinkti“, o paskui įėjo dar kažkokia moteris ir taip pat palaikė mano brolį 
mergaite. 


MOTINA. Taip, štai klasikinis pavyzdys, ir aš kiekvieną kartą sakau, 
kad mes... 


SUNUS (12 m.). Man tai nemalonu! 


MOTINA. Jam gėda dėl brolio. Bet kai jam buvo tiek pat metų, jis atrodė 
kaip dabar jaunesnysis jo brolis, turėjo tokius pat ilgus plaukus, ir aš jam 
kaskart sakau: „Tai ne tavo reikalas, tai jo plaukai, jo šukuosena ir jam ji 
patinka.“ Ir kad anuomet, kai jis pats buvo ilgaplaukis, niekas jam dešimt 
kartų per dieną nekartojo, kad jis asilas. 


SUNUS (12 m.). Kai man buvo devyneri, mano plaukai dar nebuvo ilgi! 


MOTINA. Štai ir turim kaip tik tokią situaciją! Nuo to prasideda, o paskui 
įsisiūbuoja ligi... Dažnai taip būna, kai susėdam valgyti, o jis jau ir šneka: 
„Žinai, mane vemt verčia nuo tavo plaukų.“ O jaunesniajam nepatinka. 
Tada jau būna vėlu ir aš nebežinau, kaip man įsikišti. Kai jau stalas pa- 

dengtas ir visi susėdę, sakau: „Norėčiau ramiai pavalgyti.“ Bet kur tau, 
būtinai dar apsižodžiuos trimis, keturiais, penkiais sakiniais. Galiu ir aš 
nors penkissyk kartoti: ,,Norėčiau ramiai pavalgyti“, bet argi jie paklau- 
sys! Štai ir kyla klausimas: ką daryti? Ar man pasiėmus lėkštę išeiti, ar 
vaikams, ar dar kaip? 


JUULAS. (Vyresniajam) Ką siūlytum? 

SUNUS (12 m.). Va čia jau mamos stilius - priminti visus pavyzdžius ir 
sukurti iš to pusę romano. 

MOTINA. Taip ir būna. Jei tik pamėginu su juo apie tai pasikalbėti, jis nė 


yo 


SUNUS (12 m.). Tai kad taip ir yra. (Juokiasi) 


MOTINA. Na ir dar klausimas dėl asmeninės atsakomybės už savo paties 
reikalus. Pernai rudenį jam pasakėm: „Dabar tu pats imsies atsakomybės 
už savo mokslus.“ Mat jis (vyresnėlis) jau vos tik pradėjęs lankyti mo- 
kyklą dažnai pamiršdavo, kas užduota atlikti namuose, ir iki šiol atsainiai 
žiūri į darbą, praleidžia pamokas, tuščiai užsisvajoja. Tai mes jam ir pasa- 
kėm: „Gerai, savo reikalais pasirūpinsi pats.“ Ir man atrodo, kad iš tikrųjų 
sunkiau palikti jį be priežiūros ir nesikišti, negu sakyti: dabar padaryk 
tą, o paskui tą. Galų gale priėjom iki to, kad jis jau neraginamas paprašo: 
„Ar nepadėtum man paruošti namų darbų?“ Pažymiai jau tapo tokie, kad 
turėjo kas nors įvykti. Arba jam, arba... Dabar jis jau prisiėmęs asmeninę 
atsakomybę apskritai liovėsi ką nors daryti. Nusmuko ligi paties dugno, 
ateina nemalonūs įspėjimai iš gimnazijos. Dabar jis jau šalinamas ir kyla 
klausimas, ką daryti. 


JUULAS. Kaip ten pernai buvo? Kaip jis prisiėmė tą asmeninę atsako- 
mybę? 


MOTINA. Aš dažnai kalbėjau apie tai su gera drauge per jogos seansus, 
tai ji man paaiškino, kaip ten dėl tos asmeninės atsakomybės, ir pasakė, 
kad jis gali pats atsakyti už savo mokslus. Lygiai taip, kaip jau čia buvo 
pasakyta. Dabar jie, pavyzdžiui, turi kiekvienas po Žžadintuvą, nusistato 
jį ir patys rytais keliasi, ir galiu pasakyti, kad tai vyksta kuo puikiausiai. 
Todėl supratau, kad taip ir reikia. Tik mokykloje vis kas nors nesiseka. 

TEVAS. Konkrečiai mes dabar nebetikrinam, kas užduota atlikti namuose, 
mat seniau tai atimdavo daug laiko ir darbo užtekdavo visai popietei. Ti- 
krinti, kas užduota, paskui dar sykį tikrinti, kaip tie namų darbai atlikti, 
to mes atsisakėm. Ir pareiškėm, jog dabar jie už tai atsako patys. 


MOTINA. Tikrai džiaugiausi ir aš, nes nebeturėjau noro tuo užsiimti. 


JUULAS. Štai to aš ir klausiu. Ar tai buvo bendras sutarimas, ar vyresnė- 
lis tiesiog sutiko, kad dabar to imsis pats? Nes juk tai teisinga, jis gali pats 
už tai atsakyti. Vaikai viską gali patys, bet dažniausiai ne patys vieni. O 
čia atrodo, tarsi jis viską daro pats vienas. Tas atsakomybės perdavimas 
yra be galo svarbus. Tėvams tik nedera sakyti: „Aš nebeįstengiu, dabar 
tu turi imtis atsakomybės.“ 


MOTINA. Ne, taip ir nebuvo. Turbūt dar įstengčiau. Bet juk pasitikėjimas — 
tai vienas iš tų kertinių akmenų. Nes tai buvo tokia kaip ir kontrolė, mat aš 
nepasitikėjau. Jis sakydavo: „Šiandien mums nieko neužduota ir man nie- 
ko nereikia daryti“, o paskui, žiūrėk, penketas (Vokietijoje - nepatenkina- 
mas pažymys; vertėjo pastaba) už kontrolinį darbą ir įspėjamasis laiškas 
iš mokyklos; neva iš prancūzų kalbos nieko nebuvę užduota, ir staiga tas 
laiškas. Tai kaip čia pasitikėsi. 

JUULAS. Aš dabar galvoju, nuo ko iš tikrųjų mums reikėtų pradėti. Nes kai 
visa tai girdžiu, man atrodo kaip labai sena istorija. Spėju, kad gal to vado- 
vavimo pradžioj kai kas buvo neaišku arba atrodė truputį svajingai, o gal 
priežastis buvo ta, kad vyresnėliui labai sunkiai sekėsi įtikti tėvams. (Vyres- 
niajam sūnui) Ar tau visada atrodė, kad tėvai tavim ne visai patenkinti? 


SUNUS (12 m.). Klausi, ar kokį kartą taip pasirodė? 
JUULAS. Ne, ne vieną kartą, o nuolat. 
SUNUS (12 m.). A, taip tai ne, to nebuvo. Išvis man taip neatrodė. 


JUULAS. Tau taip neatrodė, vadinasi, tikrai žinai, kad jie tavim visai pa- 
tenkinti? 


SUNUS (12 m.). Taip. 
JUULAS. Gerai. 
SUNUS (12 m.). Iš tiesų taip, dėl mokyklos - ne, o apskritai - taip. 

JUULAS. Puiku. Džiaugiuosi. Nes man vis dar sunku suprasti. Manau, 
jūsų sūnui reikia, kad būtų tam tikra tvarka, sistema, ir tada bus galima 
jos laikytis arba jai priešintis. Šią akimirką aš beveik linkęs pritarti jūsų 
vyresnėliui, kai jis nesupranta, kam reikia tų ilgų šnekų, kam visą romaną 
apie tai sukurti? Taip yra ir viskas, na, o iš šeimos narių mažiausiai du yra 
temperamentingi. 


MOTINA. Taigi, mudu labai panašūs, todėl ir susikivirčijam, bet tai man 
nekelia problemų. Man nepatinka, kai jis man pasako, kad esu šūdo ga- 
balas jo gyvenime, tada jau prasideda kivirčai, ir aš nebežinau, kur yra 
ribos, kiek galima sau leisti. Mes galim ginčytis nors ir penkiskart per 
dieną. 


JUULAS. Tu pati gerai žinai, kur norėtum nubrėžti ribą. 
MOTINA. Taip, kad jis per ginčą nesakytų man tokių žodžių. 


JUULAS. Iš patirties matau tik vieną galimybę. Tėvas ar motina neturėtų 
manyti, kad tai skiriama asmeniškai jiems. (Juokiasi) 


MOTINA. Tokį patarimą jau esu girdėjusi ir tada pagalvojau: gerai. Ir 
žinok, iš tiesų pagerėjo. Tokiais atvejais daugiau nebesikarščiuoju. O jis 
irgi puikiai žino, kad mane šitaip provokuoja. 


JUULAS. Abejoju, ar jis tuomet vadovaujasi tokia strategija, turėdamas 
aiškų tikslą - kaip pribaigti mamą. Tiesiog netikiu. Bet tai prasideda ir ru- 
tuliojasi ta linkme; ko gero, taip ir turi būti. Girdėdamas tuos pavyzdžius 
nematau nieko, dėl ko turėčiau tarti: ,, Viešpatie, tai juk peržengia ribas, 
to neturi būti.“ 


MOTINA. Taigi, paskui mudu vėl susitvardom, tada jis sako: „Kartais aš 
tave taip myliu, o kai kada taip nekenčiu“, ir, pasirodo, jog tai taip paprasta. 


JUULAS. Taigi. Taip ir yra. 


MOTINA. Ir negaliu sakyti, kad tokių ginčų kyla kasdien, būna tokių 
laikotarpių, kai viskas gerai ir gražu, o paskui ima ir ateina diena, kai 
susikivirčijam dusyk iš eilės. O kai kyla dar trečias ir ketvirtas ginčas ir 
jis svaidosi tokiais žodžiais, tada ir pagalvoji: „Štai prasideda brendimo 
laikotarpis, tai kas bus toliau?“ 


JUULAS. Bus lygiai tas pats. O gal ir ne. Juk dažnai būna, kad per pirmuo- 

sius 12-13 metų nieko neatsitinka, o paskui ima ir pratrūksta. O gal taip 
buvo visada ir dar po metų baigsis. Niekad negali žinoti. 


MOTINA. Būna, kad jis ima ir pasako: „Man tavęs tiek nebereikia, nes aš 
jau paaugau, argi tu niekaip nesupranti?“ Ir aš pamanau, kad jis, ko gero, 
teisus. 


JUULAS. Apskritai taip ir yra, jeigu tau jau 11 arba 12 metų, gali pats 
imtis atsakomybės už savo mokslus, bet to reikia norėti. Tačiau turi likti 
galimybė po 3-6 mėnesių pažiūrėti, kaip vaikui sekasi. Ar viskas gerai su 
mokslais? Gal mes turėtume susigrąžinti tą atsakomybę, o gal tau reikia 
pagalbos? Nuojauta man sako, kad jūsų šeimoj tas atsakomybės perdavi- 
mas įvyko kiek per skubotai. 


MOTINA. Taigi, taip ir buvo: pavakarojau su drauge, paskui visą naktį 
svarsčiau, o rytą tariau: „Gerai, pradedam.“ 


JUULAS. Ak šitaip. Todėl tas nutarimas ir neveikia. 
MOTINA. Mes jautėm, jog dabar turi kažkas įvykti. 
JUULAS. Taip. Žinoma, ir įvyko. Tik neveikia. 


MOTINA. Kai kas veikia puikiausiai. Vaikai puikiai keliasi patys. Nebe- 
reikia nervintis ir dešimtis kartų raginti: „Na, dabar jau tikrai laikas!“ 
arba „Greičiau žemyn!“ Bet štai ko nežinau: ar galima palikti vaikus be 
priežiūros, jeigu jie triskart iš eilės pavėluoja į autobusą arba penktą die- 
ną nepasirodo pamokose? Nes tada sėdžiu su jais namie. Jie sako: „Aš 
pramiegojau, kaipgi dabar eisiu į mokyklą?“ 


JUULAS. Atsakingumas gali kilti iš dviejų šaltinių. Vienas, kai pats vai- 
kas pasako: „Dabar tie laikai jau baigėsi, man dėl mokslo tavo (mamos) 
pagalbos nebereikia, aš susitvarkysiu ir pats.“ Arba jis gali kilti iš tėvų, 
kai jie pareiškia: „Man jau užtenka, nebeturiu kantrybės kasdien dėl to 
ginčytis, nebenoriu viso to.“ Vadinasi: „Aš nebenoriu už tai atsakyti.“ Tai 
gera pradžia. Bet paskui nori nenori įvyksta tas toks svarbus pokalbis, kai 
tėvai klausia vaiką: „Ar nori imtis tos atsakomybės?“ Ką mano apie tai 
sūnus? Ar tikisi susitvarkysiąs pats vienas? Ar jam reikės pagalbos, o jei 
reikės, tai iš ko ir kokios? Ir tada, kaip sakiau, reikėtų kokius tris keturis 
kartus per pirmuosius metus įvertinti rezultatus ir paklausti: „Na, ir kaip 
sekasi?“ Pažymiai aiškiai parodo, jei kas nors nesiseka. Tada reikėtų vėl 

pasišnekėti, pasvarstyti iš naujo, ką daryti su ta atsakomybe už mokslus 
ir kokios pagalbos reikia sūnui. (Tėvui) Man vis dar neaišku. Kai tu apie 
tai kalbi (pirmajame savo pavyzdyje) ir kai tavo žmona apie tai kalba, ar 
sakytum, jog tai panašu į motinos kovą? 


TĖVAS. Aš, žinoma, matau, jog didžiausių kivirčų kyla tarp jos ir vyres- 
niojo sūnaus. Pasiginčiju su juo ir aš, bet ne taip aršiai, tiesa, kai kada 
ir piktai. Atsakingumo tema domina ir mane. Kokio amžiaus vaikas jau 
turi įsisąmoninti, kad turi pareigų, taigi privalo šį tą atlikti, kad apskri- 
tai būtų galima kalbėti apie atsakingumą? Man dažnai kyla įspūdis, kad 
mūsų vaikai auga šiltnamio sąlygomis ir turi mažai pareigų. O kai tik 
jiems primeni kokią prievolę, kad ir mažmožį, pasakai: „Eik ir išsivalyk 
dantis“, dažnai susilauki protesto, nors tai būtų dalykas, kurį reikia atlik- 
ti kasdien ir niekur nuo to nedingsi. Ir tada pagalvoju, kad mums turbūt 
reikėjo kur kas anksčiau įpareigoti vaikus vien dėl paties įpareigojimo, 
jie turi apsiprasti su mintim, jog esama dalykų, kuriuos tiesiog reikia 
atlikti. Tai būtų tapę gera paspirtim ateityje, kai prireiks imtis asmeninės 
atsakomybės, nes susiklostys tokia padėtis, kai neišvengiamai teks da- 
ryti tai, ko gal ir nenorėtum. Užtat man kartais ir atrodo, kad mūsų vai- 
kams stinga tos patirties, nes visuomet viskas buvo jau paruošta, viskuo 
pasirūpinta. Iki pat mažmožių. Ir skalbiniais, ir pažadinimu, ir valgiu, ir 
higiena, visu kuo. Mes (tėvai) galiausiai viską visada sužiūrėdavom, kad 
nieko netrūktų. 


JUULAS. Iš tiesų manau, kad atsakingumas ir įsipareigojimas nėra susiję. 
Abu jie svarbūs, bet tai skirtingi dalykai. O tu dabar kalbi apie pareigas ir 
įsipareigojimus kaip apie pratinimą prie atsakomybės. 


TĖVAS. Taip, nes reikia suprasti: „Dabar turi padaryti tą ir tą.“ O vėliau 
atsiranda asmeninė atsakomybė: „Dabar turiu padaryti tai dėl savęs.“ To 
darymo nauda paaiškės paskui, nors dabar to daryti ir nesinorėtų. Bet juk 
tai ir yra tas klausimas, kuris man kilo: gal kaip tik dėl to mūsų vaikams 
ir sunku atlikti užduotis. 


JUULAS. Manau, kad čia nėra ryšio. Šią valandėlę man tai įžvelgti labai 
sunku. Arba aš ne taip klausiu, arba blogai girdžiu. Dabar išsakysiu porą 
teiginių, o jūs (tėvai) abu man atsakykit, ar, jūsų nuomone, aš teisus, 
ar ne. Kartais man susidaro įspūdis, lyg judu, tėvai, šnekėtumėt: „Mes 

visada iš pradžių bandom geruoju, norim susitarti maloniai, draugiškai, 
nuotaikingai ir t. t., bet kai nepavyksta, kyla piktumas ir nebežinom, ko 
griebtis.“ Yra ne visai taip, nes tu (tėvui) sakai: „Tada nebežinau, ką da- 
ryti“, o tu (motinai) sakai: „Gal ir žinočiau, ką daryti, bet to, ką darau, 
iš tiesų nenorėčiau daryti“, būtent nepaliaujamai ginčytis. Ar teisingai 
supratau? Ar taip judu mąstot? (Linkteli) Aha, taip, gerai. Tai šiek tiek 
pavojinga, nes geruoju dažnokai nepavyksta, o kai jau imam šnekėti pik- 
tuoju, tada irgi nieko gero. Imkim pavyzdį: „Išsivalyk dantis.“ Jei tenka 
dešimt sykių kartoti ir kaskart ginčytis, iš to jau galima ir pasimokyti. O 
ko? (Pauzė) 

TĖVAS. Dantų valymas - toks dalykas, kurio nenorėčiau nei priskirti as- 
meninei atsakomybei, nei už tai girti. Tiesiog reikia taip daryti, ir baigta. 
JUULAS. Gerai. Tai gali būti pamoka, jog dauguma pasaulio žmonių (ži- 
noma, ir vaikų) nemėgsta, kai jiems sakoma: „Dabar privalai.“ Ypač jei 
esu toks karingas kaip jūsų vyresnėlis. Tada tegul niekas nesako, ką pri- 
valau ir ko neprivalau. Aš jau pats nuspręsiu. 

MOTINA. Dėl dantų valymo jis tiek neužsiplieskia, bet dėl visų kitų da- 
lykų - taip. 

SUNUS (12 m.). Dėl kokių dar dalykų? 

MOTINA. Eik pamokų ruošti. Ir gaunu atsakymą: „Aha, tuoj einu.“ 
TĖVAS. Taip, dantis jis visada išsivalo pavyzdingai, to nepasakyčiau apie 
jo brolį. 

JUULAS. Ko gero, čia ir yra tuodu karingieji, apie kuriuos kalbėjom. 
MOTINA. Kartais pagalvoju, kad čia nėra dėl ko ginčytis. Juk yra tokių 
dalykų, kuriuos paprasčiausiai reikia daryti. 

JUULAS. Taip, tuo įsitikinusios visos moterys... Nutuokiu, kad yra kaž- 
kas, dėl ko judu, tėvai, nesusišnekat su vaikais. 


MOTINA. Man visada rodos, kad tai autoriteto klausimas. Ir taip buvo 
visada. Ir darželyje su auklėtojomis, ir mokykloje su mokytojais, net ir 
šeimoje: visur vyrauja nuomonė, kad labai sunku pripažinti autoritetą. 
Tada ir svarstau, ką padariau ne taip vienu ar kitu klausimu. Jis sako: „Aš 
tavęs negerbiu, o tu nieko ir nedarai, kad imčiau gerbti.“ 

JUULAS. Ką tu turi omeny? 


MOTINA. Jei, pavyzdžiui, jis parduotuvėje manęs klausia: „Kaip tau šitas 
megztukas?“, o aš atsakau: „Man jis nėra gražus, bet jeigu tau patinka, 
tada gerai, juk tai tavo skonio reikalas“, tada jis mano, kad ir jam neturėtų 
tas megztukas patikti, nes aš jį supeikiau, ir jau kyla ginčas. 


SUNUS (12 m.). Ne visai taip. Kai randu megztuką, kuris man patinka, o 
tau ne, tai dažniausiai tu kalbi taip, tarsi tas megztukas būtų paskutinis 
šlamštas. 


MOTINA. Netiesa, aš tik pasakau, kad jis ne mano skonio. Bet juk negaliu 
sakyti, kad jis nuostabus, jeigu man nepatinka. 


JUULAS. Bet ar girdi, ką jis sako? 

MOTINA. (Svarsto) 

JUULAS. Jis sako: „Tu man esi didelis autoritetas.“ 
MOTINA. Nes jis nori, kad aš tą megztuką pagirčiau. 
TĖVAS. Ne, jis nori žinoti tavo nuomonę. 


JUULAS. Nes tavo nuomonė jam labai svarbi. Va dabar ir nebežinau: ar jis 
neįtinka autoritetams, ar autoritetai neįtinka jam. (Juokiasi) 


MOTINA. Tai amžinas klausimas. 


JUULAS. Mat, jeigu teisingai suprantu, jis iš esmės teisus. Suaugęs Žmo- 
gus turi pelnyti vaiko pagarbą, ir tai, ką vaikas retkarčiais sako autorite- 
tams, reiškia: „Tu dar nenusipelnei mano pagarbos“ arba „Nesitikėk, kad 
tave gerbsiu vien už tai, kad esi suaugęs arba mokytojas, arba teta, arba 
dar kas nors.“ Ar teisingai supratau? (Tie linkteli) Gerai. Deja, turiu šiek 
tiek atsigręžti į praeitį. Kaip buvo iš pradžių? Ką tu galvojai, ką jautei 
porą savaičių po pirmojo kivirčo su sūnum? 


MOTINA. Aš tik Žinau ir dažnai pagalvoju apie tai, kad jau labai anksti 
pasijusdavau jo provokuojama arba nežinodavau, ką daryti. Dar kūdikys- 
tėje, išgirdęs garsiau ar nekantriai šaukiant, išropodavo keturiom iš kam- 
bario, kad liktų vienas. Gerai prisimenu, kai jis buvo dar visai mažiukas, 
nė metų neturėjo, nebesileisdavo po pietų migdomas. Dabar galiu prisi- 
pažinti, kvaila buvo galvoti, kad jis turi dar pamiegoti. Bet taip patenki į 

užburtą ratą: jeigu jis dabar neužmigs, tai... Puikiai prisimenu tą jausmą. 
Stovėdavau ir galvodavau: „Jis turi dabar užmigti, negalima leisti jam 
savivaliauti!“ Stai toks buvo jausmas, labai gerai prisimenu. 


JUULAS. Ir tikriausiai buvo dar keliolika panašių atvejų, ar ne? 


MOTINA. Tikrai, buvo sunku jau iš pat pradžių. Kiekviename kolektyve 
jo socialinis elgesys buvo sunkus. Ir vaikų darželyje, ir pradinėje moky- 
kloje, ir štai dabar su broliu. Jis ir vėl provokuoja, ir dar sykį... 


JUULAS. Tai visai kas kita. Žinai, mane vis labiau užvaldo mintis, kad jūsų 
sūnus jau iš pat mažens buvo kur kas savarankiškesnis už daugumą vaikų. 
Juk nuolat girdžiu, kad jis geba labai gerai atsiriboti, labai aiškiai pasaky- 
ti, ko nori ir ko nenori, jau nuo pat mažumės, ir jis labai stiprus. O juk tai 
reiškia, jog daugumos dalykų, kuriuos mes, suaugusieji — tėvai, pedago- 
gai, - jam brukame, visos tos meilės, globos, paramos, jis tiesiog nenori. 
Ar taip ir yra, ar tai tik mano fantazijos? (Tėvai linkteli) 

Vadinasi, taip ir yra. Tokiu atveju turiu pasiūlymą. Tai reiškia, jog dar 
ne per vėlu (Žinoma, niekada ne per vėlu, bet dabar tinkamas metas), nes 
(siinui) tau dabar dvylika? Taigi. Su juo reikia kalbėtis, tartis, derėtis taip, 
lyg jam būtų ne 12 metų, o 32. Kitaip tariant, nevaidinti tėvo ir motinos. Kai 
tik vaidinate, jis reaguoja irzliai, jis negali to pakęsti. Tai sunku ir jam, nes 
jis dažnai jaučiasi vienišas, o dar sunkiau tėvams, kartais ir pedagogams 
ar mokytojams, kai jam iš širdies siūlo krūvą dovanų, o jis atsisako. O ką 
dar galima pasiūlyti? Žinoma, tai be galo sunku, nes ne per daugiausia al- 
ternatyvų yra ir mūsų galvose. Jau esu minėjęs, kad brendimo laikotarpio 
pradžioje reikia pabūti sparingo partneriu, o jei vaikas toks savarankiškas, 
galima tuo užsiimti ir nuo pat mažens. „Sakau, ką galvoju“, tai reiškia — 
jis išsirinko megztuką ir klausia tavo nuomonės, o tu sakai: „Mano nuo- 
monė tokia: aš pati jo nedėvėčiau, bet matau, kad tau jis tinka.“ Tai geras 
atsakymas, ir tada jis gali rinktis, beje, ir pasidomėti tavo skoniu ir tarti: 
„Man jis atrodo šaunus, o kodėl tau nepatinka?“ Tai tik mažas pavyzdėlis. 
Paprastai aš sakau, jog daugumai vaikų galima padėti pilną lėkštę, liepti 
valgyti ir jie valgys. Su šiuo vaiku taip nepakalbėsi, jam reikalingas visas 
bufetas, kad galėtų ateiti, kai išalks, ir pasirinkti, ką nori. 

Abiejų tėvų galvose ir širdyse yra daug vertingų dalykų. Bet jūsų sū- 
nui jie neprieinami. Galėčiau pasakyti šiek tiek aiškiau (bet nesakysiu, 
nes noriu būti romantiškas): meilės procesas vyksta iš tiesų ne tarp jūsų. 

Kartais jis vyksta, kiekvienas žino, kad jis yra, bet jis turi kur kas daugiau 
potencialo. Abudu tėvai turi gausybę dalykų, kuriuos galėtų panaudoti 
geriems tikslams; jis irgi turi kur kas daugiau dalykų, kuriais galėtų at- 
silyginti. Tik reikia aiškiai įsivaizduoti, kad prieš mus — suaugęs vyras. 
Kai sakau, kad apskritai imtis auklėjimo nuo dvylikos metų jau vėlu, tai 
turiu galvoj, kad šiuo atveju jau visą laiką buvo per vėlu. Kitų vaikų tėvai 
galėtų auklėti toliau ir turėtų ištverti tik porą nemalonių metų. Bet šiuo 
atveju reikia liautis. Juk tai tas pats, lyg kas rytą maitintume jį kukurū- 
zų dribsniais, nors jis kaip tik tų dribsnių ir nemėgsta, nuo jų jį pykina. 
Galėčiau duoti ir daugiau pavyzdžių, bet norėčiau sužinoti, kaip visa tai 
atrodo judviem, ar galėtumėt kiek nors pritaikyti sau? 


MOTINA. Man labai tinka. Pastarosiomis savaitėmis taip ir jaučiau, kad 
viskas krypsta ta linkme. 


JUULAS. Apie tai esu šiek tiek rašęs knygoje Nein aus Liebe (,„„Ne iš mei- 
lės“): ten kalbama apie vaikus, kurie šitaip išeina į gyvenimą. Neprošal ir 
tėvui bei motinai pasvarstyti — ar ir aš buvau vaikas? 


MOTINA. Aš- taip, buvau! 


JUULAS. Aha, tu buvai! Puiku, bent jau tai nebus paslaptis. Ir kaip elgėsi 
tavo tėvai? Ar jiems pavyko tave „palaužti“? 


MOTINA. Manau, kad ne. Prieš dvejus ar trejus metus man mama kartą 
sakė: „Visada buvo sunku integruoti tave į šeimą.“ O užpernai ėmiau 
praktikuoti jogą, ir nuo to laiko daug ką geriau perprantu ir išsiaiškinu. 
JUULAS. O žinai, ką sako tavo mama? „Aš tavęs iš tiesų iki galo ir neper- 
pratau.“ 


MOTINA. Ji ir dabar vis dar manęs nesupranta. Bet aš to ir nelaukiu 
iš jos. 

JUULAS. Ji ir neprivalo suprasti. 

MOTINA. Taip, ir neprivalo. 


JUULAS. Bet vaikelio tėvai, žinoma, to norėtų. Visai taip pat yra ir čia. 
Jis leidžiasi integruojamas, tik jei pajunta: „Galiu būti toks, koks esu, 
ir tegu niekas man nesako, kad turiu būti kitoks. Apskritai tegu niekas 
nelipdo man etiketės.“ Galima elgtis garbingai, vadinasi, būti atviram ir 

tarti: „Tu tuoj išvesi mane iš kantrybės“ arba „Išeinu, antraip skelčiau 
tau antausį“. Taip sakyti leistina, bet nevalia prilipdyti jam etiketės: „Tu 
esi šioks ir toks.“ Tada jis žiebs atgal. Tas spaudimas gali (pabrėžiu, 
gali) iš dalies paaiškinti, kodėl jis be paliovos kimba prie broliuko. Jam 
reikia kaip nors atsverti tą spaudimą. (Sūnui) Bet pirmiausia turiu tikrai 
žinoti, todėl klausiu tave: kai kalbu apie tave, ar atpažįsti save iš mano 
žodžių? 

SUNUS (12 m.). Ko gero, taip. 

JUULAS. Ar tai reiškia: taip, beveik visiškai? 

SUNUS (12 m.). Galima taip pasakyti. 


JUULAS. Gerai. Tada jau galim žaisti. Juk jūs visi turite humoro jausmą, 
tad galima sakyti: štai dabar, nuo šios dienos, mes turim naują vaiką. Tą 
vaiką privalom pažinti. Šis berniukas yra šitiek pasiekęs mūsų padeda- 
mas, nors panaudojo visai nedaug iš to, ką jam siūlėm. Pasiekė mokykloje 
ir kitur, jo pažymiai kol kas ne per geriausi, tai jau kita šneka, bet tik įsi- 
vaizduokit, kiek jis galėtų pasiekti, jei niekas jam netrukdytų? Jeigu jam 
nereikėtų nuolat kovoti? Kiek daug galimybių atsivertų! 

Kuris nors iš tėvų galėtų jam pasakyti: „Žinau, ką kalbėjo Jesperis, 
žinau, kad neturėjau to sakyti („rielipdyti etiketės“ sūnui ir nesakyti, 
koks jis yra), bet dabar privalau, nes žodžiai sprūste sprūsta nuo lie- 
žuvio. Aš turiu pasakyti (o tu neturi to girdėti, bet pasakyti privalau), 
kad yra taip ir taip...“ Juk mes turim pasijusti esantys visaverčiai tėvai! 
Mums neužtenka pasakyti: „Gerai, dabar jis jau viską padarys pats...“ 
Jam būtinai reikia ryšio su mumis, bet tokio ryšio, kai su juo bus elgia- 
masi ne kaip su sunkiai auklėjamu mažvaikiu, o kaip su 32 metų vyru, 
geriau nepasakysi. Sunku tai įsivaizduoti, juk vis dėlto jis dar jaunas. 
Galima kreiptis į jį kaip į bičiulį ir tikėtis grįžtamojo ryšio. Galima likti 
tėvu ir paklausti: „Jaučiu, jog dabar turėčiau su tavim elgtis taip ir taip, 
o kokia tavo nuomonė?“ Galima jį paprašyti patarimo, kaip geriau atlikti 
tėvų vaidmenį. Jis geriau už mus žino, ko jam reikia ir ko nereikia. Tuo 
ir ypatingi vaikai, nes jie tai puikiai Žino, bet, kaip ir visi, nenori būti 
vieniši. (Pauzė) 

Ar ne? Žinoma, galėtume dar kur kas daugiau pakalbėti apie tuos da- 
lykus, bet dabar, manyčiau, reikėtų padaryti pertrauką. Juk visa tai taip 

neįprasta ir nauja. Visi privalom į tai šiek tiek įsigilinti, tada ir matysim, 
ką galėtume nuveikti. 


TĖVAS. Labai ačiū už pašnekesį, iškilo labai daug naudingų pasvarstymų. 
JUULAS. (Sūnui) Lik sveikas! 
SUNUS (12 m.). Aha. 


Trečia šeima 


Problemos dėl mokslo ir pasitikėjimas 


DALYVIAI: motina, tėvas ir jųdviejų duktė (16 m.) 


JUULAS. Kuris iš jūsų norėtų pradėti? 


MOTINA. Aš. Man labiausiai rūpi mokyklos reikalai. Sakau „man“, nes 
nežinau, ką daryti. Mūsų duktė labai blogai mokosi, tačiau tvirtina, kad 
atsakomybės nestokoja; man irgi taip atrodo. Jau, rodos, viską išban- 
džiau: kontrolę, visas pagalbos formas, galiausiai atsiribojau gal kokį 
pusmetį, o dabar matau, kad ji vaikštinėja bedugnės pakraščiu, gali net 
būti pašalinta iš mokyklos, ir nežinau, ar teisingai elgiuosi, kad nesikišu 
ir tik stebiu. 

JUULAS. Ar turi ką atsakyti? 


DUKTĖ. Taip, ji visada per daug sielojasi, nes aš jau viską pati sugebu, bet 
ji nuolat bando mane kontroliuoti, o man tai visiškai nepriimtina. 


JUULAS. Ką reiškia tavo pasakymas, kad tau tai visiškai nepriimtina? 


DUKTĖ. Negaliu pakęsti, kai man kas nors bando nurodinėti. Tada užsi- 
sklendžiu ir nieko nebedarau. 


JUULAS. Vadinasi, tu siūlai?.. 
DUKTĖ. Taip, palaukti. 
JUULAS. Palaukti? Ar tai reiškia būti visai pasyviam ir abejingam? 


DUKTĖ. Taip, žinoma. Aš neįžvelgiu čia tokios milžiniškos problemos 
kaip mano tėvai. Todėl per daug ir nesuku galvos. 


JUULAS. Šitai man aišku, bet dabar kalbu ne apie tai, ar tu turi problemų 


93 


mokykloje, ir jei turi, tai kokių. Kalbu apie tavo mamą. Ji sėdi čia ir kalba: 
„Man atrodo, kad yra tokia problema, ir aš nežinau, ką man daryti.“ O 
tu sakai, jei teisingai supratau: „Jei tu mane klausinėji, tai klausinėk kuo 
mažiau.“ 


DUKTĖ. ... 

JUULAS. Taip ir nesupratau: pasakei taip ar ne? 
DUKTĖ. Taip. 

JUULAS. Gerai. 


MOTINA. Sakyčiau, jog taip darosi ir šiais mokslo metais, nors man jau 
liežuvis ištino nuo tų kalbų. Trečius metus ji mokosi labai blogai, ir neži- 
nia, kaip ilgai mokytojai dar bus jai atlaidūs, ir tas Damoklo kardas visą 
laiką kybo man virš galvos, o jai tarsi ir ne. Aš jai pasiūliau, kad ji gali bet 
kada ateiti ir paprašyti mano pagalbos; pati aš nesisiūlau, nes tada man 
reikėtų ruoštis, o tokiais atvejais mudvi niekaip nesutariam. Paskui aš 
vadovėlio medžiagą prisimenu ilgai, o ji - ne. Pasiūlymą mudviem kartu 
dairytis pagalbos (sykį jau esam taip dariusios) iškėlė ji. Nebežinau, ar 
dar galiu plačiau užmesti tinklą ir ar privalau. Kaip toli man dar eiti? Kiek 
galima kalti į galvą, kad mokslo metai eina veltui? Gal ji išvis nebenori 
tos mokyklos. Tai vis klausimai, kurie niekaip neišeina man iš galvos. Ir 
tai, ką aš čia ką tik išgirdau (iš dukters), girdžiu anaiptol ne pirmą kartą, 
ir man rodos, kad šiais mokslo metais įsiklausau į juos, gal net grynai iš 
egoizmo. Rūpesčiai dėl mokyklos atima daug laiko, o dabar aš jį skiriu 
kitiems dalykams. Rūpinuosi savais reikalais. O mokytojai vis tiek nepa- 
miršta manęs — mes, be abejo, bendraujam, ir tai mane stebina, juk aš nuo 
to atsiribojau. Mokytojai man paskambina ir trumpai informuoja. 


JUULAS. O ką tu atsakai? 


MOTINA. Kalbėjau su viena mokytoja, kuri mane puikiai supranta, nes 
pati turi du tokius pat sūnelius. Nežinau, ką galėčiau jai pasiūlyti. 


JUULAS. Vienas dalykas aiškus: norint išspręsti problemą bendromis jė- 
gomis, visi turi pripažinti, kad tokia problema egzistuoja, o šiuo atveju 
to nėra. 


MOTINA. Teisybė, tikriausiai dėl to mudvi ir nesusikalbam. 

JUULAS. Ne tikriausiai, o be jokios abejonės. 


TĖVAS. Manau, kad mes visi pripažįstam tą problemą, bet matom ją skir- 
tingu aspektu. Mane ji irgi slegia. Man sunku ištverti tai, ko ėmėmės — 
kad mūsų duktė pati viską sprendžia ir už viską pati atsako. Jei paskui 
paskambina mokytoja ir skundžiasi, kad dukra vėl nedrausminga arba 
vėl gavo blogą pažymį, apie kurį mes iki tol nieko nežinojom, mudu ne- 
sutariam, ar ir toliau likti nuošalyje, ar vis dėlto įsikišti. Juk šiandien jau 
kalbėjom apie kėlimąsi rytais. Mes jau seniai nusprendėm, kad tegul ji 
pati keliasi. Bet neištvėręs bent dusyk kas rytą nueinu į jos kambarį ir 
primenu, kad jau metas. Tada pykstu ant savęs, bet ji vis kažkaip suspėja 
išeiti iš namų paskutinę minutę. 


MOTINA. Ko gero, ir tai mudviejų problema. 


JUULAS. To, manyčiau, niekas negali nuspręsti. Galim pasakyti tik tiek, 
kad yra tėvo bei motinos patirtis, ir abu tėvai sako: „Mudu turėtume ko 
nors griebtis, norim ką nors padaryti.“ Ir yra duktė, kuri sako: „Nėra 
jokios problemos ir nenoriu jokios pagalbos.“ Ir čia kyla klausimų klau- 
simas: kiek pasitikėjimo dukterim jūs praradot per pastaruosius keletą 
metų dėl šio proceso? 


MOTINA. Nenorėčiau kalbėti apie pasitikėjimą apskritai. Dėl mokyklos 
reikalų pasitikėjimo kaip ir nebeliko, nes nebėra pagrindo, yra tik viltis, o 
ne pasitikėjimas. Kitais atžvilgiais pasakyčiau, kad ji jau tvarkosi pati, tą 
ir ji pripažįsta, čia yra kitų temų, ne tik pasitikėjimas ir susitarimai. Man 
aišku ir esu rami, kad su kitais dalykais ji pamažu susidoros, bet tik ne su 
mokykla. 


JUULAS. Tai šnektelkim dar apie pasitikėjimą. 
MOTINA. Gerai. 


TĖVAS. Aš galvoju kitaip. Tikiu, kad mūsų duktė pasieks tai, ko nori, net 
ir mokykloj. Ir tikiu, kad ji toliau lankys mokyklą, ir to pasitikėjimo man 
netrūksta. 

JUULAS. Norėčiau dar kiek pakalbėti apie tą pasitikėjimą. Juk ji vis labiau 
ir labiau pasikliauna savim dėl mokyklos ir kitų dalykų, atsiskiria ir da- 


rosi savarankiškesnė, tai ko dar norėti tėvams? Ir štai tada pasitikėjimas 
tampa labai svarbus, bet ne atskirais klausimais, kaip kad mokykla ar 

pan., bet pasitikėjimas dukterimi kaip žmogumi, galinčiu pasiekti gyve- 
nime viską, ką tik gali. Bet taip aiškiai ir neišgirdau, ar toks pasitikėjimas 
yra, ar jo nėra. 


MOTINA. Ne visai aišku ir man. Jei lieptumėt man nuspręsti, nežinočiau, 
ką sakyti. Dėl jos gyvenimo, dėl mokyklos ir išsilavinimo visiškai nesu 
tikra. Bet jei kalbėtume apie jos mokėjimą bendrauti, gyventi tarp žmo- 
nių, tvirtai stovėti ant kojų, patvirtinčiau: taip, tai jai sekasi. Ar matote čia 
prieštaravimą? Aš ką tik svarsčiau, kaip tai skamba. 


JUULAS. Aš negaliu to klausytis. (Juokiasi) Toks dalinis pasitikėjimas. 
Nesiimu spręsti, ar tai gerai, ar blogai. Tik iš patirties žinau, kad jau- 
nimui pasitikėjimas yra pats svarbiausias dalykas. Man nereikia tėvų 
pasitikėjimo, kai gerai sekasi, bet reikia, kai nesiseka. Pasitikėjimas ne- 
privalo reikšti, kad štai dabar imsiu ir padarysiu tai, ką, senių nuomone, 
turiu padaryti. Jis, kaip jau esu sakęs, reiškia tikėjimą, kad aš savo ga- 
limybėmis, viskuo, ką esu gavęs iš tėvų, sudėjęs viską į krūvą pasiek- 
siu geriausią rezultatą iš visų man įveikiamų. Šitoks pasitikėjimas labai 
svarbus. Gali išgyventi ir be jo. Bet tada labai praverstų Žinojimas, kad 
tu jo neturi. 


MOTINA. O ar mano atveju tai dar neaišku? 


JUULAS. Man - ne. Tačiau kai kada naudinga išsakyti balsu ir pasiklau- 
syti savęs: o kaip dabar? 


MOTINA. Tada aš paklausiu: ar įmanomas dalinis pasitikėjimas? 


JUULAS. Ir taip, ir ne, bet tokiu atveju tai nebeturi nieko bendro su pasi- 
tikėjimu. Dažnai pateikiu tokį pavyzdį. Kai dar buvau 60-ies Žmonių vir- 
šininkas, priėmiau į darbą kompiuterių techniku ilgametį alkoholiką. Tas 
žmogus jau keliolika metų laikėsi tokios tvarkos: keturis penkis kartus 
per metus pusę dienos geria, tada sunkiai suserga, gulasi į ligoninę, o po 
14 dienų sugrįžta. Aš jį priėmiau ir tris metų ketvirčius nieko neatsitiko, o 
paskui ėmė ir nutiko. Ir štai jis atneša prašymą atleisti iš darbo. Klausiu: 
„Kodėl?“, o jis sako: „Juk tu nebegali manim pasitikėti“. Atsakiau: „Aš 
tavim visiškai pasitikiu! Įdarbinau alkoholiką Žinodamas, kad tu tris, ke- 
turis, penkis kartus per metus surengsi man tokį spektaklį. Tad aš tavim 
visiškai pasitikiu.“ Neturėjau jokių iliuzijų, kad jei žmogus jau 40 metų 
yra alkoholikas, aš stosiu prieš jį kaip koks dievas ir tarsiu: „Galėsi čia 

dirbti, bet privalai liautis gėręs.“ To nėra mūsų sutartyje, tai būtų nesą- 
monė. Štai koks dalykas. O dabar dėl to jausmo. Žiūriu į savo dukrą ir 
džiaugiuosi. Mano duktė - nuostabi mergaitė, tik aš ir mano vyras galė- 
jom susilaukti tokios nuostabios mergaitės, mes tokie laimingi! 


MOTINA. Ajajai (juokiasi), bet... Aš dar statybos aikštelėj (jaunatvišku 
protu) dėl to jaudinausi ir dėl pasekmių, nes tik aš ir matau pasekmes. 


JUULAS. Kas Žino, duktė gal irgi 25 procentus išgirstų, jei tėvai kalbėtų 
apie pasekmes. Negali žinoti. Tikra tik tai, kad kilo — kiek laiko jis jau 
trunka, nežinau - konfliktas dėl jos požiūrio į mokyklą, mokymąsi ir t. t. 
Dėl to sielojosi tėvai, rūpinosi, bandė vienaip ir kitaip, sakė: „Turim ko 
nors griebtis“, išmėgino įvairius būdus, bet iš viso to buvo mažai naudos. 
Dabar priėjom tokį tašką, kai tėra viena galimybė, būtent, kad tėvas sėstų 
šalia dukters ir tartų: „Ar negalėtum dėl manęs padaryti, kad mama būtų 
laiminga?“ 


MOTINA. (Juokiasi) Dėl mokyklos! 


JUULAS. Juk kitų problemų ir nėra, tik dėl mokyklos! Štai ką jums pa- 
sakysiu: jūsų duktė, be abejo, kaip ir visi kiti, žino jai taikomus apribo- 
jimus, tėvas ir motina - taip pat. Ir štai abu gimdytojai atsitrenkia į tuos 
apribojimus ir nebežino, ko griebtis. Gal jūsų duktė taip pat susiduria su 
jūsų apribojimais ir nebežino, ką daryti. Visi bandymai pagerinti padėtį 
nuėjo niekais. Tėvai gali apsispręsti tardami: štai mūsų duktė, o štai čia 
mūsų planas, kurio tikslas - kad duktė imtų geriau mokytis. Iki šiol jis 
buvo nesėkmingas, tad mes jo atsisakom ir nebandom pakeisti kitu planu. 
Mūsų dukrelė protinga, ir užteks jai vieng kartą pasakyti: „Jei tau reikės 
pagalbos, ateik, lauksim tavęs.“ Štai taip. 


MOTINA. Ir to užteks? 


JUULAS. To mes nežinom. Bet žinom, kas yra įmanoma, kas realu. Apie 
visa kita galėtume šnekėti valandų valandas, bet dėl to taptų tik neaiš- 
kiau. Jei nuosekliai laikysimės pesimistinių tavo prognozių, tai galėsim 
įsivaizduoti ateisiant tokį metą, kai jūsų dukrai prireiks tėvų. Ir tada bus 
svarbu, kad abu tėvai ją paremtų. Vadinasi, kad jie nekalbėtų: „O kur tu 
buvai anksčiau“ arba „Argi ne mano tiesa, aš visada sakiau...“ Bet kad 
būtų iš tiesų pasirengę jai padėti ir galėtų tarti: „Tai mano pareiga, tėvo 
(motinos) pareiga, norėjom, kad mūsų dukrelė galėtų daugiau pasinau- 

doti mūsų pagalba, negu ji pasinaudojo. Tačiau dabar taip nebeatrodo. 
Rodos, ji viską turėjo, ko tik reikėjo, ir ji tuo naudojosi, bet dabar jau per 
vėlu, šaldytuvo nebėr.“ Todėl ji ir sako: „Turiu verstis pati viena.“ 


MOTINA. Pati viena ir liks pati viena. Juk jau kalbėjom, kad nedera pa- 
likti jos vienos, bet gal tai priklauso nuo amžiaus skirtumo? Cia aš ir 
rizikuoju: ką dabar reiškia pati viena, kiek čia yra to vienišumo? 


JUULAS. Pati viena - tai tokia sąvoka, apie kurią sunku kalbėti. Man atro- 
do, jog ji tam tikra prasme yra labai vieniša, todėl nederėtų jos palikti visa- 
da vienos. Bet tai priklauso ir nuo to, ar gali būti toj pačioj patalpoj tik kaip 
kitas žmogus, o ne kaip motina arba moteris, vaidinanti motiną. Tai sunku. 
Tačiau labai aišku ir tai, kad ji ir balsu, ir kūno kalba sako: „Mama, išeik.“ 


MOTINA. Taip ir yra. 


JUULAS. Tėvus ir vaikus sieja seni papročiai. Tradiciškai tarp tėvų ir 
vaikų nebūna labai daug dialogų. Būna tėvų, kurie nuolat klausinėja, 
kaip ten buvo darželyje, mokykloje ir t. t. Iki 7-8 metų vaikai į tuos 
klausimus atsakinėja ilgais pasakojimais su daugybe smulkmenų, o 
paskui pamažu liaujasi. Tada neretai kyla ir sunkumų. Jaunimas nenori 
nutraukti ryšio, bet nebenori ir atsakinėti į klausimus! Nes kas atsaki- 
nėja į klausimus, tampa pažeidžiamas. O kas uždavinėja klausimus, tas 
gali pasislėpti už savo klausimų ir nėra pažeidžiamas. Pašnekovai tampa 
nelygiateisiai. Tėvai, kurių vaikui 15-17 metų, dažnai dejuoja: „Dieve 
mano, bet juk jei man nevalia klausinėti, tai aš taip nieko ir nesužinosiu. 
Ką gi man daryti?“ Atsakymas toks: tada reikia šnekėtis. Įsivaizduoti, 
jog dabar tai ne mano vaikas, o mano gera draugė ar mano vyras. Ką 
šiandien papasakočiau savo draugei arba vyrui? Ar ką nors patyriau, 
perskaičiau, kaip man sekėsi per visą dieną? O kai ką nors pasakoji, ką 
nors formuluoji, savaime liaujiesi vaidinusi motiną, nes imi kalbėti apie 
save, savo mintis ir savo išgyvenimus. Ir nustoji kartojusi: „Tu, tu, tu...“ 
Atsitinka taip pat kaip kalbant telefonu: kai ragelyje pasigirsta „tu, tu, 
tu“, suprask — nebėra ryšio. Tą Žinome visi, tik neprisimenam. Turime 
specialiai pratintis, bet juk tai - geriausia galimybė užmegzti naują ryšį. 
Akivaizdu, kad tas metas, kai judu su dukterimi siejo tėvų ir vaiko ryšys, 
jau praėjo. To ryšio nebėra. 


MOTINA. Ir todėl būna ypač sunku, kai vaikas vėl tampa vaiku. Mamos 
viešbutis ir t. t. Mes juk jau visa tai apsvarstėm. 

JUULAS. Man jau 60 metų, bet vis tiek kartais imu ir pasielgiu kaip sep- 
tynmetis. Taip nutinka ne tik paaugliams. O kad paaugliai tokį mišinį su- 
kuria, tai tiesa: „Dabar kalbėk su manim kaip su suaugusiu, bet aš norė- 
čiau elgtis kaip vaikas.“ Tikėtina, kad išeitį iš tokios situacijos nesunkiai 
ras tėvai vadovaudamiesi savo patirtim, nes ne visada kalti būna tik patys 
paaugliai. Tačiau tai turi baigtis, ir tada atsiranda daug galimybių reikštis 
naujam turiniui. Tuo aš visiškai įsitikinęs. Bet tas Žaidimas - net nevadin- 
čiau jo žaidimu, tai per daug paviršutiniška — jau praeitis. Jau kažin kada 
tu atėjai pas ją ir pasakei: „Štai tau vitaminai“, ir taip pat seniai duktė 
atsakė: „Ačiū, man jų nereikia“. Tada, žinoma, prabilo patirtis ir tu tarei: 
„Vitaminų reikia kiekvienam.“ 


MOTINA. Taip, savaime aišku. O ką, nereikėjo to sakyti"? 


JUULAS. Nereikėjo, nes tai reiškė: „Aš nepatenkinta ne tik tavo pažy- 
miais. Man rodos, kad tau ir proto trūksta, todėl kasdien kartoju tau tą 
patį, kad nepamirštum.“ Iš to nieko gero. Gal kurį laiką namie bus tyliau. 
Bet atsiras vietos kai kam kitam. (Dukteriai) Dabar pabandysiu kalbėti 
už tave. Kaip manai? Ar man pavyks? 


DUKTĖ. Gerai. 

JUULAS. Galėsi mane pataisyti. Ar man gerai sekasi, ar tik pusėtinai ? 
DUKTĖ. Taip. 

JUULAS. (Motinai) Tai buvo toks vertimas. 


MOTINA. Taip, man rodos, aš jau supratau. Juk šitaip ir būna. Ko gero, 
sunkiausia pereiti nuo viena prie kita. 


JUULAS. Taigi, kiekvienoj šeimoj vis kitaip. O šiuo atveju belieka apgai- 
lestauti, kad jūsų duktė taip atkakliai ginasi, nors jums ir neatrodo, kad 
ją puolate. 


MOTINA. Taip, supratau, ką nori pasakyti. 

JUULAS. Bet tuo skausmu dalijasi tik tėvai, o ne mama su dukra. Liūdnoka. 
MOTINA. Taigi. Tas jausmas, kad tampi nebereikalinga. 

JUULAS. Bet gimdydama tikriausiai irgi žliumbei. 

MOTINA. Taip, sunku buvo. 

JUULAS. Matau. Vadinasi, sunku buvo jau ir anksčiau. 

MOTINA. Išgirdau tai, apie ką jau ir pati buvau pradėjusi galvoti. 
JUULAS. Ačiū. 

TĖVAI. Ačiū. 


Šeimos atsiliepimas po keturių savaičių 


MOTINA. Seminaras buvo mums įdomus, šiek tiek ir palengvėjo, patiko 
dar ir todėl, kad buvo aptartos visos temos, kurios kelia mums rūpesčių 
kasdienybėje. Man, kaip klausytojai, jis davė daug naudos. Šis tas pasi- 
keitė ir mūsų gyvenime. Duktė vėl dažniau vakarieniauja su mumis. Aš 
ir pati pratinuosi pareikšti nuomonę, užuot draudusi. Tada ir pačiai len- 
gviau. Tačiau pagrindinė mūsų problema, atsainus požiūris į mokymąsi, 
nė kiek nepajudėjo iš vietos, ir situacija nepasikeitė. 


Ketvirta šeima 


Patrankos ir ginčo kultūra 


DALYVIAI: motina, tėvas, motinos duktė (14 m.), abiejų tėvų duktė 
(10 m.). Dvi jaunesniosios dukterys (4 ir 1 m.) nedalyvauja 


TĖVAS. Pagrindinė mano problema štai kokia: dažnai dvi vyresniosios 
dukterys mane labai pribloškia tuo jaunimo žargonu. Jį suprasti man 1a- 
bai sunku, kartais pasijuntu visiškai bejėgis. Ką man tuomet daryti, kaip 
suktis, kaip reaguoti? Man tai didžiulė problema, juoba turiu pasakyti už- 
bėgdamas už akių, kad turiu nuostabius vaikus, kurie puikiai viską suge- 
ba, ir aš savo dukromis tikrai didžiuojuosi. Bet va su tuo žargonu niekaip 
nesusidoroju. Gal man kas galėtų pagelbėti, patarti, ką darau ne taip, kaip 
man geriausia elgtis? 


JUULAS. Ar tai svarbiausia jūsų tema? 


MOTINA. Mes nesam visiškai apsisprendę, kuri tema mums svarbiausia. 
Daug jų buvo jau svarstoma. Dviejų jaunesniųjų vaikų čionai neatsive- 
žėm, jie dar per maži, bet mūsų šeimoj auga keturios dukros, o jų amžiaus 
skirtumas didžiulis: vyriausiajai 14 metų, o jauniausiajai - pusantrų, ir tai 
man yra didžiausias sunkumas, tas pavojingas šokinėjimas per amžiaus 
pakopas. Na ir tai, apie ką šnekėjo mano vyras: jaunimo žargonas ir visa 
kita, kaip tai suderinti su mūsų mažosiomis, taip ir gyvenam savo namuo- 
se. Turbūt galit įsivaizduoti. 


JUULAS. Ar yra dar kokia nors tema, kuri tau rūpi, ar galim nuo to pra- 
dėti ir paskui eiti toliau? 


MOTINA. Galėtume nuo to pradėti, o paskui gal ir pereiti prie kito klau- 
simo. 

JUULAS. (Tėvui) Jei dabar galėtum ištarti tik du sakinius (juk nemėgsti 
ilgai šnekėti, argi ne?), ką norėtum jais pasakyti abiem mergaitėms apie 
save? 


TĖVAS. Judvi esat nuostabios. 

JUULAS. Tai apie mergaites, ne apie tave. Gauni dar du sakinius. 
TĖVAS. Sunku... man greitomis trūksta žodžių. Negaliu išreikšti. 
JUULAS. Gerai, neskubėk. 

TĖVAS. Man dabar niekas nešauna į galvą. 

JUULAS. Tiek to, aš tau truputėlį padėsiu. 

TĖVAS. Tikrai, padėk man truputėlį. 

JUULAS. Pirmas sakinys būtų toks: Man labai gaila. 


TĖVAS. Man visada būna sunkumų, kai mane smarkiai užsipuola griežtais 
žodžiais. Nuo pat to laiko, kai išėjau iš tėvų namų, niekas man nepadėjo ir 
nieko doro nedavė. Todėl aš kitąsyk per daug aštriai ir atkertu. 

JUULAS. Visa tai gerai, bet čia yra analizė. Norėčiau gauti žinią. Dabar 
sakei, jog tau skaudu, kai jos taip pasielgia. Tai ir sakyk, ko norėtum iš 
jų abiejų? 

TĖVAS. Kad būtų draugiškesnės. Galėtų kai kada būti ir bjaurios, bet ki- 
tąsyk ir draugiškos, ne tokios šiurkščios. 

JUULAS. Ar teisingai supratau, kad užtektų šiek tiek draugiškumo? 
TĖVAS. Taip, užtektų. 

JUULAS. (Vyriausiajai dukteriai) Ką galėtum atsakyti? 


DUKTĖ (14 m.). Galvoju. Kai susiginčiju su tėčiu, pasitaiko, kad garsiai 
šaukiu, gal ir ne visada kalbu maloniai, nes esu be galo ūmaus būdo, bet 
dažnai ir jis elgiasi kaip aš. Mes galim ir pasiginčyti, manęs tai netrikdo, 
ir gal tai normalu, kad jis šneka su manim taip, kaip aš su juo, nes juk iš 
tiesų turėčiau elgtis pagarbiai - taip ir yra, bet kai mudu ginčijamės, tada 
būna visko... 


JUULAS. Kai girdžiu taip kalbant tavęs nepažinodamas, pagalvoju: Ži- 
noma, kivirčijantis reikalingas koks nors ginklas, o kaip sako tavo tėvas, 

pasitaiko, ir net labai dažnai, kad tu šaudai iš patrankos, 0 jis mieliau 
norėtų kautis mažu moterišku pistoletu. Stai ir kyla klausimas: ar jis 
kartais iškyla prieš tave toks didelis, toks galingas, kad tau būtina tokia 
patranka? 


DUKTĖ (14 m.). Taip, paprastai jis esti labai ramus, bet jeigu jau duoda 
sau valią, taip atsitinka labai retai (nes dažniausiai jis vis atsitraukia), 
tai jau tada... Mudu esam labai skirtingi, nes jis nėra tikras mano tėvas. 
Mama sako, kad aš panaši į savo tikrąjį tėvą ir paveldėjau net jo elgseną, 
nors aš abejoju, ar galima ją paveldėti, bet ji mano, kad mudu gan pana- 
šūs, dėl to ir kyla problemų, kad aš su tėčiu dažniau susikivirčiju negu 
mano sesės, jau vien todėl, kad esu visai kitokia. 


JUULAS. Ar turi ką pasiūlyti? Bet pirmiau man reikia žinoti, kaip ilgai 
judu gyvenat kartu"? 

DUKTĖ (14 m.). Nuo tada, kai man buvo pusantrų metų. 

JUULAS. Tad jau labai seniai. 

TĖVAS. Ji yra mano duktė, be jokių kalbų. 

JUULAS. Nors ir be tavo genų. 

TĖVAS. Be genų. 

JUULAS. Ar gali pasiūlyti, ką jam daryti kitaip, kad tau nereikėtų šaudyti 
iš didžiosios patrankos"? 

DUKTĖ (14 m.). Pavyzdžiui, sėdžiu prie kompiuterio — turiu teisę užimti 
kompiuterį tik triskart per savaitę po pusvalandį. Iš tikrųjų prisėdu prie jo 
dažniau nei triskart per savaitę, tačiau sutinku su tokiu laiko apribojimu, 
nesvarbu, tai pasako ar mama, ar tėtis. Bet būna, kad jis ateina jau po 20 
minučių ir sako: „Dabar pasitrauk, leisk ir kitiems“ ar pan., o paskui pats 
sėdi visą vakarą kokias pusketvirtos valandos. Tai mane labai įsiutina, 
kodėl aš jau po 20 minučių iššveičiama, turiu eiti šalin, o jo niekas nevaro 
lauk ir jis sėdi sau kiek tinkamas. Žinoma, tai jo kompiuteris, bet... 


JUULAS. O jei nebūtų tokios taisyklės, kaip tau rodos, kaip tu tvarkytu- 
meis su kompiuteriu? 


DUKTĖ (14 m.). Manau, net jei nebūtų tos taisyklės, pirmiau padaryčiau 
visa kita, ką reikia, ir tik paskui eičiau prie kompiuterio (jis stovl musų 

svetainėj, tai visi pro jį vaikšto), ir tai gal ne kasdien, o kas antrą dieną po 
pusvalandį ar tris ketvirčius valandos. 


JUULAS. Aš to klausiu, nes manau, jog tai lengva suprasti: kai patėvis 
ateina kaip koks policininkas, tai jau savaime sako, nors ir ne visai tiesiogiai, 
kad esi ne tiek jo duktė, kiek nusikaltėlė. Štai aš ir noriu sužinoti, ar taip iš 
tiesų yra, ar tu tiki, kad jūs galit savo šeimoje susitvarkyti ir be policijos. 


DUKTĖ (14 m.). Aš jo ne visada paklausau. Mamos paklausau, o tėčio ne. 
JUULAS. (Juokiasi) 


DUKTĖ (14 m.). Mat mama yra bjauri, o tėtis šiek tiek ištižęs. Kad ir iš 
ryto, kai reikia keltis. Aš nelipu iš lovos, tada ateina tėtis, kokius tris ke- 
turis kartus, o aš vis nesikeliu, tada ateina mama ir aš iš pirmo karto jau 
ant kojų, nes kitaip ji pasidaro bjauri. 


JUULAS. Mama pasidaro?.. Neišgirdau. 

DUKTĖ (14 m.). Ateina mama ir aš kaipmat keliuosi, nes kitaip ji pasidaro 
bjauri. 

JUULAS. Vadinasi, jei tu nesikeli, mama pasidaro bjauri, tai kur čia di- 
džiausias skirtumas? 


DUKTĖ (14 m.). Matai, tėtis - kaip ir niekas. Jis visada įeina ir sako: „Da- 
bar jau kelkis“ ar pan., o aš tik apsiverčiu ant kito šono ir miegu toliau. 


JUULAS. Aha. 

TĖVAS. Bet į mokyklą nueini, ir tai svarbiausia. 

DUKTĖ (14 m.). Kiekvieną dieną. 

JUULAS. Viena vertus, jis nedaro tau jokio įspūdžio, kita vertus, manai, 
kad jis per daug panašus į policininką ir todėl tu priversta gintis sunkiai- 
siais ginklais. 

DUKTĖ (14 m.). Gal ne tiek į policininką, bet elgiasi vis šiek tiek juokingai. 
Mes turim arklių, tai jis man liepia nueiti pas arklius, o kai nueinu į viršų, 
jis jau ir vėl čia pat: „Tada galėtum jau ir tvartą išmėžti.“ Aš retai aplankau 
savo arkliuką, bet kai tik nueinu, bemat ir išgirstu: „Galėtum jau ir tvartą 
išmėžti“, tai žinodama verčiau ir nebeinu, nes tada turėsiu ir tvartą išvalyt. 

JUULAS. Viską supratau. Štai ko man dar trūksta ir ką norėčiau sužinoti: 
ką galėtum pasiūlyti tėčiui? Ką jis turėtų daryti kitaip, kai pagalvoji, ko 
jis iš tiesų nori? 

DUKTĖ (14 m.). Nesupratau. 


JUULAS. Jis ateina pas tave, kaip yra įpratęs, o tu arba imi šaudyti iš 
patrankų, arba pagalvoji: „Nekreipsiu dėmesio į jo žodžius arba išvis ne- 
belankysiu savo arkliuko.“ 


DUKTĖ (14 m.). Kai jis mane sunervina, pirmiausia griebiuosi tų patrankų. 


JUULAS. Taip tai taip, bet juk tai tavo patranka, ji yra tau ant liežuvio! Gal 
turi ką pasiūlyti? Gali ir neturėti, bet man vis atrodo, kad jei tėvai klausi- 
nėja tokius kaip aš, tai kodėl negalėtų ir savo vaikų pasiklausti. Užtat man 
ir smalsu, ar neturėtum ko patarti. 


DUKTĖ (14 m.). Nagi štai, jei aš ką darau, tegul nesako vos po penkių 
minučių: „Baik jau, eik šalin“, vadinasi, nuo kompiuterio, televizoriaus, 
telefono ar kitko. Tai tik dėl aparatūros, bet panašiai ir dėl arklių, štai kur 
problemos. Kai einu į tvartą, kad nesakytų „Išmėžk tvartą“ ir leistų man 
pačiai rūpintis savo arkliu. Manau, jis patenkintas, kad aš rūpinuosi savo 
arkliu, bet užtat tegul nesako, kad turiu dar ir tvartą išmėžti, nes privalau 
rūpintis tik tuo arkliu. 


JUULAS. (Tėvui) Ar tai nesukelia tau minčių? 


TĖVAS. Tam tikrų minčių sukelia, ir jau radau išeitį, tu pati gali tai patvir- 
tinti (podukrai), nes visada baisiai karščiuodavausi dėl tų dalykų, jei kas 
nors nesiseka ar vyksta ne taip, kaip reikia. O pastaruoju metu papras- 
čiausiai kiek mažiau imu į galvą (ne taip griežtai paisau taisyklių, esančių 
mano sąmonėj), ir dabar jau sutariam visai neblogai, reikalai pagerėjo. 


JUULAS. Man beliko vienas klausimas. Štai kas įdomu: kai duktė tampa 
tokia bjauri ir sako, kad tai greičiausiai paveldėjo iš tėvo, 0 po poros mi- 
nučių taria, kad jos mama bjauri, tai aš nebežinau, ar tai gauta iš mamos, 
ar iš tėčio? 

DUKTĖ (14 m.). Bjaurų būdą paveldėjau ne iš tėčio, esu karštakošė kaip 
mama, bet tas kitas piktumas, per kurį dažnai susikivirčiju su tėčiu, nes 
mudu tokie skirtingi, yra iš... 

JUULAS. Dabar kalbi apie tikrąjį tėvą. 
DUKTĖ (14 m.). Taip. 


JUULAS. Čia mums išėjo šiokia tokia painiava. (Tėvui) Ką tu gali pada- 
ryti? Yra keli variantai. Vienam vyrui su keturiomis ar net penkiomis 
moterimis ne taip jau paprasta. 


TĖVAS. Man sekasi visai neprastai, tik kartais susinervinu. Negaliu labai 
skųstis. Jos visos labai šaunios panelės. 


JUULAS. Taigi, bet ir šaunios panelės esti aikštingos. 


TĖVAS. Tai jau kita kalba. Taip, jos aikštingos. Tenka apsišarvuoti, su- 
tramdyti pyktį. 


JUULAS. Patirtis man sako, kad reikia apsisaugoti. 
TĖVAS. Vadinasi, turiu dar kiek pasitobulinti. 


JUULAS. Vienintelė man žinoma išeitis, ir ne tik susiginčijus su 13, 15 
metų vaiku arba penkiamečiu, bet ir su 35 ar 40 metų žmogumi: jei tik 
pajunti, kad per daug skaudini pašnekovą, pasitrauk. Nes alternatyvos tik 
tokios: arba lieki savo pozicijoje kaip koks idiotas ir leidiesi visų apšau- 
domas, arba atsigabeni savo patranką, bet šiuo atveju iš to nieko nebus. 


TĖVAS. Kiltų per daug triukšmo ir nebūtų jokios naudos. 


JUULAS. Pasitraukti, toks mano pasiūlymas. Yra sena patarlė: „Kalk ge- 
ležį, kol karšta“, bet čia ji netinka. Čia reikia palaukti, kol atauš. O jei kaip 
reikiant įkaito, pasitrauk. Jei ne - užsidegsi, ir tavo duktė paskui jausis kal- 
ta. Taip iš tiesų gali apsaugoti ir save, ir ją, ir tai anaiptol nebus silpnumas. 
Tai nereikš, kad negaliu kovoti, negaliu susivaldyti ar pan. Tik paprasčiau- 
siai nežinau, ką daryti, ir kaip toliaregiškas žmogus pasitraukiu. Taip ir 
siūlau elgtis. Kaip tau rodos, gal verta pagalvoti? Ar tai įmanoma? 

TĖVAS. Tokį pasiūlymą jau lyg ir esu girdėjęs, o gal ir pats sumąstęs, ir 
manau, kad man asmeniškai tokiu sunkiu metu geriausia tiesiog atsiri- 


boti. Pasitraukti, ir tiek, nekaitinti atmosferos. Paskui ataušus pradėti iš 
naujo. Man asmeniškai taip geriausia. Apie tai jau ir pats galvojau. 


JUULAS. (Dukteriai) Noriu tavęs paklausti: kai būni tokia susijaudinusi, 
tai negirdi, kas tau sakoma. Ar taip ir yra? 

DUKTĖ (14 m.). Taip. 

JUULAS. Vadinasi, nėra prasmės sakyti tau ne. 
DUKTĖ (14 m.). Tada būna dar blogiau. 
JUULAS. Taip. 


DUKTĖ (14 m.). Bet dabar, man rodos, reikalai jau gerėja. Prieš kokį pus- 
metį buvo dar blogiau. 


JUULAS. Taip, žinau, ir dar galiu tau pasakyti, kai tau bus 50 metų, bus 
dar geriau. (Juokiasi) Bet svarbu ne tai, kad tu tokia negera, svarbu tai, 
kad dėl to tavo tėvui negera. Ir tai, ką jis gali padaryti. Žinoma, jis gali 
tavęs paklausti: „Ar negalėtum manęs apsaugoti nuo to?“ Ir tu atsakysi: 
„Ne, kai jau taip įsikarščiuosim, tada negalėsiu.“ Jis tavęs tarsi prašo, o 
tu atsakai: „Deja, negaliu to prižadėti.“ (Duktė linkteli) Todėl jam tenka 
gintis pačiam. 

DUKTĖ (14 m.). O jis tai gali. 

JUULAS. Iki šiol negalėjo! 

TĖVAS. Na, ne visada. 

JUULAS. (Dukteriai) Jis gali tik tavo vaizduotėje. 


DUKTĖ (14 m.). Aš taip suprantu, nes jis jau suaugęs, jam 37 metai, o man 
14. Jo kur kas didesnė patirtis, tai turi kaip nors pats įstengti. Pavyzdžiui, 
aš nuo jo juk apsiginu. 


JUULAS. Tai kaip, bandysi ar ne? 


DUKTĖ (14 m.). Bet aš vis tiek nesuprantu, kodėl jis pats negali. Pagaliau 
nėra taip jau blogai, aš jau kiek kartų bandžiau kalbėti su juo maloniai. 


JUULAS. Tau ir nebūtina suprasti, pakanka žinoti. Taip jau yra, jis nega- 
li. Dabar mes kalbėjom: jis gali mėginti pasitraukti, kol dar tik šiek tiek 
skaudu, nelaukti, kol bus labai jau blogai. Bet tu klysti manydama, kad 
žmonės, vyresni kaip trisdešimties, gali apsiginti patys. Taip nėra. Va- 
dinasi, jei tu pati gali, tai privalai ginti ir tuos senus žmones. (Juokiasi) 
Suprantu tavo mintį: „Man dar tik 14, todėl daug kas leistina. Dar nepri- 
valau būti kaip reikiant atsakinga ir galiu žaisti kaip noriu. Tam pritarti 
aš negaliu ir nenoriu. Tik noriu tau pasakyti, kad yra ne taip. Vaikas arba 

paauglys gali ką nors pasakyti arba padaryti, nuo ko nei tėvai, nei kiti su- 
augusieji apsiginti niekaip negali ir, deja, dažnai pajunta arba pagalvoja: 
„Bet juk negaliu savo vaikui pasakyti tiesos apie save. Negaliu savo vai- 
kui prisipažinti, kaip man skaudu“ arba „Negaliu apsižliumbti prieš savo 
vaiką“ ar pan. Ta iliuzija, koks turi būti suaugęs Žmogus, nesvetima ir 
daugeliui suaugusiųjų, ne vien tau. Bet čia šnekam apie žalos mažinimą, 
nes jeigu to nebus, jei tėvas neįstengs (apsiginti), tada jums kils bendra- 
vimo problemų. Nebūtinai labai didelių, bet jų bus. O galėtų ir nebūti. Tu 
jau kėlei įdomų klausimą: ar galima tai paveldėti? 


DUKTĖ (14 m.). Gal ne tiek paveldėti, kiek nusižiūrėti. 


JUULAS. Būna ir vieno, ir kito. Tu keturiolika metų gyvenai su savo mama, 
vienuolika — su šiuo vyriškiu, o tikrąjį savo tėvą ar matai? Vargu. 


DUKTĖ (14 m.). Retai. 
JUULAS. Ar taip buvo visuomet? 


DUKTĖ (14 m.). Ne, seniau dar mama tuo pasirūpindavo, o dabar aš jau 
vyresnė. Bet dėl jo kyla visokių problemų. 


JUULAS. Dabar užduosiu sunkų klausimą. Į ką tu panašesnė išvaizda, 
būdu ir kitkuo, į motiną ar į tėvą? 


DUKTĖ (14 m.). Veikiau į tėvą. 
JUULAS. (Motinai) O tau kaip atrodo? 


MOTINA. Randu daug savo bruožų, bet dabar ji jau keičiasi. Ką tik pati 
sakė, kad iš tiesų yra labai panaši į tikrąjį tėvą. Aš irgi tai minėjau, gal 
net dusyk. 


DUKTĖ (14 m.). Dabar — taip, bet ne visada. 

MOTINA. Dabar jau taip, jau keičiasi. Dabar tu jau daug kuo panaši į 
tikrąjį tėvą. 

JUULAS. Į tėvą? 


MOTINA. Taip, į tikrąjį tėvą. Tai, man rodos, ir yra didelė mūsų šeimos 
problema, tas jos panašumas, ji visai kitokia nei dabartinis mano vyras, ir 
dėl to mums kyla daug sunkumų. 

JUULAS. Ir man atrodo, kad stinga pusiausvyros tarp dviejų tėvų. Tau de- 
rėtų kiek labiau „patašyti“ savo tikrąjį tėvą, o patėvį gal truputį mažiau. 


DUKTĖ (14 m.). Ne kažkiek ir jį tašau, bet tikrojo tėvo neleidžiu sau nė 
tiek paliesti. 


JUULAS. Taip, suprantama. 


DUKTĖ (14 m.). Pastarąjį kartą sakiau jam, kad jis visai kaip paauglys, 
tada jis vėl užsiožiavo ir tarė: „Nuostabu, kad taip manai, bet mesk tai 
iš galvos. Man taip neatrodo.“ Kartais jis elgiasi kaip mano šešiametė 
sesutė. 


JUULAS. Bet tai reiškia, kad tavo patėvis kai kada gauna pylos daugiau, 
nei iš tiesų yra vertas, ir tai natūralu. 


TEVAS. Taip ir turi būti, į ką gi ji daugiau kreipsis? Juk tikrojo tėvo ne- 
paauklės. 


JUULAS. (Motinai) Dar turim laiko, jei esi parengusi kokių klausimų. 


MOTINA. Pereiti dabar anaiptol nėra lengva. Manau, kad mano vyres- 
nioji daug išlieja ant patėvio tokių dalykų, kurių jis nenusipelno. 


DUKTĖ (14 m.). O jis taip pat išlieja ant manęs. 


MOTINA. Taip, ir jis - ant jos, kas tiesa, tai tiesa. Įsiunta ant manęs, kas 
be ko, ir išlieja pyktį ant jos. Mums tai ne retenybė. Ir tai atsiliepia visai 
šeimai, kai abu tėvai nebesusivaldo. Juk mudu stačiai pervargstam, dar 
ir tas kūdikėlis, ir tas nuolatinis cirkas su vyriausiąja dukra. Neberandam 
išeities. 

JUULAS. Koks ten dar nuolatinis cirkas su vyriausiąja dukra? 


MOTINA. Nagi, kaip žinoma, paauglė, ir tiek. Reikalavimai be paliovos: 
„Noriu to, noriu ano.“ Mesteli man lyg tarp kitko: „Ar galima?“, o aš 
užsiėmusi visai kitais dalykais, bet dabar jau įpratau atsakyti: „Gerai, aš 
pagalvosiu“, kad pasilikčiau šiek tiek veiksmų laisvės. Pastaruoju metu 
sekasi lyg ir neblogai, bet ne visada, ir vaikai vis kvaršina galvą. Many- 
čiau, kad tai nėra gerai. 

Tikrai sunku pasakyti, nuo ko turėtume pradėti. Daugybė rūpesčių 
ir dėl tos suvestinės šeimos, kurioje netruks atsirasti dar viena karta, ir 

dėl mokyklos, dėl asmeninės atsakomybės — temų daugybė. Ir viskas 
vienu metu. Kur čia nepaleisi iš akių vyresnėlės, kai dar turi šitiek ma- 
žiukių? 

JUULAS. Pasakyk man, ką galvoji. Kokių yra galimybių atsikratyti kai 
kurių rūpesčių? 

MOTINA. Man sunku pasakyti, kaip ir tiems, su kuriais kalbėjaisi pir- 
ma. Gal, sakyčiau, mokyklos reikalais lioviausi rūpintis. Paskui prasidėjo 
vaikštinėjimo laisvė - kiekvienas eina sau, kada nori. To dar negaliu pa- 
leisti iš akių, per daug baiminuosi. 


JUULAS. Pavaikštinėti, draugų aplankyti? 


MOTINA. Taip, į Miuncheną, vienoms važiuoti į didmiestį: mes juk gy- 
venam kaime. (Duktė: Dienos metu.) Ji norėtų važiuoti tik su drauge, 
manau, kad tai paprasčiausiai dar per anksti. Tad vis kyla klausimų, kas 
leistina daryti vienoms. Kita tema, kuri neduoda man ramybės, tas triukš- 
mingas kalbėjimas, vis rėkte ir rėkte, jis juk erzina visus, net ir mažąsias. 
Taigi, viską kartu sudėjus, tiesiog beprotiškai sunku mūsų namuose iš- 
tverti. O dėl paauglių - man kai kada išties gaila, kad nebelieka to gražaus 
bendravimo su mažylėmis. 


JUULAS. Tu vis vardijai tuos punktus, apie kuriuos manai: šito negaliu 
palikti be priežiūros. 


»-w-- 


perėjo į kitą mokyklą ir turi draugių, kurios man visiškai priimtinos, o 
anksčiau to nebuvo. Užtat dabar galiu ja pasitikėti. 


JUULAS. Turiu pasakyti, kad ne vyriausioji jūsų duktė kelia man rūpestį. 
Jos gyvenimas klostosi taip, kaip, mano nuomone, ir turi klostytis. Mano 
rūpestis — tu. Nes, regis, tau visai nesaldu. 


MOTINA. Šiuo metu tikrai ne. 
JUULAS. Ir kiek jau trunka šis metas? 
MOTINA. Jau kokį pusmetį man tikrai labai sunku ir trūksta jėgų, taip. 


JUULAS. Ar galėtum įsivaizduoti, kaip jau nuo rytojaus visa tai galėtų 
pagerėti? 

MOTINA. Šią valandėlę nelabai įsivaizduoju. Aš tiek įklimpusi į kasdie- 
nybę, kad net negaliu įsivaizduoti. Nebent kas nors pagelbėtų. 


JUULAS. Taip, negaliu tau nieko patarti. Norėčiau tik sužinoti, ar galėtum 
žvelgdama į tolesnę ateitį tarti: „Ką gi, dabar turiu dar dešimtį metelių iš- 
tverti, o paskui gal jau bus viskas praėję.“ Ar ieškotum sprendimo dabar? 


MOTINA. Vis dėlto ieškočiau, kaip suktis jau dabar, nes būtų gaila pa- 
sakyti: „Ištverk dar dešimt metų ir tų bėdų nebebus.“ Ne, man tai visai 
netinka. Iš tiesų norėčiau padaryti, kas tik įmanoma, iš to, kas yra, tikrai. 
Turiu omeny mudu, juk abiem tai labai svarbu. 


JUULAS. (Tėvui) Gal turi ką pasiūlyti? Pakalbėkim taip, tarsi jos čia ne- 
būtų. Ar neturi minčių, ką galėtų padaryti tavo žmona dėl savęs pačios 
arba kas nors dėl jos, kad taptų lengviau? 


TĖVAS. Ji gali nebent pati sau leisti kiek atsipalaiduoti, kad tiek nesi- 
graužtų, kad mažiau baimintųsi dėl mokyklos, nes vaikai juk auga, kad 
būtų, taip sakant, ramesnė. Mat aš tikiu, jog vaikai nėra dabar visi taip 
sugadinti, kad neberastų kiekvienas savojo kelio. Net ir dėl vyresnėlės 
neabejoju, kad susitvarkys pati. Galiu tik pasakyti, kad ji (motina) turėtų 
šį tą leisti ir sau. Ji jau bando nebebūti tokia amžinai prislėgta ir baimin- 
ga, nes ją tai irgi smarkiai slopina. 


JUULAS. Aš juk ir klausiau: „Ką ji galėtų padaryti dėl savęs pačios?“ Ar 
gali įsivaizduoti dar ką nors kita? 


TĖVAS. Aš, deja, galiu tik iš šalies žiūrėti, kuo galėčiau padėti, kartais tai 
nesunku pamatyti, arba daugiau ją paremti ką nors pats padarydamas. 
Bet aš ne taip įsibaiminęs kaip ji. Juk mūsų tikslas bendras, mudu norim 
kartu pasistengti, kad vaikai užaugtų dori ir be didelės žalos įveiktų visas 
kliūtis. O čia tegul ji pati pasako, ko norėtų sau, arba kaip jai mažiau visko 
bijoti dėl paauglių ar visų kitų dalykų. Nes juk mes dar, galima sakyti, 
tik pradedam. Turim ketvirtąjį. Vyriausiajai dabar 14, antrajai jau 10 ir ji 
pradeda po truputį reikštis, ir bus dar visko, taip man rodos. 


JUULAS. (Motinai) O kaip tu įsivaizduoji? Ką tu galėtum, bent teoriškai, 
nuveikti savo labui, kad tau būtų lengviau? 


MOTINA. Prieš du mėnesius pabandžiau groti nauju instrumentu, ir tai 
man, kaip pastebiu, yra lyg iškrova, kurios griebiuosi retkarčiais, ir tai 

man padeda. Įsigijau naują gitarą — išpildžiau vaikystės svajonę, ir tai 
per tuos du mėnesius šiek tiek praskaidrino mūsų atmosferą. Leidžiu sau 
kokį kartelį pasėdėti ketvirtį valandos ant sofos ir paskambinti. Šiaip ga- 
limybių lyg ir nematau, nes mažosioms dar labai manęs reikia. Deja, taip 
jau yra. 


JUULAS. Kiek metų tavo mažosioms"? 
MOTINA. Jauniausiajai - vos pusantrų. 


JUULAS. Puiku, vadinasi, tu gali jau ir jai duoti daugiau laisvės. Dar po 
pusmečio ji norės viską daryti pati, ir tai jau taps problema. Manau, jeigu 
kalbėtume su tavo artimaisiais, tavo vaikais, vyru ir t. t., ir paklaustume: 
„Kokia geriausia jos ypatybė, koks jūsų mamos, jūsų žmonos būdo bruo- 
žas patraukliausias?“, jie atsakytų: „Mokėjimas džiaugtis“. Ar ir tu pati 
taip manytum? 


MOTINA. Negi manai, kad turiu kuo džiaugtis? 
JUULAS. Taip, čia yra daug džiaugsmo. 
MOTINA. Tikrai, aš labai džiaugiuosi savo vaikais ir daugeliu kitų dalykų. 


JUULAS. Taip, tikiu. Ir norėčiau, kad tu daugiau džiaugtumeis savo pa- 
čios gyvenimu. Dabar tu vis dar jautiesi nepatenkinta, bet tai jau pamažu 
traukiasi. Džiaugsmas pamažu slopsta, ir jam sulaikyti nepakanka ketvir- 
čio valandos per dieną. Dabar užduosiu tau siaubingą klausimą. Prisipa- 
žink visai atvirai: ar tu jautiesi kaip vieniša motina, auginanti vaikus su 
geru padėjėju"? 

MOTINA. Tvirtai galiu atsakyti, taip. 


JUULAS. Neketinu dabar kalbėti apie priežastis, tik apie tai, kokių vaistų 
tau reikėtų. Tikiu, kad vyras padaro labai daug, bet tu už visą cirką at- 
sakai pati viena arba bent taip jautiesi. Aš irgi manau, kad atpalaiduoti 
tave nuo atsakomybės arba, kaip ją vadina tavo vyras, baimingumo gali- 
ma nebent naktį, kai tu miegi! (Juokiasi. Tėvui) Tikiu, kad tu sakai tiesą, 
bet kažkas čia ne taip. Juk tu kalbi ir apie tai, ką ji turi daryti pati viena, 
oji ir be to per daug daro viena. Vadinasi, reikia pasidalyti atsakomybe. 
Vaikai — vienintelis tėvų rūpestis, už kurį abu gali būti atsakingi šim- 
tu procentų. Kuris rūpinasi namais, pirkiniais, automobiliu, veja ir t. t., 


112 


daugiau ar mažiau pasiskirstoma, ir už kiekvieną dalyką iš esmės atsako 
vienas. Bet čia kas kita. Ir man rodos, kad būtų labai gerai, jei tu po tru- 
putį imtumeis vis daugiau atsakomybės. Žinau, to proceso pradžioj tu 
nelabai įtiksi. Esu įsitikinęs, kad tavo žmona viską labai gerai apžvelgia, 
dėl visko turi tvirtą nuomonę, aiškius vertinimus ir tiksliai žino, kaip 
viskas turėtų būti. 

TĖVAS. Taip, ji tai žino. 

JUULAS. Tai reiškia, kad būti jos partneriu ne taip paprasta. Galima per- 
imti truputį krūvio, retkarčiais šį bei tą padaryti, po ketverto valandų 
grįžti prie savų reikalų ir t. t., visa tai įmanoma. Bet kas kita - imtis visos 
atsakomybės ir tarti: „Dabar tai darysiu aš, ir darysiu taip, kaip noriu ir 
kaip įsivaizduoju, o tu, jei turi kokių pastabų, gali apie tai parašyti knygą, 
ir kai aš išeisiu į pensiją, gal tą knygą ir paskaitysiu.“ 


TĖVAS. Aha. 


JUULAS. (Motinai) Taip reikia. Nes kaip tik tai ir pamažu žlugdo tavo 
gyvenimo džiaugsmą: kad tu iš esmės būni vieniša, net turėdama tokią 
gausią šeimą ir atidavusi tiek gyvenimo energijos vaikams, dviem san- 
tuokoms. Dabar tau turi būti už tai atlyginta. O to atlygio tu ir nesulauki. 
(Tėvui) Dabar man reikia Žinoti, ar tu nutuoki, apie ką kalbu? 


TĖVAS. Taip, veikiau jaučiu, tik ne visada man pavyksta išreikšti. Kuo 
aiškiausiai jaučiu širdimi, kas turima omeny, ko jai reikia ir ką ji kasdien 
padaro dėl vaikų. Gerai jaučiu ir vis žiūriu, kur kuo galėčiau padėti, kaip 
jai pagelbėti. Bet, kaip jau minėjau, pats neaugau tokioj šeimoj, mani- 
mi niekas nesirūpino, todėl man nelengva perprasti tokius dalykus, nors 
bandau kiek galėdamas. Tikiuosi, kad ji tai žino ir pastebi. 


JUULAS. Taip, be abejo! Juk šnekam apie tavo žmoną, kuri už viską atsa- 
kinga, bet savimi pasirūpinti negali. Ji gali tarti ne, jei kas nors jos aplin- 
koj yra ne taip, tą ji sugeba. Bet pasakyti ne, kuris reikštų taip, dėl savęs, 
dėl savo poreikių, tas jai sunku. Tą ji turi įveikti pati ir sulaukusi paramos 
padarytų tai sėkmingai. Bet parama būtina, nes kitaip ji vis aiškinsis arba 
teisinsis: „Kas nors turėjo tai padaryti, o tas kas nors - tai aš.“ To išmokti 
sunku, tam prireiks viso artimiausio dešimtmečio. (Motinai) Galima rasti 


laisvų minutėlių, kaip kad tu darai dabar, gal ir laisvų valandų, net laisvų 

dienų, visa tai gerai, bet tai, deja, tik atokvėpis, jo neužtenka. Tu atiduodi 
vaikams daugiau, negu jiems reikia. Ar gali patikėti? 


MOTINA. Taip, galiu. 
JUULAS. Puiku, tada aš patenkintas. 
MOTINA. Taip. 


JUULAS. Šaunu. Vaikai gavo viską ir gauna toliau, bet dabar reikia pasi- 
rūpinti, kad ir tu turėtum, ko tau reikia. 


MOTINA. Ne kažin kiek man ir reikia. Šiek tiek mažiau atsakomybės, ir 
jau gerai. Tą tu labai teisingai pastebėjai. 


JUULAS. Deja, tu ne truputėlį pagadinta, bet visai sugadinta. Kai žmogus 
sako: „Man reikia visai nedaug“, tai netiesa. Tau reikia labai daug. 


MOTINA. Gerai jau, pasakysiu atvirai: reikia daug. 
JUULAS. Tau ir priklauso! Tu nusipelnei! Jau seniai. Argi ne? 
TĖVAS. Labai ačiū. 


Penkta šeima 


Kompiuteris ir žiniasklaida 


DALYVIAI: motina, tėvas, duktė (17 m.), sūnus (13 m.) 


JUULAS. Nagi, kas bus dabar? 


MOTINA. Taip, daugelis mūsų temų jau aptartos. Bet mes turim didelę 
problemą, kuri man kelia labai didelį nerimą - tai žiniasklaidos priemonės 
šeimoje. Mano sūnus į jas labai įnikęs, ir man, neslėpsiu, sunku su juo ly- 
gintis, nes dirbu su asmeniniu kompiuteriu ir mažai žiūriu televizorių, bet 
jo ir nepasigendu. Man sunku suprasti tą susižavėjimą kompiuteriniais 
žaidimais. Dabar svarstom klausimą, ar reikia televizoriaus kiekviename 
kambaryje. Ir jaučiuosi jau pakankamai prisitaikiusi, matau, kad galiu 
ji gerokai paremti ir suprasti, taigi ir leisti, nes iš savo pačios vaikystės 
žinau, kad negerai ką nors visiškai uždrausti. 

Kita vertus, čia iškyla vertybių problema. Kiek dera žiūrėti televizo- 
rių, ar jis jau iš tiesų gali pats tai spręsti, ar žino saiką? Nenorėčiau visą 
popietę sėdėti jo kambary ir kontroliuoti. Tas pats, žinoma, ir dėl kompiu- 
terio. Štai kas mums dabar aktualu. 


JUULAS. Kai kalbi apie vertybių konfliktą arba vertybių problemą, ką tai 
reiškia? Kokios yra tavo vertybės? 


MOTINA. Visai atvirai kalbant, man giliai įsišakniję: per daug yra blogai. 
Vidinis balsas sako, kad kas per daug, tai vaikams kenkia. Norėčiau jį nuo 
to apsaugoti, kad ir nuo besaikių kompiuterinių žaidimų arba televizijos 
laidų, kurios, mano manymu, jam netinka. 


JUULAS. O kas yra gerai? 
MOTINA. Tai daro jam neigiamą įtaką, kenkia jo raidai. 

JUULAS. Vadinasi? 


MOTINA. Taigi, kaip čia pasakius?.. Sunku. Ar jis gali be to apsieiti, be 
tų kompiuterinių žaidimų, dažnai tokių žiaurių. Ar paskui jis neims taip 
elgtis ir gyvenime? Kada nors? 


JUULAS. (Sūnui) Ar galėtum trumpai atsakyti mamai? 


SUNUS (13 m.). Manau, kad dabar ne taip jau ir blogai, nes aš, pavyz- 
džiui, dar ir sportuoju, bendrauju su draugais ir pan. Aš gi nesėdžiu visą 
dieną prie kompiuterio, reikia dar ir pamokas paruošti. Todėl manau, kad 
nėra didelės problemos. Juk užsiimu dar ir kitais dalykais. 


JUULAS. Ką manai apie tai? 

MOTINA. Taip, nėra blogai. 

JUULAS. Tačiau? 

MOTINA. Kartais man vis dėlto per daug (juokiasi). 
JUULAS. Todėl ir klausiu. 

MOTINA. Aha. 


JUULAS. Nes viena yra pasakyti: „Kartais man per daug“, o kas kita — 
„Kartais tau per daug“. 


MOTINA. Kaip, jam per daug? 


JUULAS. Taip, nes juk svarbu ne tai, kad tau per daug. Kitaip sakant, tai 
neturi nieko bendro su jo raida. (Tėvui) O dabar norėčiau išgirsti tavo 
nuomonę apie tai. 


TĖVAS. Mano požiūris į vertybes šiek tiek kitoks, būtent: „Televizija — 
blogai“ yra per aštrus vertinimas, man taip neatrodo. Mudu (sūnus su 
tėvu) dažnai apie tai pasišnekam, ir ypač apie televizijos kokybę. Mane 
labiausiai piktina tos žemiausio lygio laidos, pratinančios prie tokių da- 
lykų, kurie man paprasčiausiai nepriimtini. Tai vienas dalykas. O kitas 
dalykas, su kuriuo labai dažnai susiduriu, dėl televizoriaus dabar nebe 
tiek, dažniau, kai jis sėdi prie kompiuterio, yra toks: jis iš pradžių sako 
eisiąs dabar truputį pažaisti, prasiblaškyti, o paskui grįžta arba visai įnir- 
šęs, arba apsvaigęs. Tada jau, suprask, kažkas jam pakenkė, bent jau tą 
valandėlę. 

JUULAS. (Sūnui) Ar atpažįsti save tame pasakojime? 


SUNUS. Taip, kartais pasitaiko, bet sakyčiau, kad vis dėlto ne taip jau 
dažnai, ne tokia jau čia ir problema. 


JUULAS. Gerai. 


TĖVAS. Ir dar kas man šovė į galvą: atsitinka taip, kai nėra, kas primintų, 
kas reikia, jis meta viską, ką turi padaryti. Vadinasi, jeigu būčiau šalia, jis 
tai atliktų, bet kai lieka vienas, tai kompiuteris arba televizorius nugali, 
taip nutinka abiem (sūnui ir dukteriai) - jie viską pamiršę mieliau sėda 
prie televizoriaus ir Žiopso išsižioję. 

JUULAS. Ar Žinai, kada taip atsitinka, tas lūžis? 


TĖVAS. Žinoti nežinau, man paaiškėja tik tuomet, kai ganėtinai ilgai ste- 
biu. Spėju, nors širdies gilumoj gal ir nenorėčiau pripažinti, kad yra taip: 
jeigu jie galėtų Žiūrėti televizorių tiek, kiek jiems patiems atrodytų gana, 
tai nieko nedarytų, nes „neprivalėtų“. Tai turbūt toks dalykas, kuris irgi 
prisideda. 


JUULAS. To nebeliks, jei tik mums visiems gerai seksis, ir kai juodu patys 
susilauks vaikų, tada tai praeis. Ne anksčiau. Suprantu tuos svarstymus, 
juk visa tai dar nauja, dėl to ir specialistai nesutaria. Neturiu supratimo, 
kada pakanka, kada per daug. Žinau tik štai ką: visada esti dalykų, pa- 
vojingų kai kuriems jaunuoliams, tad eksperimentuojama, stengiamasi 
jų išvengti ir žmonės arba tampa aukomis, arba ne. Ir nesvarbu, ar kal- 
bama apie kompiuterinius žaidimus, ar apie televiziją, narkotikus, al- 
koholį, seksą. Viskas priklauso nuo to, ką vaikai patiria per pirmuosius 
aštuonerius ar dešimt savo raidos metų. Iš esmės dabar kalbam štai apie 
ką: ar mūsų vaikai gali pasimokyti iš mūsų patirties? Kiek suprantu, tai 
neįmanoma. 

TĖVAS. Šioje srityje tikrai ne, nes patirties dėl televizijos gal ir turim, bet 
ne tokios gausios kaip dabar. Ir apie kompiuterį turėčiau pasakyti, jog 
žinau, koks jis populiarus, bet žaisti su juo... Esu žaidęs nebent kortomis, 
bet tikrai ne daugiau. Patirtį jis turi kaupti pats, turbūt todėl ir yra taip, 
kad mes tik baimingai stebim, kas dabar bus? 


JUULAS. Pradėsiu nuo to, kad dabar turite taisyklių. Ir abu jūsų vaikai 
su tuo sutinka, tai yra vadovaujasi tomis taisyklėmis. Todėl šiuo metu 

nėra pagrindo ką nors keisti. Jeigu juodu nebesilaikys taisyklių ir dėl to 
kasdien arba triskart per savaitę kils rimtas konfliktas — tai, ką vadinu 
destruktyviais konfliktais, tai yra tokiais, kurių vis dažnėja, kyla dėl to 
paties ir abiejų šalių tonas darosi vis piktesnis, tada prireikia permainų. 
Šiandien galim pasakyti: abu tėvai yra nustatę taisykles ar taisyklių rin- 
kinius, ir abu vaikai su jomis sutinka, tai tegul taip ir lieka. Permainų 
nereikia. Tačiau ateina diena, kai paaugliui labai sunku, nes tenka rinktis: 
„Ar visada liksiu klusnus, ar turėsiu meluoti motinai?“ Ir, man rodos, ta 
diena vis artėja. O mums, tėvams, labai svarbu apsispręsti, ko mes iš tie- 
sų norim. Ar norim, kad vaikai mums meluotų? Yra tik viena priežastis 
vaikams meluoti, būtent kai jie žino arba nujaučia: „Tėvai nesusitaikys su 
tiesa, tai verčiau pameluosiu! Tėvus apims siaubas arba neviltis, jei pa- 
sakysiu, jie verks arba barsis, tai bus geriau, jei nesakysiu.“ Tada lengva 
ir įprasti, kad retkarčiais pro šalį eis „policininkas“ ir tars: „Aha, tu jau 
ir vėl nusižengei“, o paauglys atsakys: „Oi, atsiprašau, man netyčia taip 
išėjo.“ Porą valandų jam bus nesmagu, paskui praeis. 

Manau, kad tėvų vaidmuo turėtų būti kitoks, gal ir svarbesnis. Juk mes, 
tėvai, pažįstam savo vaikus ir labai greit pastebim, ar gerai jiems sekasi, 
o gal nelabai. Ar sutari su mokytoju, draugais, ar nenusivylei atostogo- 
mis? Kartais mūsų įspūdis būna visai klaidingas, bet mes domimės, ir tai, 
mano manymu, svarbu. Nes paaugliui tenka labai anksti ir labai dažnai 
pačiam rinktis: ko aš noriu, ko nenoriu? Ar dabar man per naktį Žaisti su 
kompiuteriu, ar ruošti pamokas? Prireikia ne tik moralės požiūriu įver- 
tinti sprendimą, bet ir savo kailiu patirti. Jei ta patirtis pasirodo besanti 
bloga, reikia Žinoti, kad tėvai pasirengę tave išklausyti, kad galėsi su jais 
apie tai pasišnekėti. Tai padeda susidoroti su ta bloga patirtim. Manau, 
kad tai labai svarbus tėvų vaidmuo, nes jeigu jie tik nustatys draudimus 
ir taisykles, o jų nebus laikomasi, nebeliks ir dialogo galimybių. Liks tik 
klausimas: „Ar tu vakar nusižengei, ar ne?“ Tada teks kalbėti apie tai, ką 
tėvai ir pedagogai labai švelniai vadina pasekmėmis — iš tiesų tai baus- 
mės. Taip bematant užsidaro ydingasis ratas. Būna tėvų (rečiau - mamų), 
kurie ir patys mielai žaidžia kompiuteriu; tai suteikia progą susėsti kartu 
su vaiku, pažaisti ir sužinoti: kas tai iš tiesų yra ir kaip tai veikia mane? 
Jei yra laiko ir noro - Žaisk. Jei ne, tai tegul paauglys pats nusprendžia, ar 
reikia Žaisti, ar nereikia. 

Baisu ir pagalvoti, kas įvyko per pastaruosius 20 metų. Paaugliai vis 

rečiau renkasi dvilypį gyvenimą. Kai man buvo 14 metų, nebūčiau galė- 
jęs išsiversti be dvilypio gyvenimo. Vieną mano gyvenimo pusę žinojo ir 
tėvai, o apie kitą, svarbiausiąją, jie net nenutuokė. (Motina: Pažįstamas 
vaizdas. Taip ir yra.) O dabar daugelyje šeimų, ačiū Dievui, atmosfera 
visai kitokia, yra visai kitokių galimybių, būna kur kas daugiau vaisingų 
pašnekesių, diskusijų ir t. t. O juk tai reiškia, kad paaugliai ateina ir pasi- 
sako, ko nori, ir daro tokius dalykus, apie kuriuos mes net savo nuomonės 
neturim. Mūsų laikais tokių dalykų nebuvo. 

Kai jauna mergaitė pirmąsyk įsimyli, mums aišku, ką jai pasakyti. Ar 
sakysim, ar ne, vis tiek tai įvyks, taip buvo visais laikais. Bet dabar ateina 
jaunimas ir sako: „Mes norėtume tuo užsiimti savo draugijos viduje, ne už 
jos ribų, kad nereikėtų apie tai meluoti. Ar galima?“ Į tai sunku atsakyti, 
mūsų kartos tėvams tai nauja, čia jūs pionieriai, pradininkai! Kaip elg- 
tis? Ką sakyti? Šeimoje, kurioje apskritai vyrauja gera atmosfera, reikėtų 
įvertinti, kaip svarbu vaikams jausti tėvų paramą, kai kyla sunkumų. Tai 
gali gerai išreikšti žodžiais ir tarti: „Kas man sunku“, tą Žinos abu vaikai, 
tai padarys įspūdį, to jie nepamirš jau rytojaus dieną ir tau neprireiks to 
nuolat kartoti. Nežinau, ar taip tu ir elgiesi, bet... 


MOTINA. Taip, Žinoma. 


JUULAS. Bet nereikia to nuolat kartoti, nes jie tai ir patys Žino, ir tai esti 
svarbus argumentas, nusveriantis jų sprendimus. „Vadinas, apsispren- 
džiau taip“ reiškia ir dar vieną dalyką: „Vadinas, apsisprendžiau prieš 
motinos valią“, o tai nėra taip paprasta, net ir atmetus vadinamąsias pa- 
sekmes. Būdamas tėvas arba motina, stebėčiau savo santykius su vaikais, 
vertinčiau juos ir klausčiau save: „Ar esu ramus dėl santykių su sūnumi, 
ar jaučiuosi gerai, randam bendrą kalbą, ar galim ir kartu patylėti?“, ir jei 
šie dalykai klostosi iš esmės gerai, tada teįvyksta bet kas, kad ir kas nors 
baisaus. Nelengva rasti žmogų, kuriam tarp 14 ir 19 metų nebūtų nuti- 
kę kas nors baisaus. Gal jis per daug geria, gal ne su tuo miega, gal turi 
draugų, kurie anaiptol nėra draugai, ir pan. Visko atsitinka, o mes, tėvai, 
liekam tik užjaučiantys žiūrovai. (Motina: Taip.) Galim tik pasirūpinti, 
kad būtume netoliese, pasirengę visa tai stebėti. 

Prieš 20 metų, kai pasirodė pirmosios kruvinosios vaizdajuostės, tik- 
rai žiaurios, turėjom grupę dar visai jaunų vaikų - nuo dešimtmečių iki dvy- 
likamečių, - kurie kasdien sueidavo krūvon ir valandų valandas žiūrėdavo 

tuos filmus. Aš su jais susitariau: „Esu paskirtas dirbti jūsų mieste. Tėvams 
nepatinka toks jūsų elgesys. Apie tai nenoriu su jumis diskutuoti, bet pra- 
šau padaryti man paslaugą. Aš negaliu žiūrėti tų vaizdajuosčių, mane nuo 
jų pykina, todėl man reikia jūsų pagalbos. Mes turim tokių atsipalaidavi- 
mo specialistų, tai yra pedagogų, kurie labai daug žino apie stresą, kūną ir 
visa kita.“ Ir paaugliai man padėjo. Kokį dešimtį kartų tie atsipalaidavimo 
pedagogai vedė pusvalandžio pratybas su paaugliais, o paskui jie jau pa- 
tys vieni žiūrėjo tas vaizdajuostes. Po truputį, per tris mėnesius, jie liovėsi, 
nes fiziškai jautė: „Kai žiūriu tas vaizdajuostes, visas įsitempiu, tai man 
nemalonu.“ Bet reikia įgusti pačiam tai pajusti ir pačiam patirti. O mes, 
taigi tėvai arba mokytojai, galim labai sutrukdyti tą pažinimo procesą, kai 
elgiamės kaip visažiniai, nes taip nieko nebeišmoksi: tie seniai vis trukdo ir 
tenka nuo jų gintis - kur jau čia mokysies. Nesakau, kad yra paprastas at- 
sakymas, bet esu įsitikinęs, kad daugumos tėvų norai, poreikiai, ambicijos 
reiškia tą patį: jie nori neprarasti ryšio su paaugliais, nori santykius su jais 
plėtoti dar daug metų. Ir tai, mano nuomone, svarbiausia. 

Svarbu ir detalės. Imkim tai, apie ką tikrai žinome. Ar heroinas pavo- 
jingas? „Taip, jis pavojingas“, — taip galima ir atsakyti, jei paklaustų. Ir 
pridurti: „Ar jūs tai žinot?“ — „Taip, mes žinom.“ Ir tada galbūt... Bet nej- 
manoma padaryti taip, kad jie nesusidurtų su tais dalykais, to negali būti. 
Kaip kad kalba jūsų sūnus: „Aš puikiausiai Žinau, kaip suaugusieji neri- 
mauja ir ką fantazuoja apie mūsų žaidimus: kad mes atsiskiriam, tampam 
vieniši, netenkam socialinio bendravimo įgūdžių, kad nebesivysto mūsų 
kūnas ir t. t.“ Jis visa tai Žino ir gali į tai atsakyti. Vadinasi, jeigu jis ūmai 
liaujasi bendrauti su draugais, sportuoti ir t. t., tuomet jam tikriausiai 
bent trumpam reikalingi tėvai, kad pasakytų: „Tau kyla pavojus“ arba 
„Matom, kad tu kai ką apleidai, ir mums dėl to neramu“. 


MOTINA. Taip, gerai. 


JUULAS. Kol vaikai maži, tėvai taip daug apie juos Žino ir išmano: kas vai- 
kams naudinga, kas teisinga, ką reikia daryti. Vargšai vaikeliai negali lavė- 
ti, jie priversti išvien tarnauti tėvams ir kalbėti: „Aš pats, aš pats, aš pats, 
aš valgau kaip reikia, augu kaip reikia...“ Tėvai nori, kad viskas būtų trejais 
metais anksčiau nei išvis įmanoma, nors to negali būti. Mes turim per daug 
planų. Man pasisekė: kai mano sūnui buvo 14 metų, jis lankė mokyklą už 
25 kilometrų nuo mūsų namų, didmiestyje. Kai eidavo su draugais pasi- 

vaikščioti, žiūrėti vaizdajuosčių, į kiną, švęsti, namo negrįždavo. Jis visą 
laiką nakvodavo pas ką nors, tai buvo jam labai naudinga ir, tiesą sakant, 
mums, tėvams, taip pat. (Juokiasi) Mums nebuvo reikalo viską žinoti. Aš 
pats buvau jūrininkas, plaukiojau laivais, ir jeigu mano motina būtų ma- 
čiusi, ko tik aš nepridariau 15-17 metų, ji būtų jau kelissyk nusižudžiusi, 
garantuoju, ir aš džiaugiausi, kad ji neplaukiojo su manim. (Juokiasi) 

Visiems aišku, ką judu galvojat, kas judviem svarbu, Žino tai ir abu 
jūsų vaikai. Jei sūnus jums sako: „Dvejus metus aš kiek galėdamas tai- 
kiausi prie tų taisyklių, o dabar pageidaučiau šiek tiek daugiau laisvės“, 
jūs galit sutikti arba nesutikti. Ir tada tegul jis elgiasi, kaip nori. Arba 
reikės įrengti kalėjimą be kompiuterio. Bet šiais laikais net ir Žmogžudžiai 
savo vienutėse turi kompiuterius. O dabar norėčiau sužinoti, ką judu apie 
tai manot. Aš jau tiek prišnekėjau! 


MOTINA. Man labai džiugu girdėti tai, ką tu sakai. Juk visa tai yra ir 
mano galvoj, bet, žinoma, man svarbu girdėti ir mokyklos nuomonę; 
mokslininkų, smegenų tyrėjų nuomonė gal ir kitokia. Bet man rūpi mano 
vaikai, todėl tai padrąsina ir skatina jais pasitikėti. 


JUULAS. Apie smegenų tyrėjus pasakyčiau, kad mes jau gerokai paga- 
dinti. Mūsų dienomis tūkstančiai paauglių ir suaugusiųjų skundžiasi, kad 
jiems spengia ausyse, dėl to kalti MP3 grotuvai, iPodai ir t. t., bet apie tai 
be krašto! Pavojingi asmenybei. Turiu omeny, kad dėl MP3 grotuvų turim 
įrodymų, o kaip kompiuteriniai žaidimai žaloja asmenybę, įrodymų nėra. 
Yra tyrimų, liudijančių, kad vaikams ir paaugliams, kurie visą laiką per 
televiziją mato smurtą ir karą, paskui lengviau duoti valią ir savo pačių 
agresyvumui. Manau, jog tai tiesa. Daug kas priklauso nuo vaikų savi- 
jautos, šeimos atmosferos ir socialinių ryšių. Jei visi tie dalykai normalūs, 
tada pavojus minimalus. (Jaunimui) Gal norit ką pasakyti pabaigoje? 


DUKTĖ. Manau, kad tas potraukis, ko gero, nuslops, jei mes patys imsi- 
mės atsakomybės. Dabar yra viskas gerai, ir manau, kad mums negresia 
tokie pavojai, kad nieko mudviem neatsitiks, jei turėsim savą, kitokį gy- 
venimą, ir tai yra... (Pauzė) 


MOTINA. ...puiku. Labai ačiū. 
JUULAS. Taip, tikrai. 

Šeimos atsiliepimas po keturių savaičių 


MOTINA. Savaitgalio susitikimas su Jesperiu Juulu ir šeimomis davė 
man labai daug naudos. Iš kiekvieno pokalbio gavau daug paskatų, ir 
mes leidom vaikams prisiimti dar daugiau asmeninės atsakomybės. Man 
tai buvo nelengvas žingsnis, mat esu labiau linkusi viską kontroliuoti, 
prižiūrėti ir spręsti. Kaskart susigriebiu, kad ir vėl pasakiau vaikams: 
„Jau ir vėl prie televizoriaus! O pamokas ar paruošei?“ Visai pasitikėti 
jais man keblu, bet dabar jau suprantu, kaip tai svarbu, ir galiu ta linkme 
tobulintis. Ir dar štai ką pastebėjau: kuo daugiau atsakomybės perduodu 
vaikams ir mažiau jais rūpinuosi, tuo daugiau lieka laiko sau ir tampu vis 
laisvesnė, skiriu daugiau jėgų kitiems dalykams. Man šeima ir partne- 


santykių ir man tai be galo įdomu. 


TĖVAS. Dalyvauti seminare man buvo didelis įvykis. Jau vien susitikimas 
su tokia įspūdinga asmenybe kaip Jesperis Juulas veikia kaip balzamas. 
Visą laiką jaučiausi pakiliai. Esu labai dėkingas ir abiem operatoriams. 
Manęs nė karto neslėgė pojūtis, kad esu stebimas. Todėl buvo lengva elg- 
tis natūraliai. Iš visų sesijų su šeimomis sužinojau šį tą pritaikoma sau 
ir savo šeimos situacijai (net ir šeimos, kurioje augau). Net ir pašneke- 
siai su kitais dalyviais ir treneriais praplėtė mano žinias ir leido kritiškai 
įvertinti savo elgesį. O atviri Jesperio Juulo ir trenerių žodžiai apie savo 
pačių silpnybes išsklaidė ir kai kurias mano abejones. Po seminaro tapo 
lyg ir savaime aišku, kad reikia leisti vaikams būti savarankiškiems. Ne- 
turiu polinkių kontroliuoti, man koktu nuolat sekioti kitus ir Žiūrėti, ar 
viskas padaryta. Todėl ir atsidūriau vaikų pusėje, kai jie paėmė viršų. Iki 
tol nepagrįstai baiminausi, kad Žmona mane „suvystys“. Vaikams gavus 
daugiau laisvės įtampa šeimoje gerokai sumažėjo. Nebeliko daugelio ne- 
sutarimų. Pagerėjo net ir mudviejų su žmona santykiai. Anksčiau ji man 
vis prikaišiojo, kad neinu su ja išvien ar per mažai padedu, nes noriu dau- 
giau atsakomybės užkrauti vaikams. 

Žinoma, reforma nevyko visai sklandžiai. Man kartais sunku matyti, 
kad vaikui trūksta atsakingumo, kad jį pakeičia „galiu daryti, ką noriu“. 
Tokiais atvejais kalbu apie tai, ką pastebiu, dėl ko nerimauju, pasakau 
savo nuomonę, bet spręsti palieku pačiam vaikui. Tai padeda. 

Šešta šeima 


„Mūsų problema - mokykla“ 


DALYVIAI: motina, sūnus (16 m.) 


MOTINA. Jau išklausiau daug temų, ir jos man padėjo. Tobulėju ir aš, 
bet matau, taigi mūsų sūnui jau šešiolika, kad esu padariusi daug klaidų 
ir daug kas nepasisekė. Iki pat šiol problema lieka mokykla. Tai buvo di- 
džiausias mūsų rūpestis nuo pat tos dienos, kai jis ėmė ją lankyti. Turiu 
vyrą, kuris sėdi namie su jaunėliu - jam dabar šešeri metai. Su vyresniojo 
sūnaus tikruoju tėvu išsiskyriau, kai vaikeliui buvo pustrečių metukų; au- 
ginau jį viena, vėl ėmiau dirbti, vaikelį leidau į lopšelį ir tada susipažinau 
su dabartiniu vyru. Kai mano vyresnėliui buvo ketveri, susikraustėm pas 
mano vyrą, ir tada prasidėjo vargai dėl mokyklos. Jam nesisekė rašyba 
ir ne tik, tad nuo to laiko nuolat sėdėjau su juo, kad stumtųsi į priekį. Jo 
ir pažymiai visada buvo tik šiaip sau. Nežinau, kodėl man tai vis dar taip 
rūpi, gal kad man buvo per sunku visa tai pakelti. Dabar matau, kas mums 
nepasisekė, kur jam stigo mano pagalbos, dabar geriau jį suprantu. Matau, 
kad per mažai domėjausi juo kaip žmogum, jo poreikiais. Mokyklos tema 
mums vis dar aktuali, nors ir įsisenėjusi, ir čia elgiuosi netinkamai. 


JUULAS. Pastarųjų poros sakinių nesupratau, o gal nenugirdau. Vadinasi, 
dėl mokyklos judu vis dar turite problemų? Na ir? 


MOTINA. Taip elgiuosi, nes kitaip man neišeina: vis rodosi, kad privalau 
pažiūrėti, kas jam užduota, ką jis turi išmokti... Sunku atsikratyti to įpročio. 


JUULAS. (Sūnui) O tu ar norėtum, kad mama nebesikištų ? 
SŪNUS. Žinoma, manau, jog tada būtų lengviau. 


JUULAS. Ar tai tik įdomi galimybė, ar tu to nori? 

SUNUS. Noriu. 
JUULAS. Ar gali paaiškinti, kas tada palengvėtų? 


SUNUS. Kaskart, kai tik imam šnekėti apie mokslą, apie mokyklą, pra- 
sideda barnis, o juk tai nepadeda nei man, nei jai, todėl verčiau tegul ji 
palieka tą klausimą man, nes kitaip nieko gero neprieinam. Taip sakant, 
įžvelgiu tik neigiamus dalykus, į kuriuos veda mūsų pokalbiai. Retai iš to 
išeina kas nors gero. 


JUULAS. Tavo mama pripažįsta, kad augindama tave yra padariusi klai- 
dų. Ar galvoji apie tai? Ar tai tau svarbu? 


SUNUS. Jos padarytos klaidos? 

JUULAS. Taip. 

SUNUS. Ar vis dar jaučiu pagiežą? 

JUULAS. Taip, ar galvoji apie tai? 

SUNUS. Tikrai, ypač kai susibaram, man iškyla atminty koks nors vaiz- 
das iš praeities, ir tada viskas dar pablogėja, kyla konfliktas. 

JUULAS. Ar galėtum pateikti konkretų pavyzdį? Ką tada prisimeni? 
SUNUS. Nenorėčiau dabar sakyti. 


JUULAS. Gerai. (Motinai) Tu pažįsti savo sūnų maždaug 500 000 kartų 
daugiau minučių nei aš, bet man jo žodžiai labai panašūs į tiesą. Ar tau 
taip pat? 


MOTINA. Taip. 
JUULAS. Tai kodėl nesiliauji? 
MOTINA. Kadangi mokykla, pažymiai vis dar neduoda man ramybės. 


JUULAS. Pamėginsiu rasti kuo trumpiausią sprendimą. Pažymiai yra to- 
kie, kokie yra. Ar tai problema, ar ne, priklauso grynai nuo individualaus 
požiūrio. 7Tu manai, jog tai yra problema. 


MOTINA. Taip, nes dabar jis liko antriems metams. Buvom susitarę, kad 
šiemet baigs paskutinę klasę, jis ir pats sako: „Padarysiu tai vienas, palik 
mane ramybėj.“ Bet aš matau, kad vis dėlto turiu jam padėti, taigi jis pats 
vienas negalės. 

JUULAS. Ar tu matai, kad turi jam padėti, ar jis sako, kad tu turi jam 
padėti? 


MOTINA. Manyčiau, tokia ir jo nuomonė. (Sūnus klausiamai pažvelgia) 
Gerai, tą mums reikia dar sykį kartu pasvarstyti. Tačiau be pagalbos... 
Juk nesiseka viskas kaip patepta. 

JUULAS. Viską lemia požiūris į atsakingumą! Jeigu jis pats bus atsakin- 
gas, o jis to ir nori, tada įsipareigos ir pasakyti, kada jam reikės pagalbos 
ir iš ko. Tada tu turėsi teisę pabelsti į jo duris ir tarti: „Man rodos, kad tau 
dabar reikia pagalbos. Taip ar ne?“ Ojis galės atsakyti taip arba ne. Jis ir 
atsakys už tai. Dabar tu jį mažiau kontroliuoji, tai gerai, bet to dar nega- 
na. Juk jis taip ir nežino, kaip aš galiu pabaigti mokyklą, kaip aš galėčiau 
pagerinti savo pažymius, kokiais pažymiais, kokiais rezultatais aš būčiau 
patenkintas? Visą gyvenimą buvo tik mes. 

MOTINA. Tikra tiesa. 


JUULAS. Taigi dabar mes žinom. Manau, tai ne paslaptis. Jau metas (būti 
atsakingam), tavo sūnus mano, kad jau metas, ir dabar mudviem reikia 
žinoti, ką tu apie tai manai. Ar tu pasirengusi, ar manai, kad reikia dar 
sykį viską apgalvoti? 


MOTINA. Ne, mes jau susidorosim. Turim ir padėjėjų. 
JUULAS. Ne judu susidorosit. Tu privalai susidoroti. 
MOTINA. Taip, ir aš susidorosiu. 

JUULAS. Vadinasi, atleisi vadžias? 

MOTINA. Taip, bet mes dar tik pradedam. Juk taip ir yra. 
JUULAS. Nėra jokių mes. 


MOTINA. Turiu omeny save ir savo vyrą. Ir tu teisus: nėra jokių mes. 
Dabar ir pradedu, taip, tikrai. 


JUULAS. Gal net be didelio džiaugsmo. Bet iš tavo žodžių sprendžiu, kad 
tai būtina. 


MOTINA. Taip. 
JUULAS. O tavo sūnus taip ilgai buvo labai diplomatiškas. 

MOTINA. Taip, tiesa. Manau, kad mudu vis dėlto gerai padirbėjom. Praei- 
tyje tai buvo ne taip paprasta, ir kaip tik mokyklos reikaluose tai išryškėjo. 


JUULAS. Tėvams tai labai sunku. Jie pamato, kas yra įvykę, ir supranta, 
jeigu yra tokie atsakingi kaip tu: „Aš padariau klaidą ir už tai sumokė- 
jau.“ Kai visa tai iškyla aikštėn, mes norim kompensuoti. Norim ištaisyti 
savo klaidą ir viską grąžinti į vėžes. Kai kada tai neįmanoma ir visa situ- 
acija tik pablogėja. Mat vaikai tada galvoja: „Ne tik man buvo sunku, ne 
vien man skaudėjo: būtų buvę geriau, jei nebūčiau sudejavęs, nes mamai 
taip svarbu, kad man neskaudėtų.“ Kartais ir mes, tėvai, turim atsitraukti 
ir tarti: „Aš padariau klaidų, pasirinkau netinkamą tėvą, padariau tą ir tą, 
ir dar aną, o dabar dėl to turi atkentėti ir mano sūnus, ir aš pati. Norėčiau 
būti jam atrama kiek galėdama. Bet stengsiuosi nepaversti sūnaus planu, 
kuris padėtų man nepatirti nemalonių išgyvenimų.“ Spėju, kad ilgą laiką 
tavo atsakingumas vedė ta linkme: „Leisk man pagaliau atitaisyti tai, kas 
buvo ne taip.“ Ar tiesa? 


MOTINA. Tiesa. 


JUULAS. Bet kai taip nutinka, tada vaikai būna labai pažeidžiami, mat jie 
mąsto: „Aš dar su broku. Mane reikia remontuoti“, o tai, žinoma, yra to 
rūpestingumo šešėlinė pusė. Manau, būtų puiku, jeigu dabar jau ir liau- 
tumeis taip globoti sūnų. Tai nebus paprasta, nes tau atrodys, kad staiga 
turi nusimesti atsakomybę ir juo nebesirūpinti. Toks bent mano įspūdis. 
Arba tu visai atsidedi tam rūpesčiui, arba tau sunku imtis kitokio vaid- 
mens. Ar tiesa? 


MOTINA. Dabar gerai supratau, kad taip ir yra, kaip sakai. Tikiuosi, kad 
mums pavyks, ir nuoširdžiai norėčiau to nepaversti kažkokiu planu. 


JUULAS. Reikia, kad liktų laiko ir erdvės tavo sūnui suformuluoti savo 
planą. Na ir prireikus suteiksi jam pagalbą, paramą ir visa kita. Tegul jis 
dabar plėtoja savąjį planą. (Sūnui) Ar to pakanka? 


SUNUS. Aišku. 
JUULAS. Ar tai tiesus atsakymas, ar diplomatiškas? 
SUNUS. Ir vienoks, ir kitoks. (Juokiasi) 


JUULAS. Mat kokia problema: jaunuoliai, kurių mamos labai geros ir be 

saiko atsakingos, neišmoksta tarti ne. Ypač moteriai, ir tai labai svarbu. 
Jeigu matai, kad jis sako taip, nors tikriausiai galvoja ne, gali jam pagel- 
bėti ir tarti: „Gali sakyti ir ne.“ Jeigu jis paprieštaraus: „Taigi, bet tada 
tu labai supyktum“, galėsi atsakyti: „Gal, bet tai nėra labai svarbu. Daug 
svarbiau, kad tu pasielgtum, kaip pats nori, o mano pyktį, mano jausmus 
tegul malšina vyras.“ Labai gerai, ačiū. 


Šeimos atsiliepimas po keturių savaičių 


MOTINA. Man tos trys dienos su Jesperiu Juulu ir kitomis šeimomis su- 
kėlė daug minčių. Trumpai tariant, leido kitaip pažvelgti į sūnų. Dabar 
leidau jam atsakyti pačiam už save ir tikrai galiu juo didžiuotis, džiau- 
giuosi ir esu maloniai nustebusi, kaip brandžiai jis dabar elgiasi. Ypač 
man gera, kad sūnus tapo rūpestingas, motyvuotas, gal taip bus tiksliau- 
sia. O kadangi dabar elgiuosi su juo pagarbiai, kaip su suaugusiu, matau, 
kur iki šiol elgiausi su juo negerai. Džiaugiuosi, kad dabar tai įžvelgiu, ir 
esu nuoširdžiai dėkinga Jesperiui Juului. Labai tikiuosi, kad tie pokyčiai 
nebus laikini. 


SŪNUS. Pašnekėti su Jesperiu Juulu buvo labai įdomu ir naudinga. Šiuo 
metu įtampa labai sumažėjusi ir viskas klostosi geriau nei anksčiau. 


Septinta šeima 


Nepasitikėjimas ir pasitikėjimas 
mūsų šeimoje 


DALYVIAI: motina, tėvas, duktė (11 m.), sūnus (14 m.) 


MOTINA. Daugelis iki šiol nagrinėtų temų aktualios ir mums, tad mes 
dabar svarstėm, kokią temą pasirinkti. Man svarbus pasitikėjimo ir ne- 
pasitikėjimo klausimas. Būna, kad vaikams iš anksto pareiškiu pasitikė- 
jimą, o paskui pamatau, kad be reikalo. Viskas pakrypsta ne taip, kaip 
sutarėm, ir pamažu imu vis labiau nepasitikėti, tai ir man pačiai nepa- 
tinka, tai tampa dar viena problema. Bet pameluočiau, jei pasakyčiau, 
kad taip nėra. Tai kenkia mūsų santykiams, ir nežinau, ką daryti su tuo 
nepasitikėjimu. 

TĖVAS. Tai mums aktualu. Mano požiūris šiek tiek kitoks ir dėl konkre- 
taus atvejo mudu su žmona kitąsyk nesutariam. Negalėčiau pasakyti, kad 
vaikais nepasitikiu, ir esu linkęs priimti kaip normalų dalyką, kad, tarkim, 
kai mudviejų nėra, jie daro ką nors, ko šiaip jau mes jiems neleistume. 
Mane taip pat įžeidžia, kai ką nors liepiu, o tai nedaroma. Bet nuolatinio 
nepasitikėjimo iš esmės nejaučiu. Esu labiau linkęs tikėti, kad jie padarys, 
pasistengs, o jei nesistengia, būnu jiems atlaidus, nes ir anksčiau jų per 
daug negriebiau į nagą. Kai mūsų nėra namuose, tada viskas lyg ir gerai, 
ir aš jų taip nespaudžiu, dėl to kitąsyk ir nesutariam su Žmona. 


JUULAS. (Paaugliams) Kaip judviem atrodo: ar tai svarbus klausimas, ar 
yra svarbesnių temų? 


SŪNUS. Deja, svarbus. Štai kas mane trikdo: jei kokį kartą nepadarėm 
to, ką turėjom padaryti, jau iš anksto tvirtinama, kad taip bus ir kitą sykį. 

Pavyzdžiui, pirmiau paruošti pamokas, tik paskui žaisti kompiuteriu. Jei 
kokį kartelį buvo atvirkščiai, tai sakoma, jog taip bus ir kitą kartą, ir nors 
mes iš tikrųjų pirmiau paruošėm pamokas ir tik paskui nuėjom žaisti, 
tėvai mumis nebetiki, motina mano, kad mes norim pirmiau žaisti kom- 
piuteriu, o nieko kito daryti nebenorim. 


DUKTĖ. Sakyčiau, kad mama dažnai mus jau iš anksto apkaltina, dar net 
dorai neišsiaiškinusi, ar mes pasielgėm blogai, ar ne. O juk iš tiesų tai 
nedažnas dalykas, kad mes ją apgautume. 


JUULAS. Dar per anksti. 
MOTINA. (Juokiasi) 


JUULAS. Ką galėčiau pasakyti, ko dar nesu sakęs? Nebent tai, ką tu jau 
ir pati žinai, kad tas nepasitikėjimas yra tavo jausmas. Dažnai atsitinka, 
taip būdavo ir seniau, prieš dvi ar tris kartas, kad tėvai ką nors jaučia, 
o kaltę už tai suverčia vaikams. Mąsto maždaug taip: „Aš pats už savo 
jausmus neatsakau, už tai atsako jie, tai tegul dabar įrodo, kad vėl galiu 
jais pasitikėti.“ Tai pasaka be galo, taip negali būti. Niekada taip nebus. Ir 
ką aš galiu tau patarti? 


MOTINA. Taip elgiuosi, man rodos, iš baimės, kad vaikai ims mane laikyti 
nevisaverte, 0 visa namų ruoša teks man vienai. Kai paprašau: „Padarykit 
tą ar aną“, o parėjusi namo randu nepadaryta, pajuntu, kad viskas gula ant 
mano pečių ir niekas nenori man padėti. Aš viena tiesiog nepajėgiu. 


JUULAS. Ar gali įsivaizduoti, kad kitą savaitę arba kitą mėnesį susėdat 
keturiese ir tu išdėstai: „Man labai sunku pačiai vienai atsakyti uŽ visą 
namų ruošą, nes ne visuomet galiu tikėtis judviejų pagalbos. Ir dar man 
aišku, kad kartais sunkiai įstengiu atsakyti už save. Dabar bandau už- 
gniaužti savo nepasitikėjimą. Labiausiai norėčiau, kad jo visai neliktų. Bet 
man reikėtų žinoti, ar išvis judu įstengtumėt prisidėti prie bendrų mūsų 
reikalų tiek, kiek norėčiau?“ Ar gali tai įsivaizduoti? (Motina linkteli) 

Dabar, nors tai jau visai kita istorija, mokyklose aiškiai matom: mo- 
kytojai vadovaujasi lygiai tokia pat dvilype morale, kuri seniau buvo bū- 
dinga daugumai tėvų, o kai kuriems būdinga dar ir šiandien. Būtent: jei 
mano santykiai su vaikais ar mokiniais geri, tai mano nuopelnas, o jei 
prasti, tai dėl to kalti vaikai. Tada belieka savo vaikus bausti arba mušti, 
kad neprotestuotų, nes to reikalauja dvilypė moralė. 

Zinoma, aš pats atsakau už santykius su savo vaikais arba mokiniais, 
jų kaltinti už tai negaliu. Taip ilgainiui atsitiko jūsų vaikams, bet jie ligi 
šiol mėgina būti draugiški. Juk juodu čia šneka visai draugiškai. Ir vis 
dėlto tas pasyvumas, tas „oi, pamiršau“ - irgi atsakymas. Vadinasi, jūsų 
santykiams yra kažkas nutikę. Kol buvom vaikai, negalėjom to ištaisyti, 
nes neturėjom jokių orientyrų. Mūsų mama galėjo tarti mums, pavyz- 
džiui, taip: „Jūs mane jau nuvylėt tiek ir tiek kartų, bet aš pasiryžusi tai 
pamiršti, jeigu jūs per artimiausius dvejus metus keturis mėnesius dvi 
savaites ir septynias valandas nė sykio manęs nenuvilsit.“ Tikiuosi, aiš- 
kiai suvoki: tai neįmanoma, taip nebūna. Vaikas galėtų atsakyti: „Jeigu 
tai vienintelė galimybė, tada pabandykim.“ Bet ir vaikui aišku, kad tai 
neįmanoma. „Mama ieškos ko nors, kur aš ją nuvyliau, ir būtinai suras.“ 

Aš šiek tiek galvoju apie tai, kai girdžiu tave sakant: „Aš nepasitikiu 
savo vaikais ir esu už tai atsakinga“ - kaip tave tai veikia? Ar tu supyksti, 
ar tau liūdna, ar?.. 


MOTINA. Man liūdna. 
JUULAS. Labai graudu ar tik liūdnoka? 
MOTINA. (Labai jaudinasi ir verkia) 


JUULAS. Labai graudu, gerai. Tai svarbu, tai pradžia. Dabar baigiam. 
Ačiū. 


Aštunta šeima 


Įtampa mūsų šeimoje 


DALYVAUJA: tėvas, motina, duktė (13 m.) 
NEDALYVAUJA: sūnus (17 m.) 


TĖVAS. Šiaip jau mes esam keturi, bet sūnus nebenorėjo dalyvauti disku- 
sijoj ir šiandien neatėjo, todėl mes čia trise. Daugelis temų iš tų, kurios 
čia jau buvo svarstomos, aktualios ir mūsų šeimai. Kliūva mums ir nau- 
dojimasis žiniasklaida, ir mokykla, ir tarpusavio bendravimo stilius, ir 
pasidalijimas darbais, ir paliepimų tonas. Viena sritis, kuri mane ypač do- 
mina, yra bendravimo pobūdis, kaip mes šnekamės. Stengiamės, ir mums 
dažniausiai pavyksta, kartą per dieną visi kartu susėsti prie pietų stalo. 
Tai ne visuomet paprasta, nes mudu dirbame ir ne visada tik įprastu laiku, 
vaikai turi savo dienotvarkę, bet dažniausiai pavyksta. O kai susėdam prie 
stalo, nors tai toks brangintinas laikas, kai galėtume pasišnekėti, gerokai 
jo sugaištam veltui, nes ilgai trunka, kol surandam bendrą pokalbio temą. 
Prie to prisideda ir įtampa mūsų šeimoje. Tai tarp mamos ir dukrelės, tai 
tarp tėvo ir sūnaus, kartais ir visai atvirkščiai - vis kažkokios ambicijos, 
trukdančios bendrauti. Na ir prasideda: sūnus tarsteli ką nors, aš tik dėb- 
teliu, tiesa, vos vos, bet jis tą pajunta ir kalba nutrūksta. Panašiai esti ir 
mamai su dukra. Rodos, kalbasi visai normaliu balsu, bet tai, kuri klau- 
sosi, atrodo visai kitaip ir ką išgirdo, paskui cituoja ir sako: „Tu sakei“, 
o cituoja tokiu tonu, kokio nė pati negirdėjo. Dažnai viskas baigiasi tuo, 
kad ištisą valandą sėdim visi kartu prie pietų stalo ir niekaip nerandam 
bendros kalbos. Šnekam tik apie įžeidinėjimus ir niekaip neprieinam prič 
pasikeitimo nuomonėmis. 


JUULAS. Pavadinčiau tai labai nusisekusiais pietumis. (Juok 


TĖVAS. Ką reiškia: nusisekę pietūs? 


iasi) 

JUULAS. Kaip tik tai, ką nupasakojai, nes tai suteikia prasmę bendram 
valgymui. Pietų stalas tarsi turgavietė: kiekvienas pasirodo koks esąs ir 
aiškiai matyti šeimos būsena tą valandėlę. Jeigu įtampa tvyro prie bendro 
stalo, jeigu įžeidinėjam vienas kitą, vadinasi, tokia yra apskritai šeimos 
atmosfera. Tai reiškia - tokie mes esam. Tokia prasme bendri pietūs labai 
praverčia. 


TĖVAS. Taigi, bet sulig tuo kartu viskas ir baigiasi, nes per trumpai pa- 
būnam kartu. Norėtume pasikeisti mintimis, o iš tiesų pasikeičiam tik uŽ- 
gauliojimais. 

JUULAS. Norėčiau, jei tik įmanoma, išgirsti kokį nors pavyzdį, kurį prisi- 
mintumėt visi arba bent du iš jūsų. Kad būtų ir pasakymas, ir atsakymas. 


MOTINA. Tai visada priklauso nuo temos. Dažnai prabylam apie moky- 
klą ir tuomet, deja, pasireiškia agresyvumas, ir man rodos... 


JUULAS. Kalbat apie mokyklą, tačiau kaip? Kas pradeda? 


MOTINA. Aš stengiuosi to išvengti, nes žinau, kur tai nuves. Dažnai kal- 
bą pradeda ir patys vaikai, ima pasakoti apie kokius nors dalykus. Zinai, 
neturiu jokio pavyzdžio. 


TĖVAS. Mokyklos tema labai opi, nes ten netrūksta problemų. Ir vaikams 
tai jautri tema. Aišku, čia jau ir prasideda įspėjimai: „Turėjai labiau pa- 
sistengti“ arba „Netrukus bus kontrolinis, reikia pasiruošti“, arba ,Ar- 
tėja egzaminas, pasėdėk ilgiau prie vadovėlių“, bet tada jau gali sulaukti 
atkirčio. Tie įspėjimai, kad turi įnikti į mokslus, savo darbą padaryti iki 
galo, tvarkingai atlikti, kas užduota, iš tiesų tai jau ir yra ta riba, kai kyla 
reakcija. 


MOTINA. Jautrumo slenkstis labai žemas. Šiais klausimais jau viskas pa- 
sakyta. Todėl vengiam kartoti vis tą patį, tuos „tau reikėtų...“. Tai jau 
praleidžiama pro ausis, nes tik suerzina ir tada jau nepasišnekėsi. Ypač 
su sūnum nelengva. 


JUULAS. Čia norėčiau kiek patikslinti. Mat kalbam iš esmės jau ne apie 
bendravimą, o apie auklėjimą. O juk šiais klausimais nebegalim imtis jo- 
kio auklėjimo! 


TĖVAS. Be abejo. 

JUULAS. Gerai, taip ir yra. Juk gerai Žinoma: net ir mažiems vaikams 
auklėjimas prie stalo trukdo valgyti. Iš patirties žinau, kad to niekuomet 
nereikėtų daryti. Jūsų šeimoje, kaip suprantu, kasdien vyksta tas pats 
spektaklis. Kiekvienas turi savo vaidmenį, yra daug kartų skaitęs pjesę ir 
moka ją atmintinai. To reiškinio neįmanoma pakeisti, nieko neišeis. Arba 
taip vyks ir toliau, dėl to, manau, niekas nemirs, tik bus nuobodoka, arba 
tėvai pakeis pašnekesio kultūrą. Galėtų ji atrodyti kad ir taip: „Galvoju 
apie mokyklą, man rūpi, turiu minčių ir t. t.“ Kur kitur rasi galimybę visa 
tai aptarti, jei ne prie stalo? Kodėl judviem kelia rūpestį, tarkim, dukters 
mokslai? 


MOTINA. Dėl jos, sakyčiau, problemų net nekyla. Žinoma, įspėju ją arba 
pasiteirauju, arba net pasakau: „Man rodos, nebūtų gerai tau visą savait- 
galį praleisti ne namie, jei pirmadienį rašysi kontrolinį.“ 


JUULAS. (Motinai) Ir kaip dažnai tu tai sakai? 
DUKTĖ. Mažiausiai kartą per savaitgalį. 
MOTINA. Prieš savaitgalį, nes per patį savaitgalį jau per vėlu. 


TĖVAS. Tai ne pati rimčiausia tema. Pikčiausia, kad juodu abu nepanau- 
doja mokykloje visų savo galimybių. 


JUULAS. Aha, vadinasi, turime dvi temas? 


MOTINA. Vasarą ji visuomet šiaip ne taip kapstosi, paskui pasiveja, o 
baigiantis rudens semestrui jau, rodos, nebeištemps. Ji ir pati tai Žino. 
Aš ja pasikliauju, kad susidoros. Aš noriu jai tuos vargus bent kiek pa- 
lengvinti, protarpiais vis paragindama. Suprantu, kad ji mėgsta išeiti iš 
namų ir susitikti su draugais, ir tegul. Tik manau, kad ji netenka saiko 
besilinksmindama. Tai norėčiau ją šiek tiek priturėti, priminti saiką. 


JUULAS. Tai visai įmanoma ir, man rodos, net svarbu. (Nutęsia) Tačiau... 
(Juokiasi) Kai vaikui 13, 14, 17, 18 metų ar 45 metai, motinai arba tėvui 
svarbu būti to vaiko laukiamam. Aš jau įsitikinau: pokalbis prie bendro 
stalo — nekokia išeitis. Bet juk galima vakare arba rytą pabelsti į dukros 
duris ir tarti: „Žinai, norėčiau pasakyti tau porą žodžių apie tavo mokslus 
ir galimybes. Ar išklausytum?“ Ir jei atsakys: „Nenoriu“, teks eiti šalin. 
Du, tris, keturis, penkis, šešis, septynis, aštuonis, devynis kartus, jei pri- 
reiks. Ir tada jau visai leistina dešimtąjį kartą tarti: „Man tai labai svarbu, 

nebegaliu tylėti. Turiu pasakyti tau dabar.“ Tada pasakyk, ir gana. Nieko 
geresnio tėvas ar motina nepadarys, tik reikia pamiršti tą gimdytojo vaid- 
menį ir pakalbėti kaip žmogui su žmogumi. 


MOTINA. Teoriškai tai aišku ir man. Bet sunku pasitraukti. 
JUULAS. Kodėl? 


MOTINA. Tai vis per tą rūpestingumą, pasireiškiantį kiekvienoj šeimoj. 
Vis tas noras praskinti vaikui kelią. Nors sveikas protas sako, kad kitaip 
elgtis būtų geriau. 


TĖVAS. Kasdienė patirtis liudija, kad tokiose situacijose tėvai didelės įta- 
kos neturi. Visi žinome, kad pokalbiais čia nieko nepakeisi. Tačiau be 
galo sunku su tuo susitaikyti. Vaikai mums labai rūpi, norim jiems kuo 
geriausio, norim juos paremti, kelią parodyti, priartinti juos prie tikslo, 
kurio jie ir patys siekia. 


JUULAS. Jeigu jau taip nutinka, kaip jūsų šeimoj, reikia retkarčiais pa- 
klausti savo vaiką: „Stengiuosi tave paremti. Ar man sekasi?“ (Tėvas 
purto galvą) 


MOTINA. Ne itin. 


JUULAS. Bet juk klausti reikia vaikų! Lygiai taip, kaip aš dabar mėginu 
jums padėti: darau, ką galiu, — gal pasiseks, gal ir ne. Mano mokymui 
svarbu užčiuopti tą grįžtamąjį ryšį. Norėčiau pateikti judviem svarbų 
klausimą arba kad jūs patys savęs paklaustumėt: „Kodėl iš tiesų aš tai 
darau? Man tai rūpi, neduoda ramybės, bet kodėl šią valandėlę sakau tai, 
o ne ką nors kita? Kodėl man taip sunku tai, ką Žinau iš teorijos, pritaikyti 
praktiškai? Ar noriu padėti savo vaikui, o gal noriu pagerinti savo įvaiz- 
dį? Noriu, kad mano, kaip gimdytojo, sąžinė būtų švari. Taip elgiuosi iš 
tiesų dėl savęs, o ne dėl vaikų.“ 

TĖVAS. Manau, tai darom pirmiausia dėl vaikų. Patys geriau jaučiamės, 
kai pavyksta paremti vaikus, padėti, nes tada jiems esti geriau. 

JUULAS. Betgi mes kalbam ne apie tai, kaip būna, kai pavyksta. Kalbam, 
kaip yra tada, kai nepavyksta. Mes norime turėti vaikų dėl pačių savęs, 


nes tikimės, kad jie praturtins mums gyvenimą. O mano patirtis rodo, kad 
tėvams visada tenka sunkiai balansuoti tarp dviejų dalykų: ką padarysiu 

dėl savo vaiko, nes jis reikalingas, svarbus, trokštamas, ir ką — dėl savo 
įvaizdžio? Tai visada sunku, ir manau, kad jūsų šeimoj visų nuomonė vie- 
noda, ypač abiejų paauglių; jie sako: „Jūsų pastangos man padėti, mane 
paremti, paprotinti ir t. t. man nemalonios.“ 


TĖVAS. Ar tikrai? 
DUKTĖ. Taip, dažniausiai. 


TĖVAS. Vadinasi, pastangos jums padėti, jus paskatinti, paremti tau ne- 
malonios? 


DUKTĖ. Na, ne visai, tik protarpiais, kai tų pastangų jau per daug, ir kai 
jums tai pasakai, naudos nedaug. 


JUULAS. Savo darbe kasdien patiriu tą patį: vaikai tėvams visada labai 
draugiški, net labai delikatūs ir šiek tiek diplomatiški. (Juokiasi) Ypač su 
senais tėvais. Jie gali tikėtis grąžos, ir jei pasiseks, gaus 20 procentų. Tu- 
riu sūnų, jam 36 metai, ir kai paklausiu: „Ar aš tau geras tėvas?“, gaunu 
diplomatišką atsakymą. O kai paklausiu sūnų: „Kokios yra trys blogiau- 
sios mano savybės?“, tada, jei pasiseks, gausiu du atsakymus, ir jis dar 
būtinai pridurs ką nors teigiamo, kad užglostytų. Dera tai Žinoti. Išvertus 
į tiesmuką šneką tai reikštų: „Taip, dažniausiai man tai nemalonu.“ Štai 
tuo ir skiriasi tėvai ir vaikai, kai kyla tokia ritualinė kalba. Vaikai visada 
pajunta tėvų intenciją. O tėvai ne visada pajunta vaikų intenciją arba iš- 
verčia ją į blogąją pusę: „Privalau tave skatinti, kitaip tu apskritai nenu- 
eitum į mokyklą.“ Nemalonu tai girdėti, nes mano tėvai išvis nežino, kaip 
aš jaučiuosi mokykloj, nepažįsta mano kasdienybės. Tėvams tik svarbu, 
kad gerai elgčiausi, gaučiau gerus pažymius ir t. t. Tada vaikai bando 
bendradarbiauti. Sakyčiau taip: jie vis dar sėdi prie stalo. Tėvas ar motina 
privalėtų ieškoti naudingo ėjimo: „Aš tavo tėvas, noriu ir esu pasirengęs 
tau padėti, ką galėčiau padaryti?“ Tai svarbus klausimas, ir kokia turėtų 
būti ta pagalba, tėvai negali patys nuspręsti. Visai taip pat yra su mano 
motina. Ji jau labai sena, ir man rūpi, kaip ilgai ji dar galės gyventi viena. 
Man tenka klausti jos: „Kuo galėčiau tau padėti?“ O jai, kadangi tokia 
jos būklė, ateina į galvą mintis, ko aš neturėčiau daryti, bet man užtenka 
kantrybės iškvosti, ką galėčiau padaryti. Ir dažnai paaiškėja, jog tal vISaI 
kas kita, nei aš buvau manęs. Maniau žinąs, ko jai reikia, Ir sakydavau 
žmonai: „Mamai reikia to ir to, ir to.“ Šitaip elgdamasis susiduriu su to- 

kia pat dilema kaip ir jūs. Turiu gerų norų, turiu jėgų, bet viskas nueina 
niekais, nes aš jos nepaklausiau: „Kas tau svarbu? Kaip galėčiau tai pa- 
daryti?“ 

Toks yra ilgas atsakymas į ankstesnį tavo klausimą: „Teoriškai Žinau, 
bet kaip tai padaryti praktiškai?“ Praktiškai, manyčiau, vertėtų atsisakyti 
to vaidinimo, nes kai tėvai vaidina tėvus, tada vaikai vaidina vaikus. Ir tas 
spektaklis tampa nepakenčiamas. 


TĖVAS. Tas žaidimas vaidmenimis ir yra visa esmė, jis siejasi su bendra- 
vimu, tai kaip tik ta tema, nuo kurios aš pradėjau. Kas nors paklausia: 
„Kaip klostosi tas ar kitas dalykas?“, ir kuris nors iš tėvų jam atsako, lyg 
pataria, lyg subara: „Jei nedarysi, tai ir negalėsi“, o tada jau belieka užsi- 
norim padėti, paremti. Ir nuklystam į visai skirtingus bendravimo lygme- 
nis, kiekvienas kalba apie save, o ne apie reikalą. Spektaklis su dialogais, 
kuriuos kiekvienas moka atmintinai, nes savo vaidmenį jau atliko šimtus 
kartų, tie dalykai gadina nervus visiems. Be galo sunku mesti vaidmenį. 


JUULAS. Ko jau čia taip sunku. Juk galima užsičiaupti. 
TĖVAS. Tai ir yra sunkiausia. 

JUULAS. Arba sakyti tiesą. 

TĖVAS. Visą laiką tik tai ir darau. 


JUULAS. Savo asmeninę tiesą. Galima tarti: „Prieš dešimt minučių prisi- 
žadėjau nebevaidinti tėvo, o dabar vėl ėmiausi to vaidmens.“ Ir paban- 
dyti. Nebūtina tapti pavyzdingais tėvais, pakanka parodyti pavyzdį, kad 
žmogus gali pasikeisti, net ir senatvėje. 


MOTINA. Ir aš visada taip sakau. 


JUULAS. Atsisakyti vaidmens sunku. Aš tai Žinau, bet juk galima gauti ir 
nemažai pagalbos. Jei pabelsi į vaiko duris ir tarsi: „Turiu apie kai ką pa- 
šnekėti su tavim. Ar dabar galėtum, ar turi laiko, ar paklausytum?“, tada 
leisi vaikui pasirinkti, o pats iš tokios patirties sužinosi, kas pavyksta, kas 
užtikrina gerą ryšį, kada ryšys neužsimezga ir kas viską sugadina. 
Kartais mums šauna į galvą - bendraujant ne tik su vaikais, bet ir su 
partneriu —- kad galim elgtis taip, lyg būtume be niekur nieko gavę nuo- 
latinį bilietą, ir tariamės galintys bet kada sutrukdyti, bet kada ką nors 

pasakyti, ką nors pasiūlyti. Tai visus erzina. Taip nedera. Sykį konsulta- 
vau vieną amerikiečių šeimą, nes vyras nebežinojo, kaip kalbėti. Pagaliau 
jis jau tiek įklimpo, kad tarė žmonai: „Please treat me as a stranger. 
Elkis su manim kaip su svetimu žmogum. Neperženk mano ribų, aš to 
nenoriu.“ Visa nelaimė, kad dauguma tėvų turi daug gerų pasiūlymų. 
Bet jeigu jie pateikiami per tą vaidinimą, tada viskas nueina niekais. Mes 
pasijuntam nevisaverčiais tėvais, tokie iš tikrųjų ir esam, o ir vaikai pa- 
sijunta ne savo kailyje arba vieniši. Visi turim tą pamatinį poreikį, nuo 
šešių mėnesių kūdikio ligi tėvų ir senelių. O tas pamatinis poreikis — tai 
noras jausti, kad esi kam nors vertingas, reikalingas; ypač tai aktualu 
santykiuose su vaikais. Mes norim būti reikalingi vaikams, duoti jiems 
viską, kas tik įmanoma, o kai nepavyksta, prasiveržia mažesnė ar dides- 
nė agresija, jaučiamės nusivylę. Tada ir prabylam tokiu tonu, vis lyg ir 
ginčijamės, tiesa, daugiau ar mažiau civilizuotai. Kai šitą pojūtį, kad esam 
vertingi, visai ar iš dalies prarandam, kyla agresija ir depresija. Ir tai esti 
labai akivaizdu. Mums, suaugusiems žmonėms, ypač sunku, nes kai pa- 
juntame, kad nesam tokie vertingi, kokie norėtume būti, visuomet taip 
ir būna. Tada mes iš tiesų nebūnam tokie vertingi, kokie norėtume būti. 
Žinoma, tai nėra malonu, ir tokiais atvejais mums reikia pagalbos, kurią 
beveik visada, 99 procentus laiko, galim gauti iš savo vaikų. Reikia tik 
paklausti, tarti: „Klausyk, aš bandau tą ir aną, bet man nesiseka. Patark, 
ką aš darau ne taip?“ Turėdamas šiek tiek kantrybės gausi atsakymą ir 
galėsi iš jo pasimokyti. 

Kodėl ta permaina tokia sunki? Taip, ji sunki. Juk čia jau tėvų gyveni- 
mo klausimas. Jaunimui prieš akis dar pakankamai laiko viską išmėginti, 
viską padaryti, bet mums, tėvams, tai jau paskutinė galimybė. Todėl tokie 
ir esam, vos nepasakiau „tokie kvaili“, bet gal tokie užsispyrę. Jei šitaip 
žiūrėtume į savo profesiją, greitai prarastume darbą. Tarkim, aš dirbu re- 
klamos agentūroje ir dedu skelbimus, užsakinėju vaizdo klipus televizijai 
ir t. t., bet klientų nesulaukiu. Tada manęs viršininkas klausia, ar never- 
tėtų ko nors šiek tiek pakeisti, o aš atsakau: „Ne, viską darau gerai, taip 
darysiu ir toliau, o kad neateina klientų, tai jau jų kaltė, ne mano.' * Štai 
kaip. Svarbu ne turinys, svarbu tonas. Žmogaus, kalbančio tuo tėvų tonu, 
tariančio, kad jis viską žino geriau, niekas nenori klausyti. Štai čia tėvams 
ir tenka rinktis: ar vaidinti tą patį vaidmenį, nors žiūrovų vis mažėja, ar 
rasti kitą būdą bendrauti su savo jau beveik suaugusiais vaikais? Manau, 

dėl to judu čia ir atėjot. Tai gera galimybė ir proga pasimokyti iš vaikų. 
Mokymasis tada eina priešinga linkme - iš vaikų į tėvus. „Kaip galiu tave 
išgirsti, kas man svarbu, kas tau svarbu?“ Neliepiu taikytis prie paauglių 
logikos ir sakyti tik tai, kas jiems malonu. Bet reikia kaip nors pradėti tuos 
naujus santykius. Yra daug galimybių. Pavyzdžiui, galima su šeima vaka- 
rieniaujant tarti: „Mudu, sėniai, nusprendėm nuo šiol prie stalo apie mo- 
kyklą nebekalbėti. Mudviem tai bus sunku, pajusim vos ne abstinencijos 
sindromą.“ Ir iš tiesų sunku, nes, ko gero, įsitikinsim: nebekalbėdami apie 
mokyklą, liovęsi auklėti, nebedaug ką turėsim pasakyti, ir tas tylėjimas, ta 
tyla gali būti sunki. Tačiau ji svarbi pereinamajam etapui. 

Seniau taip nebuvo. Mano mama vis dar vaidina mamytę. Būdamas 
13 metų ją įskaudinau. Ėmiau auginti ilgus plaukus ir t. t., tai ji dar ir 
dabar uždeda ranką man ant galvos ir glosto. Dabar man 61 metai, bet ji 
tebevaidina mamytę. (Juokiasi) Iš to galima pasijuokti, bet tai ir liūdina, 
mat mūsų niekas daugiau ir nesieja - viskas iš pareigos. 


MOTINA. Užtat ir nenoriu taip elgtis, kad ir man neatsitiktų lygiai taip pat. 


JUULAS. Sykį surengiau tokį neoficialų eksperimentą. Jame dalyvaujan- 
čios 25 tėvų poros visą sekmadienį, būdamos namie su vaikais, įrašinėjo 
visus pašnekesius, o paskui perklausė. Visi buvo priblokšti, nes nurodė 
lygiai tuos pačius duomenis: 50 procentų to, ką sakom vaikams, yra ne- 
reikalinga arba mes visai taip nemanom. Tiesiog nepagalvojus išsprūsta... 
Prie to pridurkim dar apie 15 procentų, kurie iš tiesų pribloškia, nes pasa- 
kom lygiai tą patį, ko buvau prisižadėjusi niekada nesakyti savo vaikams, 
nes kitados tuos žodžius ištarė mano tėvas ar motina ir jais mane įskau- 
dino. O dabar girdžiu, kad 15 procentų to, ką sakau savo vaikams, yra tie 
patys žodžiai.“ Nenagrinėsiu dabar visko iš eilės, bet pabaigoj susidarė 
15-18 procentų, kurių klausydamiesi tėvai, patys juos ištarę, sakė: „Iaip, 
tokia mama norėčiau ir būti, tik ne 18 procentų viso laiko, o 100 procen- 
tų.“ Tą grįžtamąjį ryšį, tą galimybę pasikeisti gaunam iš savo vaikų. Kai 
jie nebesiklauso arba ginčijasi dėl kiekvieno žodžio, dėl kiekvieno saki- 
nio, tai reiškia: „Paklausykit, atsitraukit, mes galim valgyti su jumis, bet 
toks judviejų kalbėjimas jau nepakenčiamas.“ Bet juk dauguma jaunimo 
šitaip rėžti į akis negali, beje, dauguma suaugusiųjų irgi. 

Tad grįžkim prie bendro valgymo. Turgavietėje stovi du tėvai ir bando 
parduoti kai ką iš savo daiktų. Pirkėjų vis neatsiranda, vadinasi, kažką rei- 


138 


kia keisti. Mano manymu, tai nereiškia, kad tėvai turi pasiduoti, atseit vai- 
kams mes nebereikalingi. Taip esti labai retai. Svarbu kitkas: tai, ką judu 
turit, yra vertinga ir reikalinga. Bet reikia tai pateikti kitaip. Kad vaikai 
galėtų pasisavinti maistingąsias medžiagas, nes kol kas jie nieko nė į burną 
neima. Na štai, tokia buvo maža paskaitėlė. Ką judu apie tai manot? 


MOTINA. Visa tai, ką čia šnekėjai, labai teisinga, ir aš tikiuosi, kad suge- 
bėsiu pritaikyti tai praktikoje. 


JUULAS. Teisingi dalykai ne visuomet esti teisingi. Norėčiau, kad tai su- 
teiktų jums įkvėpimo ir būtų pritaikoma. Ką gi, einam toliau, jeigu reikia. 
Kai mano sūnui sukako septyniolika, jis išvažiavo iš namų studijuoti ir 
visa kita, ir tada pastebėjau, jog dabar vėl galiu pasinaudoti 85 procentais 
savo sąmonės. Iki tol to nesuvokiau, vis buvau tėvas, ir tai buvo pui- 
ku. Bet dabar atėjo toks momentas: „Dieve mano, ką dabar man daryti 
su savo gyvenimu, savo tapatybe, ką mudviem dabar daryti vienam su 
kitu?“ Kai tėvai įsivelia į tokį konfliktą, kai jiems iškyla tokia dilema, 
jaunimas visoj Europoj sako tą patį: „Get alive! Liaukitės buvę tik tėvu 
ir motina. Man tavęs irgi reikia, bet, kaip jau girdėjai, kitokiu pavidalu.“ 
(Tėvui) Kaip tau atrodo, ar tai įmanoma? 


TĖVAS. Čia kaip tik ir užkliūva tas vaidinimas, į kurį esam įsitraukę. Da- 
lykas tik tas, kad į savo vaidmenį kiekvienas įsigyvenęs per daugybę 
metų, o dabar reikia mokytis naujo vaidmens. Tenka keistis konkrečioje 
situacijoje, kad ir sėdint visiems kartu prie stalo. Nusikratyti vaidmens 
turbūt iš karto negalima, reikia laiko. 


JUULAS. Kiek laiko tau prireiktų, kaip manai? 


TĖVAS. Net nenumanau, reikėtų išbandyti. Tikriausiai nemažai. Aš tai 
suprantu, nes ta vaidyba man žvėriškai gadina nervus. Žiūriu į save ir 
matau, kad kalbu dalykus, apie kuriuos galvoju: Viešpatie, juk sakau Žo- 
džius, kuriuos esu girdėjęs iš tėvo, ir prisižadėjęs niekada taip nekalbėti 
su savo vaikais, o čia žiūriu į save ir matau, kad pasakiau lygiai tą patį. 
Jei jau atlieki tą tėvo vaidmenį, kaip tu nupasakojai, ilgiau kaip pusantro 
dešimtmečio, jį esi jau išmokęs ir nušlifavęs, vadinasi, esi pasiekęs tą taš- 
ką, kai turi ne tik vaidinti kitą vaidmenį savo vaikams, bet ir duoti jiems 
laisvės, o tai nelengva. 

JUULAS. Tą mokymosi procesą galima labai paspartinti, bet tada reikės 
kasdien sakyti teisybę, o tai ne taip paprasta. Ką tai reiškia? Sėdi prie 
stalo ir nenori taip kalbėti, bet vis tiek kalbi, paskui pažiūri vaikams į 
akis ir sakai: „Atsiprašau, aš ir vėl prasitariau, dabar jau patylėsiu“, ir tai 
padeda. Gaila, mano sūnaus čia nėra, bet jis galės paskui pažiūrėti vaiz- 
do įrašą. Padeda, jei vaikams sakai: „Mano nuomonė tokia, turiu idėją, 
turiu pasiūlymą, kai ką sugalvojau. Ar norėtum išgirsti?“, ir jei vaikai 
pasako /aip, o paskui nesiklauso, reikia paklausti: „Ką dabar padariau 
ne taip? Žinau, kad tai, ką norėjau pasakyti, yra labai vertinga, bet ne- 
mokėjau to kaip reikiant perteikti.“ Tada lieka vaikams nepasakyta, kas 
tuo momentu aktualu, bet daug svarbiau - tėvų pavyzdys. Tėvai gali ir 
vėliau perteikti vaikams daug vertingų dalykų, bet labiau pavyzdžiais, o 
ne pamokymais. 

Man Vokietijoje visada skaudi mokyklos tema, nes daugelis moky- 
klų tokios baisios, mokinių ir mokytojų santykiai tokie atgrasūs, tokie 
skurdūs. Mokyklos skundžiasi, kad du trys procentai mokinių nelanko 
pamokų arba ateina ne visada. O aš manau, kad tėvai turėtų kiekvieną 
šeštadienį švęsti, jog 97 procentai ateina! Vaikams reikia paramos, kuri 
juos skatintų. Manau, kad trylikamečiai yra protingi, jie žino, kodėl svar- 
bu mokytis, kodėl išsilavinimas toks reikšmingas. „Tėvai, mokykla, vi- 
suomenė - visi tai tvirtina, ir jeigu aš nesimokau arba blogai mokausi, o 
gal iš viso nenoriu mokytis, tada ūmai stoju vienas prieš visą pasaulį.“ 
Tada reikalinga šeimos parama. 


Šeimos atsiliepimas po keturių savaičių 


MOTINA. Tas savaitgalis ilgam įstrigo mūsų šeimai į atmintį, nors mūsų 
sūnus ir nedalyvavo (tik kuo smulkiausiai viską iškamantinėjo!). Man 
iš tų pokalbių paaiškėjo, kad vis dar per mažai atsakomybės perduodu 
vaikams ir per daug visur kišuosi. Mūsų kasdienybė išties tapo daug dar- 
nesnė, ypač sūnus labai patenkintas mano santūrumu. Jis truputį paigėjo 
per tą laiką po seminaro. Ir aš turiu daugiau laiko sau... Mes visi labai 
džiaugiamės, kad dalyvavom, ir esam dėkingi jums ir visiems padėjėjams 
už tą savaitgalį. Ir, žinoma, nuostabiajam Jesperiui Juului! 

Devinta šeima 


Mokykla ir atsakomybė 


DALYVIAI: motina, duktė (15 m.) 


MOTINA. Iš tiesų jau viskas aptarta. Tie patys dalykai slegia ir mus. 
Turim problemų ir mokykloj, ir namuose. Prasideda jau rytą keliantis, 
paprasčiausiai nėra motyvacijos, ir paskui tęsiasi ištisą dieną. Vis reikia 
raginti: „Prašau padaryti.“ 


JUULAS. Ar tau visada buvo sunku? 
DUKTĖ. Keltis? 
JUULAS. Ne, mokytis. 


DUKTĖ. Būti mokykloje man patinka, bet mokytis tikrai nemėgstu. O argi 
kas nors mėgsta? 


JUULAS. Ir kiek tau dabar metų? 

DUKTĖ. Penkiolika. 

JUULAS. Ir tėvas ar mama turi kasdien vargti, kad tu išmoktum"? 
DUKTĖ. Deja, tą jie ir daro. 

JUULAS. O ar tai būtina ir tu to nori? 

DUKTĖ. Ne. 

MOTINA. (Klausiamai kilsteli antakius) 


JUULAS. Ar galėtum padėti mamai? Papasakoti ką nors apie mokyklą ir 
apie tuos nuolatinius konfliktus, kad tavo mama žinotų, kokia esi. 


DUKTĖ. Vargiai. Mielai pati rūpinčiausi savo mokslais, pati už juos at- 


141 


sakyčiau, kad tėvams nereikėtų nuolat manęs raginti ir sėdėti man ant 
sprando. 


JUULAS. Tai kas trukdo? 


DUKTĖ. Neįmanoma. Galiu kažin kiek kartoti, kad pati susitvarkyčiau 
geriau. 


JUULAS. Na ir? 


MOTINA. Mes jau buvom atleidę vadžias, pasiryžę viską palikti jos atsa- 
komybei. Bet rezultatas tik toks, kad mokykla ėmė siuntinėti laiškus: ir 
namų darbai nepadaryti, ir pažymiai prasti. Kaip turėjom reaguoti ? 


JUULAS. Jei kas atsakytų į klausimą, kaip tai padaryti, laimėtų 100 000 
eurų. (Juokiasi) Bet juk galit stebėti ir save, ir dukterį, tarti „Pabandykim 
pagelbėti šitokiu būdu“ ir pažiūrėti, ar tai padeda. Juk visa esmė - ar tai 
padeda. 

MOTINA. Mes jau bandėm ir su ja aptarėm, kaip sumažinti kontrolę. Ta- 
čiau ji nepajėgi atsakyti už save. 

JUULAS. Aš ne to klausiau. Ar tavo pastangos padėti dukteriai mokytis 
davė naudos? 

MOTINA. Kol kas - ne. 

JUULAS. Gerai. Ar įmanoma įsivaizduoti, kad to nebedarytum? 
MOTINA. Turbūt reikėtų, bet tai labai sunku. 

JUULAS. Taip. Tikiu. Bet būtina, nes jei nuolat darai ne tai, ko reikia, tam- 
pi nekūrybingas. Tau nebekyla naujų minčių, nebematai kitų galimybių, 
ir tai jau virsta šeimos problema. Jūsų duktė sako: „Aš vis bandau ir ban- 
dau, bet nieko neišeina.“ Motina sako: „Aš vis bandau ir bandau, bet nie- 
ko neišeina.“ Tai slegia visus. Bet gal galėtum pasakyti dukteriai dviem 
trim sakiniais, ko norėtum iš jos šiandien ir rytoj: „Noriu to, to ir to.“ 
MOTINA. Aš, kaip ir visi tėvai, žinoma, noriu, kad jai būtų kuo geriau. 
Noriu, kad ji darytų pažangą, eitų savo keliu, būtų laiminga ir patenkinta. 
JUULAS. Visa tai - tik jausmai. Ką nori, kad ji padarytų? Ko tu iš jos nori? 
MOTINA. Norėčiau, kad ji būtų aktyvi ir ką nors pasiektų. 

JUULAS. Galėtum pasakyti šiek tiek konkrečiau. Kaip manai? 


MOTINA. Norėčiau, kad ji padarytų ką nors dėl savo mokslų, bet to ne- 
matau. 


JUULAS. Gerai. 
MOTINA. Tik matau, kad laikas švaistomas ir eina niekais. 


JUULAS. Ar galėtum įsivaizduoti, kad nueinu pas kepėją ir sakau: „Norė- 
čiau skanių riestainių, bet juk jūs jų neturit.“ Lygiai taip pat kalbi ir tu. 


MOTINA. Hm. 


JUULAS. Bet kepėjas (rodo į dukterį) mandagus ir neatkerta: „Ką gi, eikit 
pas kitą kepėją.“ Manau, labai svarbu visai konkrečiai pasakyti, ko nori. 
Pavyzdžiui: „Noriu, kad rytais keltumeis, kad kasdien eitum į mokyklą, 
kad paruoštum namų darbus.“ Tik konkrečiai. 


MOTINA. Taip, to aš ir noriu. 

JUULAS. Viso to. (Dukteriai) Ar gali patenkinti tuos norus? 

DUKTĖ. Teoriškai - taip. 

JUULAS. Teorinės galimybės man nelabai rūpi. 

DUKTĖ. Džiaugčiausi, jei galėčiau tai daryti pati viena. 

JUULAS. Taip ar ne? 

DUKTĖ. Taip. 

JUULAS. Bet tai pavojinga, nes bijau, kad pridursi: taip, bet... 

DUKTĖ. Taip, bet norėčiau ir daugiau laisvės pačiai tvarkytis su mokykla. 


JUULAS. Teisingas atsakymas būtų: „Mama, tokiomis sąlygomis negaliu 
padaryti, ko tu nori.“ Ar taip? 

DUKTĖ. Būtent. 

JUULAS. (Motinai) Kokia tavo nuomonė? 

MOTINA. Dabar atrodo, tarsi aš sekiočiau kiekvieną jos žingsnį moky- 
kloj. 
JUULAS. Tu paklausei ir gavai atsakymą. Ką manai apie tą atsakymą: 

MOTINA. Kaip tik tai, ką jau ir sakiau: atrodo, tarsi aš tik ir sekiočiau ją. 
Bet juk aš sekioju tik tada, kai ilgai stebiu ir niekas nesikeičia. Žinoma, 
tada imu panikuoti. 


JUULAS. Ar tai reiškia, jog tada eini pas dukterį ir sakai: „Aš jau pani- 
kuoju, gal galėtum man pagelbėti?“ 


MOTINA. Taip nesakau, bet ji tai pastebi, mato, kad nebeliko laiko, ji 
nebespės padaryti, kas reikia. Kai ji vidurdienį pareina iš mokyklos, su- 
prantu, kad ji išsekusi ir jai reikia pailsėti. Tada ji pažiūri televizorių, bet 
tai pasaka be galo, nes televizorius nenutyla, eina be pertraukos ir reikėtų 

tada gaunam pylos. 


DUKTĖ. Bet ko! pareina tėtis, aš jau seniai būnu nulipusi žemyn ir mo- 
kausi. Antrą valandą pareinu iš mokyklos ir trečią, vėliausiai ketvirtą jau 
einu mokytis. Antradienį nulipau ketvirtą, bet tądien parėjau tik trečią 
ir po pamokų turėjau bent valandą pailsėti. Tada nulipu žemyn ir aštun- 
tą valandą vėl einu į savo kambarį, tada būnu jau paruošusi pamokas ir 
vėl pasidarau pertrauką. Jei be paliovos nekartotumėt, kad lipčiau žemyn 
mokytis, padaryčiau tai ir pati, bet kaip man nutaikyti momentą, kai judu 
to nesakot, ir tada pačiai lipti žemyn? 


JUULAS. (Motinai) Ar galėtum pamąstyti garsiai? 

MOTINA. Dėl to kaltas skirtingas suvokimas. Jai atrodo ne taip kaip man. 
JUULAS. Taip, tai ir nenuostabu. Tarp Žmonių taip būna. Tiesos nerasi. 
MOTINA. Bet juk turėtume rasti kokį kompromisą. 


JUULAS. Ne! Per vėlu. Arba dukteriai perleidžiat visą atsakomybę už 
mokymąsi, arba ne. Tada jau jokios kontrolės, jokių komentarų apie mo- 
kymąsi, mažiausiai metams ar bent pusmečiui. Tada jau tikrai neleistina. 
Nes dabar dėl tos atsakomybės - visiškas chaosas. Duktė sako: „Manau, 
kad galiu. Niekada nebandžiau, bet galiu būti atsakinga ir tikiu, kad man 
pavyktų.“ Ir čia pat yra jos mama, kuri sako: „Aš negaliu tau to patikėti, 
pasilieku atsakomybę, bet man dar nė karto nepavyko.“ Ką? 


MOTINA. (Tylomis linkteli) 


JUULAS. Todėl jūs, tėvai, ir esat nepatikimi. Duktė negali ramia sąžine 

tarti: „Tada palieku tėvams visą atsakomybę, nes jie žino geriau, ir jeigu 
jie ką nors numato, visada taip ir būna.“ Cia, kaip ir daugelyje šeimų, tėvai 
yra per daug aktyvūs, o vaikai - per mažai. Ir kuo didesnė toji aktyvumo 
stoka, tuo labiau persistengia tėvai ir visi kiti suaugusieji. Galiu tvirtai 
pasakyti: suaugusiesiems niekada nepavyksta! Tokia jų strategija visada 
žlunga. Žinoma, jums, tėvams, kyla abejonių, kai ji pasako: „Aš padarysiu 
viską pati, bet negaliu to įrodyti.“ Tėvai, aišku, norėtų įrodymų. Jei moti- 
na sako: „Turiu jau tiek karčios patirties, kai buvau už viską atsakinga“, 
tai nėra ko stebėtis, kad ji nori bent vieno kito įrodymo, jog dukrai ir pačiai 
vienai mokykloj seksis gerai. Deja, tai visiškai neįmanoma! Dalykas tas, 
kad tai priklauso ne nuo jūsų dukters santykio su mokykla, bet nuo jos 
santykio su tėvais. Tada tėvai turi imtis iniciatyvos ir tarti: „Dabar mes 
pakeisim požiūrį į tave ir tikimės, jog tuomet atsiras ir galimybė tau pa- 
keisti savo požiūrį į mokyklą.“ Pirmieji turi šį tą nuveikti tėvai. 

Jeigu jums labai jau neramu, galit pasakyti: „Dabar tu atsakai už savo 
mokslus, aš nuo jų atsiribojau. Bet ketinu po dvylikos mėnesių vėl pašne- 
kėti apie tai su tavim. Ir jei matysiu, kad tau nesiseka, ko gero, vėl imsiuos 
atsakomybės.“ Tai vienintelė apsauga, kitokios nėra. Tėvai, atidavę atsa- 
komybę vaikams, neišvengiamai patiria daug baimės. 

MOTINA. Aišku! 

JUULAS. Prieš tą baimę mūsų vaikai bejėgiai. Mes patys turim ją įveik- 
ti, kad netrukdytume vaikams mokytis. Tai nelengva, kai kam net labai 
sunku. Bet jeigu jau išnaudojai visas galimybes, pamėgink tarti: „Aš la- 
bai stengiausi, bet nesėkmingai, ir dabar atsisakau. Dabar tu gali imtis 
atsakomybės už savo mokslus. Gali paprašyti pagalbos, gali po dviejų sa- 
vaičių, trijų mėnesių, pusmečio ateiti ir prisipažinti: aš neįstengiu, imkis 
atsakomybės vėl.“ Bet svarbu abiem pusėms žinoti, kas atsakingas, o kol 
kas už viską atsako motina. 


MOTINA. Negaliu sutikti. Aš atsakomybę jau perleidau. 

JUULAS. Ne. 

MOTINA. Bent jau man taip atrodo. 

JUULAS. Va tas ir yra. 

MOTINA. Pateiksiu pavyzdį. Jai buvo užduota perskaityti vieną knygą 

jau prieš du ar tris mėnesius, ir kitą savaitę baigiasi laikas. Aš ją šiandien 
paklausiau ir sužinojau, kad ji tos knygos dar nė nepradėjo skaityti, o 
antradienį jau bus kontrolinis. Ji jokiu būdu nebespės. Bet aš palieku ją 
ramybėj. 

DUKTĖ. Mums jau prieš pusę metų buvo pasakyta, kad turėsim perskai- 
tyti tą knygą. Aš jau pusę jos perskaičiau, o prieš tris dienas mums pa- 
sakė, kad antradienį kontrolinis. Šiandien po pietų baigsiu ją skaityti, ji 
nestora. 


MOTINA. Bet iki pirmadienio, per savaitgalį, reikia dar kai ką padaryti. 
Aš nebespėčiau. 


JUULAS. Ir tu nesijauti atsakinga? (Juokiasi) Su tokiu stipriu atsakingu- 
mo jausmu tu uždirbtum mažiausiai milijoną eurų per metus. Ar tu pati 
girdi, ką kalbi? 


MOTINA. Taip. 


JUULAS. Tu prisiėmei visą atsakomybę. Juk tai, kad kalbi: „Dabar atsa- 
kinga tu“, tik formalumas, nes priduri: „Aš esu šešėlyje ir viską Žinau, ir 
ateityje, nors vis tiek kontroliuosiu, pasistengsiu būti delikatesnė.“ Ta- 
čiau kontrolė lieka kontrole. 


MOTINA. Hm. 


JUULAS. Atsakomybė už mokymąsi guli tarp jūsų ant stalo, ir judvi tuš- 
čiai ją tąsote, o tuo tarpu mokslas sekasi prastai. 


MOTINA. Aš tik manau, kad jeigu jai paliksiu visą atsakomybę, tada vis- 
kas riedės tik gilyn į duobę. Jai dabar gresia blogi semestro pažymiai, tai 
aišku kaip dieną. 


JUULAS. Štai ką atsakysiu: jeigu taip elgsies ir toliau, tada viskas riedės 
į duobę. Be jokios abejonės. Ir nebeturiu ko pridurti. Jei paklausi mane: 
„Kaip galėčiau perduoti atsakomybę dukteriai?“, galėčiau tau padėti. 
Bet prieš tai reikės išsiaiškinti: „Ar tikrai aš to noriu? Gal per daug bi- 
jau? Gal tai per sunku?“ Nesgi viena yra atsakomybė už mokymąsi ir 
kas kita — tėvų atsakomybė už viską. „Kiek aš atsakingas už savo vaikų 
likimą?“ Dėl to visi tėvai turi apsispręsti patys. Pašaliniai, tokie kaip aš, 
nuspręsti negali. 

Aš galiu tik pasakyti: labai pasitikiu jūsų dukterimi. Manau, ji gali im- 
tis atsakomybės. Manau, kad ji niekada nesimokys taip gerai, kaip tėvai 
norėtų. Bet mokslus įveiks. Ji norėtų užsiimti visai kitais dalykais, bet ji 
tai padarys dėl ateities, dėl tėvų ir t. t. Ne su džiaugsmu ir ne dėl troškimo 
būti geriausia. To seniai nebeliko. Kodėl - nežinau. Manau, dėl to kalti ne 
tėvai, gal kalti prastai susiklostę mokyklos santykiai su mokine, ir dėl to, 
žinoma, yra ir mokyklos kaltės. Bet kaip tik šitos atsakomybės mokyklos 
ir kratosi. Jos permeta atsakomybę mokiniams arba tėvams. (Motina: Tai 
tiesa.) Tai absurdiška, bet taip yra. Tai vienintelė mūsų krašto įmonė, 
kurios darbuotojai neatsako už tai, ką parduoda. Tada protingam vaikui, 
žinoma, sunku dalyvauti tokiame žaidime. Sakyti: „Aš Žaisiu, būsiu pa- 
vyzdingas, tada mano tėvai bus laimingi, o kada nors paskui prasidės 
gyvenimas.“ (Motinai) Kaip tai atrodo tau, ar turi pamąstyti? 


MOTINA. Taip, suprantu. Sunku prisitaikyti, bet jeigu jai tai padės, aš iš 
visų jėgų stengsiuos šią situaciją pakeisti. 


JUULAS. Galiu pateikti šiek tiek nurodymų. Jai atsakomybė sugrąžina- 
ma - iš tiesų taip ir turi būti, nes juk neįmanoma kitam žmogui perimti 
asmeninės atsakomybės. To negali būti. Tai senas sutuoktinių žaidimas: 
„Aš nelaiminga(-as), ir tu dėl to kaltas(-a).“ Tradicinis auklėjimas visada 
toks ir buvo. Mes, tėvai, prisiimdavom asmeninę atsakomybę už vaikus. 
Kaip antai: kada tu esi alkanas, kada — sotus, kada tu nori miego, kokie 
tavo plaukai, kokie tavo draugai ir t. t. O paskui absurdiškai tikimės, jog 
dvylikamečiai, trylikamečiai perims visą atsakomybę. Tai nesąmonė, nes 
jie neturėjo jokių galimybių pabandyti, visa tai darėm mes patys. Ir vis 
tiek tikimės. O turėtume žinoti: mes, tėvai, taip elgėmės, mes už tai atsa- 
kingi. Šiuo atveju tai reiškia: „Miela dukrele, aš dešimt metų stengiausi 
valdyti, perimti atsakomybę už tavo mokymąsi, tavo išsilavinimą. Bet 
man nepavyko. Sunku ištarti „man nepavyko“ (užuot pasakius „tu ne- 
pakenčiama“), todėl grąžinu ją tau ir tikiuosi, kad tau seksis geriau negu 
man.“ Bet čia kyla sunkumų. Kur man dėti aktyvumo perteklių — juk jis 
niekur nedingo, visus tuos jausmus, mintis ir t. t.? Teks ilgokai tai 52 
ti partneriui arba kitiems suaugusiesiems, nebe vaikams, Nepamuo S, 
kad vaikai nuo pat gimimo velniškai atsakingi už mūsų pyMeni, pasi“ 
A “ MT ir dei atenkinti, tada vaikas, pavyZ 
tenkinimą, už mūsų laimę, ir jeigu mes NcP Lieka: EB erziją 
džiui, jūsų duktė, pasijunta labai pavargęs II energijos NEDČIJCKS. 

jūsų šeimoje galima paskirstyti kur kas tikslingiau. Vadinasi, šiuo atveju 
iniciatyvos turi imtis motina — ir be saugiklių. Pabandykim pafantazuoti 
šiurpų ateities vaizdą: jūsų duktė baisiausiai nelaiminga, turi daugybę 
planų, bet negali jų įgyvendinti, vis atsitrenkia į uždarytas duris, nes ne- 
baigė mokslų. Kas jai iš to, jei motina ir tėvas tada kalbės: „Argi tau 
nesakėm!“ Jeigu taip atsitiktų, vaikai išvis neateitų. Štai kas lemia ateitį 
ir jūsų santykius. 

Bet džiaugiuosi, kad tu tiek mąstai apie tai. Nes perduoti tą atsako- 
mybę tikrai sunku... Jei kas nors imtų ir pasakytų: „Gerai, tuoj padary- 
siu“, pamanyčiau, kad gal jis kaip reikiant nesuprato. Bet tai geriausias 
dalykas, kurį tu gali padaryti dukteriai ir sau pačiai. Nes tai tave labai 
slegia. 


MOTINA. Tai jau. 

JUULAS. (Dukteriai) O kaip tu manai? 

DUKTĖ. Man atrodo, kad gerai, bet bijau, kad bus jau sunku. 

JUULAS. Taip, žinoma. Tai ar nori tos atsakomybės, ar geriau jos nereikia? 
DUKTĖ. Kad ir kaip būtų - noriu. 

MOTINA. Man teks labai stipriai spausti stabdį. 

JUULAS. Stabdyti nepakanka. Keisti! Štai kas sunku. Ačiū! 

MOTINA. Ačiū! 


Šeimos atsiliepimas po trijų savaičių 


MOTINA. Nuo bendrojo seminaro jau praėjo beveik trys savaitės. Mudvi 
su dukra daug apie jį šnekėjomės. Mums seminaras buvo labai įdomus. 
Mūsų problema, kurią kėlėme, buvo ta, kad dukteriai trūksta paskatų at- 
likti užduotis ir pareigas. Su Jesperio Juulo raginimais apsipratau mintyse, 
bet įgyvendinti juos kasdienybėje man vis dar sunkiai sekasi. Po seminaro 
mūsų duktė griežtai atsisakė tėvų pastangų kaip nors padėti ar kontroliuo- 
ti jos namų darbus. Ji tai grindžia tuo, kad nori būti atsakinga pati. Mes, 
tėvai, su tuo sutikom, bet, deja, matom, kad visos atsakomybės ji taip ir 

neperėmė. Iš mokyklos pasipylė skundai, kad ji neatlieka namų darbų, 
kad pablogėjo pažymiai. Aiškinomės su ja ir susitarėm, kad ji neatsisakytų 
pasinaudoti mūsų pagalba, bet tik kai pati panorės. Mėginam rasti vidurio 
kelią, kad ji vis savarankiškiau darytų tai, kas reikia, ir imtųsi vis dau- 
giau atsakomybės. Jau matome šiokią tokią pažangą, ir tai teikia mums 
vilties. Seminaro atmosfera buvo maloni, jis buvo gerai suorganizuotas. 
Mus maloniai nustebino tėvų, o dar labiau - jaunuolių atvirumas ir noras 
bendradarbiauti. Džiaugėmės sužinojusios, kad ne mes vienos turim pro- 
blemų. Tai mus padrąsino ir suteikė jėgų. Šiek tiek pasigedau raginimo 
paaugliams taip pat prisidėti prie darnaus šeimos sugyvenimo. Gaila, kad 
paaugliams neliko laiko pabendrauti ir pasikeisti nuomonėmis. 


Dešimta šeima 


Kaip mums bendrauti? 


DALYVAUJA: motina, abu jos sūnūs klausosi kartu su žiūrovais. 
Tėvas mirė prieš pusmetį 


MOTINA. Atėjau čionai, nes neišmanau, kaip elgtis su 19 metų sūnum, 
kuris tebegyvena su manim. Viena vertus, jau daug ko atsisakiau ir 
man tikrai palengvėjo, nebejaučiu tiek atsakomybės. Kita vertus, ma- 
tau, kad jam nėra gerai, reikėtų pagalbos, o aš negaliu jam tos pagalbos 
suteikti. Jis dabar sėdi namuose, mokyklą metė prieš pat baigdamas 
ir dabar, taip sakant, dykinėja. Iš pradžių man buvo sunku. Dar ban- 
džiau jį spausti ir kalbėti: „Gali čia gyventi ir negavęs brandos atestato, 
mokytis profesijos irgi gerai.“ Paskui jau nusileidau ir kalbėjau: „Bala 
nematė tos profesijos, tik susirask bent kokį darbą arba metelius sava- 
noriškai padirbėk socialiniu darbuotoju.“ Bet ir tuo jis iki šiol nepasirū- 
pino. Mano spaudžiamas pradėjo dirbti, bet labai greit metė tą darbą. Ir 
matau, kad jis nei piktavalis, nei tinginys, tik užsisklendęs. Bet ir manęs 
nuvilti nenori. Nemano, kad tai labai gerai, jį dar labiau slegia tai, kad 
jis mus, tiksliau sakant, mane — mano vyras pernai mirė - taip nuvylė. 
Man rodos, kad jam reikėtų pagalbos iš šalies. Jis net buvo pradėjęs 
gydytis, bet nebaigė. Neseniai pats prisipažino: „Man rodos, aš per visą 
gyvenimą dar nieko nesu pabaigęs“, ir ta mintis jį taip pat gerokai ka- 
muoja. Todėl ir klausiu, ką daryti. Bandau apie tai negalvoti, nes kai 
galvoju apie savus rūpesčius, man palengvėja, o tų rūpesčių netrūksta. 
Kita vertus, kadangi mes vis dar gyvenam kartu, nuolat susiduriu su tuo 
klausimu, ir jis mane vis įtraukia, aš užsimirštu esanti mama ir lepteliu 
kokią nors nesąmonę. O čia dar iš šalies, iš giminaičių, draugų ir pan. 
išgirstu: „Varyk jį iš namų. Bepigu jam namie: kol jis čia taip lepinamas 

nepajunta, ką tai reiškia, kai turi pats už save atsakyti, tol niekas ir 
nepasikeis.“ Protu tai suprantu, bet nesu įsitikinusi, kad tai tikrai būtų 
teisinga ir kad tikrai jam pagelbėtų. Ir dar viena problema: dėl to, kad 
jis nesimoko profesijos, aš patiriu finansinių nuostolių, nes negaunu nei 
pašalpos už vaikus, nei našlės pensijos, o jis niekuo neprisideda. Gal čia 
ir nereikėtų kalbėti apie pinigus, bet vis dėlto ta mintis krebžda, man 
tai atrodo neteisinga, ir manau, kad jis turėtų prisidėti; iš pradžių taip 
ir buvo. Netrukus po mano vyro mirties jis ėmė šeimininkauti namuose, 
tvarkytis virtuvėje ir gaminti maistą. Man tai irgi tiko, bet dabar jis jau 
pusėtinai apsileido, ir aš nebegaliu pasikliauti, kad jis tas pareigas atliks. 
Net pagalvoju, negi tokie turi būti tėvų ir vaikų santykiai? (Dabar aš jų 
tokiais ir nebelaikau.) Juk ir iš partnerio tikiesi, kad prisidės. Pamaniau, 
kad reikia tik kantriai laukti, tą aš ir dariau. Tik kaip ilgai tai truks? Štai 
ir klausiu: kiek aš pati skatinu jo dabartinę būseną paprasčiausiai nieko 
nedarydama ir tik žiūrėdama? Argi ne mano pareiga jį pakurstyti? Juk 
jei to nedarysiu aš, kas darys? 


JUULAS. Į pastarąjį klausimą galiu atsakyti. Jis kasdien pats sau priešta- 
rauja. Todėl kitam to daryti nebereikia. 

Dėl pirmojo tavo klausimo esama daug nuomonių ir teorijų. Čia, Vo- 
kietijoj, dažnai išgirsi kalbant taip, kaip sakė tavo giminaičiai. Bet aš 
nežinau. Norėčiau surengti platų tyrimą ir nustatyti, ar tokia priemonė 
yra kam padėjusi, ar taip tik daroma, ir tiek. Toks tėvų Žaidimas. Ma- 
nau, elgeisi labai protingai, kad iki šiol nepasirinkai jokios konkrečios 
strategijos. Juk strategijos reikalingos karui arba reklamai. Bet čia kyla 
klausimas, kur tavo pačios ribos: su kuo tu gali susigyventi ir su kuo 
negali? 


MOTINA. Taip, tai sunkus klausimas. Jis man jau buvo kilęs. Vienoj pu- 
sėj — sveikas protas arba tos koncepcijos, kurias turi: reikia taip ir taip. 
Kitoj pusėj - jausmas, kad gal aš iš tiesų tam nepritariu. Stai to aš iš tiesų 
ir nežinau. 


JUULAS. Kai girdžiu tokius pasakojimus, vis pagalvoju apie neseniai mi- 
rusį didį pasaulinio masto menininką, aktorių Danny Kaye. Jis man pa- 
pasakojo nuostabią istoriją. Jo tėvai, žydai bankininkai, gyveno Niujorke. 
Kiekvieną sekmadienį susirinkdavo pietauti visa giminė — seneliai, dėdės 
ir kiti - ir kalbėdavo apie savo vaikus: „Mano sūnus studijuoja Harvar- 

de, manasis — ten ir ten, manasis uždirba tiek ir tiek...“ Ir vis klausinėjo: 
„O kaip sekasi Danny?“ Ir tėvas atsakydavo: „Prastai, jis iš tiesų nieko 
neveikia, miega iki antros valandos popiet, o ištisomis naktimis basto- 
si po teatrėlius Brodvėjaus pašonėje.“ Visi giminaičiai peikdavo tėvą ir 
sakydavo: „Privalai ką nors daryti!“, o tėvas kiekvieną sekmadienį atsa- 
kydavo: „Taip, privalau ką nors daryti.“ Ir ką gi jis darė? Kas rytą prieš 
eidamas į banką padėdavo Danny po pagalve penkis dolerius. Tai buvo 
vienintelė parama, kurią jis galėjo suteikti slapčia, nes viešai turėjo vai- 
dinti kartu su visais. Taip jis ne tik išgelbėjo Danny Kaye gyvybę, bet ir 
padėjo jam tapti nuostabiu menininku. 

Taigi kas yra teisinga, o kas - klaidinga? Aš nežinau. Žinau tik tiek, 
kad privalom liautis vaidinę tėvus. Mes dar reikalingi kaip sparingo part- 
neriai, vis dar esam svarbūs savo vaikams kaip pavyzdys ir modelis. Bet 
nereikėtų dėl vaikų aukoti savo pačių laisvės, savo žmogiškosios vertės, 
savo jausmų. Nedera nei užmegzti, nei palaikyti tokių ryšių, kurie pa- 
grįsti mintimi: „Man skaudu būti su tavim, tai man brangiai kainuoja, bet 
kadangi myliu tave, lieku su tavim.“ Manau, jog tai siaubinga tiek abiem, 
tiek jų santykiams. Bet jei pajunti: „Iš tiesų man tai tinka, jaučiuosi ge- 
rai“, tada galima arba tęsti, arba keisti, jei permainos įmanomos. Tačiau 
nesu linkęs pritarti tokioms mintims kaip tavo giminaičių. Bene Goethe 
yra pasakęs: „Įžvelgi ketinimą ir sutrinki.“ Tai visuomet yra tam tikra 
manipuliacija: elgiuosi taip, o ne kitaip, nes iš tiesų noriu, kad tu pasikeis- 
tum, o meilės santykiuose tai neišdega. Niekada. 


MOTINA. Taip, Žinau. 


JUULAS. Jei būčiau motina, ar galėčiau įsivaizduoti, kad po penkerių 
metų tarsiu sūnui: „Aš šitiek dėl tavęs paaukojau, už tai tu man tiek 
daug skolingas.“ (Juulas praskečia rankas per pusmetrį) Jeigu yra 
tokia galimybė, tai reikia liautis! Visai nebūtina duoti ir gauti po ly- 
giai. Tai ar galiu savo sūnui, savo dukteriai, savo žmonai ką nors duoti 
negailėdamas ir negalvodamas, kiek tai kainuoja? Tik tai svarbu, visa 
kita - niekai. Tiesa, nepažįstu tavo sūnaus, bet iš to, ką išgirdau, spren- 
džiu, kad jį yra ištikusi tam tikra egzistencinė krizė ir ji gali užsitęsti. 
Suaugusiesiems (tikrai subrendusiems) galioja visai kitos normos. Jei 
tokios būsenos būtų tokia moteris kaip tu arba toks vyras kaip aš, mūsų 
šeimos gydytojas ir terapeutas sakytų: „Jūs sergat ir turit gydytis. Pra- 

eis mažiausiai pusė metų, kol įstengsit savim pasirūpinti.“ O kai šitaip 
atsitinka jaunuoliams, mes juos spaudžiam! Tai keista, nes juk jie yra 
tokie pat subrendę kaip mes. Mūsų šeimoj aš uždirbu daugiau už žmoną 
ir galiu įsivaizduoti, kas būtų, jei įpulčiau į tokią krizę, ir tas darbas man 
taptų beprasmis: „Man 61 metai, nežinau, ką man daryti, bet dirbti ne- 
begaliu.“ Ir bandau įsivaizduoti, kad žmona kas rytą pasveikina mane 
tokiais žodžiais: „Toliau taip būti nebegali, tau nevalia čia gyventi, jei 
neprisidedi prie šeimos biudžeto.“ 

Taip pasakyti galima tik įsitikinus, kad tas, kuriam sakai, tik tingi. 
Bet turiu pareikšti, kad per visą gyvenimą nesu sutikęs jaunuolio, kuris 
tik tingėtų. Tarp suaugusiųjų tokių būna, bet ne tarp jaunuolių. Tai, ką 
tu darei pastaraisiais mėnesiais — svarstei, mąstei, įsijautei, — visa tai 
padeda. Nes juk visi mes turim galvoje tokių „gerų“ (o veikiau - blogų) 
įsitikinimų apie kitus ir siūlymų jiems, bet manau, kad jie nedaug ko 
verti. Juk yra labai skirtingų tėvų. Yra tėvų, kurie gali vaikams dosniai 
atiduoti viską, tai kodėl jie neturėtų to daryti? Ir yra kitų, kurie sako: 
„Ne, galiu duoti tik tiek ir ne daugiau.“ Baisu ir vieniems, ir kitiems, kai 
prasideda „žaidimas sąskaitomis“: „Aš padariau dėl tavęs tiek ir tiek, 
dabar tavo pareiga tiek pat padaryti man“ arba „Tu man skolingas tiek ir 
tiek“. Nežinau, gal moterims sunkiau, bet man vis rodosi, kad dauguma 
moterų kur kas labiau gilinasi į tuos dalykus, ypač Žmonos ir motinos. 
Kas mano sieloj? Kada būnu iš tiesų nuoširdi? O kada būnu tik sen- 
timentali savo lepūnėliui? Taip svarstyti nėra gerai. Bet už tai, kad ir 
tokiomis sąlygomis jos gyvena su sūnumi arba draugu, yra atlyginama — 
išlieka šeima. 

MOTINA. Taip, tokia jau ta meilė be išlygų. 


JUULAS. Ne, tai ne besąlygiškos meilės problema. Klausimas yra štai 
koks: kaip man savo meilę perkelti į elgseną, kad ji ir tau būtų gera, svar- 
bi ir vaisinga, ir manęs nežlugdytų, neverstų peržengti savo esybės ribų. 
Galiu sutikti su kompromisais, bet nesileisiu kompromituojama — štai 
koks skirtumas. Tu juk patyrusi moteriškė, jau ne sykį susidūrusi su pro- 
blemomis. Visada turi pati žinoti: kiek gali sau leisti, kiek gali dosniai, be 
sąlygų duoti. Besąlygiškai — tai reiškia: „Galiu tai tau duoti ir neprivalėsi 
susimokėti. Galiu tau suteikti stogą virš galvos ir pamaitinti, bet jei dar 
turėsiu tau ir pinigų duoti, to man jau per daug.“ 

MOTINA. Taip, ir aš taip elgiausi. 


JUULAS. Gali būti ir atvirkščiai. „Galiu duoti tau pinigų ir kasdien tave 
maitinti, bet nenoriu, kad tu čia gyventum. Tai mane per daug erzintų. 
Turėčiau vaidinti mamytę, o tas spektaklis jau baigėsi.“ 


MOTINA. Taip, tai, be abejo, yra procesas. 


JUULAS. Tai mokymosi procesas, ir jį turim įtraukti į rezultatus: ko tu, 
kaip motina, kaip žmogus, toje situacijoje išmokai. Ar tau svarbu išeiti 
mokymosi kursą, ar gauti sprendimą? Tu gali gauti sprendimą, bet lik- 
si nieko neišmokusi. (Motina: Teisybė.) Tavo sūnus gali dar ir pagerinti 
savo motinos gyvenimo kokybę. 


MOTINA. Taip, bet aš ir pati privalau pasirūpinti savo gyvenimo kokybe. 
Iš pradžių dar kalbėjau taip: „Visa tai dabar tavo reikalas, aš tavim ne- 
besirūpinsiu. Mes vaikams davėm pakankamai ir dabar turim pasikliauti, 
kad jie mokės tuo pasinaudoti.“ Bet įsitikinau, jog tai lengviau pasakyti, 
negu padaryti. Reikia tam ir emociškai pasirengti. Aš jau einu ta linkme, 
stengiuosi daugiau pasirūpinti savim, tada galėsiu ir laisviau spręsti. 


JUULAS. Taip, jums abiem svarbu, kad tu pasirūpintum savim. 
MOTINA. Gerai, labai ačiū. 
JUULAS. Ir tau ačiū. 


Šeimos atsiliepimas po keturių savaičių 


MOTINA. Kažin ko nepasakysiu, nebent tiek, kad man seminaras labai 
patiko ir norėčiau dar sykį jums už jį padėkoti. Nors man rūpimais klau- 
simais ne tiek jau daug naujo sužinojau, vis dėlto buvo labai naudinga 
asmeniškai susipažinti su Jesperiu Juulu ir jo mintimis. Mano vaikų au- 
klėjimas, žinoma, jau seniai yra pasibaigęs, ir vis dėlto per tokį seminarą 
dar sykį primenama, ką reiškia lygiateisiai santykiai. Ir ne tik tarp tėvų ir 
vaikų, bet apskritai tarp žmonių. Nors ir nesu pedagogė, jau daug metų 
priklausau pedagogų draugijai, esu jos valdybos garbės narė. Todėl man 
buvo įdomu jūsų seminare darsyk išgirsti, kiek daug reikšmės teikiama 
mokyklos temai šeimoje ir kaip ji gali apsunkinti tėvų ir vaikų santykius. 

JUULAS. (Per seminaro uždarymą) Norėčiau labai padėkoti: seminaras 
davė mums daug naudos. Jūs visi žinote, kad jūsų buvimas čia paskatino 
susimąstyti ir kitus tėvus. Esu dėkingas ir tikiuosi, kad mes, ko gero, dar 
kokį kartą susitiksim — be problemų (juokiasi). 

Labai ačiū. 

Jesperis Juulas gimė 1948 metais Danijoje, yra mokytojas, šeimos te- 
rapeutas, konfliktų konsultantas ir rašytojas. Vienas iš tų, kurie teikia 
daugiausia impulsų ateities pedagogikai. Kaip vienas iš novatoriškiau- 
sių Europos šeimos terapeutų, jis 2004 metais įkurtoje Šeimų laborato- 
rijoje familylab skatina tėvus šeimoje imtis autentiško vadovaujamojo 
vaidmens. familylab veikia daugelyje Europos šalių, kaip antai Dani- 
joje, Norvegijoje, Švedijoje, Vokietijoje, Austrijoje ir Kroatijoje. (Dau- 
giau informacijos galima rasti internete adresu wwwfamilylab.de.) 

1972 metais Jesperis Juulas baigė istorijos, religinės pedagogikos 
ir Europos dvasinės istorijos studijas. Užuot tapęs dėstytoju, jis įsi- 
darbino internato auklėtoju ir toliau tobulinosi kaip šeimos terapeutas 
Olandijoje ir JAV pas Walterį Kemplerį. Daug metų vadovavo savo pa- 
ties įkurtam Skandinavijos Kemplerio institutui. Kemnpleris buvo vie- 
nas iš tų Fritzo Perlso bendradarbių, kurie nuo aštuntojo dešimtmečio 
vidurio skleidė Europoje geštaltinės terapijos idėjas. Jesperis Juulas iš 
to išplėtojo savitą terapijos ir konsultacijos formą — trumpus susitiki- 
mus su visa šeima, orientuotus į veiklą ir praktines užduotis. To darbo 
tikslas - paskatinti tėvus, ieškančius naujų auklėjimo būdų, ir nepripa- 
žinti jų nesėkmių, kas, anot Jesperio Juulo, deja, nuolat nutinka, kai jie 
nebežinodami, ko griebtis, kreipiasi į auklėjimo specialistus. 

Jesperis Juulas yra parašęs apie 20 knygų, kurios išverstos į dau- 
gelį kalbų. Žinomiausios iš jų: Nusimanantis vaikas (Das kompetente 
Kind), Nusimananti šeima (Die kompetente Familie), Kas palaiko 
šeimas (Was Familien trūgt), Ne iš meilės (Nein aus Liebe). 

Kai vaikui maždaug dvylika, auklėti jį jau per vėlu. 
Vaikai patys tai mums sako, tik mes dažniausiai 
neišgirstame. Iš pradžių jie kalba itin diplomatiškai, 
bet matydami, kad nesuprantame, prabyla garsiau, kai 
kada net labai garsiai. Arba griebiasi kūno kalbos. 


JESPER JUUL (Jesperis Jūlas; g. 1948 m. Danijoje) — mokytojas, 
šeimos terapeutas, konfliktų konsultantas, vienas žymiausių ir 


novatoriškiausių Europos šeimos terapijos specialistų, daugiau 


kaip dvidešimties knygų autorius. 


Manote, kad žinote, kaip reikia gyventi, tačiau dukra negrįžta naktimis, nerea- 
guoja į pamokymus ir apskritai — jai dėl jūsų gėda? 

Esate įsitikinę, kad jūsų paauglys sūnus piktavališkai tyčiojasi, neigdamas vis- 
ką, ką sakote? 

Norite turėti tvirtus orientyrus, bet netrukus pastebite, kad mėšlungiškai lai- 
kotės įsitvėrę sustabarėjusios sistemos, o jūsų paauglys sūnus trenkia durimis ir 
išeina iš namų? 

Galėtumėte tęsti šių skundų sąrašą be galo? 

Paauglystė — sudėtingas laikotarpis tiek paaugliams, tiek ir jų tėvams. Tačiau 
paauglystė — faktas, o ne liga. 

„Tėvai neprivalo būti tobuli. Nėra vieno teisingo auklėjimo būdo. Aš nežinau, 
kaip teisingai auklėti. Žinau nebent, ką daryti, kai esi nepatenkintas, įniršęs, nu- 
liūdęs ar susinervinęs“, — sako Jesperis Juulas. Tačiau autorius moko mus, tėvus, 
suprasti, ką sako mūsų paauglys - duktė ar sūnus. Netgi tuomet, kai tas paauglys 
kalba ne žodžiais, o veiksmais, kurie mums labai nepatinka. 

Knygoje „Paaugliai: kai auklėjimas nebepadeda“ rasite daugumai tėvų išky- 
lančias problemas. Suprasite, iš kur jų atsiranda ir kaip jas spręsti. Daugybė tėvų 
susiduria su tokiais pačiais sunkumais — taigi jūs ne vieniši. Bet visi tėvai nori 
viena: suprasti ir mylėti savo vaikus net ir tuomet, kai jie — konfliktiški, proble- 
miški, erzinantys paaugliai. 

Ši knyga — tai pagalbos ranka jums, kai, atrodo, jūs, tokie protingi, toleran- 
tiški, išsilavinę, norintys tiktai gera, vis tiek atsidūrėte aklavietėje su savo paties 
kūnu ir krauju — paaugliu. 


ISBN A178-47548E-1E- 78b-Ū0 


k) -- 


7885585b"LLE 785 
www-tytoalba.lt 


